Hussain Adam ge kula handhaanaai kudairu ge vaahaka thah\nހުސެއިން އާދަމްގެ ކުލަ ހަނދާނާއި ކުޑައިރުގެ ވާހަކަތައް\nމިި އާއިލާ އަށް ނަސްރުގެ ދުވަސް ވަނީ ބާވެފައި\nހުސެއިން އަސްލު ބޭނުންވީ ސިފައިންގެ ވަޒީފާއެއް ނޫން\nއެކަމަކު ކުޑައިރު ވެސް އެއީ ބަތަލެއް\nއާދަމްބޭގެ ދެމަފިރިން ކުޅުދުއްފުށީ މާވާގޭގައި އަވަސް އަށް އިންޓަވިއު ދެނީ. --އަވަސް ފޮޓޯ: އަފްޝީން ނަސީރު\nކުޅުދުއްފުށީގައި ގޯޅި ގޯޅިއަށް އަޅަމުން ގޮސް މާވާގޭ ގޯތި ކައިރިއަށް ސައިކަލުގައި މަޑުކޮށްލިއިރު މުޅި އެ މާހައުލު އޮތީ އެ ގޭގެ ގޯތި ތެރެއިން ހެދިގެން ހިސާބުގަނޑަކަށް ފެތުރި ހިޔާދީފައިވީ މުސްކުޅި ބަނބުކެޔޮގަހެއްގެ ފިނި އަރާމެއްގެ ތެރެއަށް ގެއްލިފަ އެވެ. ބަނބުކެޔޮ ގަހުގެ ހިޔަލުގައި ހައެއްކަ މީހުންގެ ޖާގައިގެ ޖޯލިފައްޗެއް ބަހައްޓާފައި ހުއްޓެވެ. ކުނި ކަހައި ސާފުކޮށްފައި އޮތް މަޑުވެލީގެ މެދުގޯތި ތެރެއިން ހިނގާލާފައި ގޮސް އަޅުގަނޑުމެން ސަލާންގޮވާލައިފީމެވެ.\nސަލާން ބަލައިގަތީ ދެބައި އުމުރުގެ އަންހެނެކެވެ. އެއަށް ފަހު "މަންމާ އެމީހުން އައިސްފިއޭ" ކިޔާފައި ހީނލާފައި ގޮސް އެތެރެއަށް ވަދެ އެ އަންހެން މީހާ ގެއްލިއްޖެ އެވެ.\nސިޓިންރޫމުގައި މަޑުކޮށްލައިގެން ތިއްބައި، ގޭތެރޭގައި އޮތް ހަނި ގޯޅިގަނޑަކުން ދެން ނުކުމެގެން އައީ މުސްކުޅި ދެމަފިރިންނެވެ. އެއީ އުމުރުން 77 އަހަރުވެފައިވާ އައިޝަތު ހަސަން އާއި ޔަގީނަށް އުމުރު ބުނެދޭން ނޭނގޭ، އެކަމަކު 80އާ ގާތްވެފައި ހުރި އާދަމް މުހައްމަދެވެ. -- މިއަށް ވުރެ ފަސޭހައިން އެނގޭނޭ ގޮތަކަށް އެ ދެ މީހުންގެ ތައާރަފެއް ދެނީ ނަމަ، މިއަދުގެ ބަތަލުކަމުގައިވާ، ޝަހީދު ހުސެއިން އާދަމްގެ މަންމަ އާއި ބައްޕަ އެވެ.\nނިކަން ހިނިއައިސް އުފާވެފައި ތިބި ހާލުގައި އަހަރެމެންނަށް މަރުހަބާކިޔައި ސަލާންކޮށް ކުޑަ ވަގުތުކޮޅެއްގެ ތެރޭގައި ބައިވަރު ވާހަކަ ދެކެވި މިއީ އެކުވެރިންނޭ ހީވާ ފަދަ ރާގުރާގަށް ހީ ސަމާސާކުރެވި ނިކަން ރަނގަޅަށް ތައާރަފްވެ ނިމިއްޖެ އެވެ. އެއަށް ފަހު އިންޓަވިއު އަށް ތައްޔާރުކޮށް ޕިން މައިކް އާދަމްބޭގެ ގަމީހުގައި ހަރުކޮށް ޓެސްޓްކޮށްލަން ވާހަކައެއް ދައްކާލަބަލާށޭ ބުނީމަ އަނގައިން ދެން ހަމަ އެކައްޗެއް ވެސް ނުބުންޏެވެ.\n"ދެނެއް ކިޔައެއް ނުދޭނަން އެއްވެސް ވާހަކައެއް،" އެހާ ސާފު ނޫން އަޑަކުން ވަރަށް ސިއްރުސިއްރުން އާދަމްބެ ބުނެލީ މިހެންނެވެ.\nއާދަމްބެގެ ސަމާސާ އަށް ހިނިގަނޑެއް ޖަހާލާފައި އެހިސާބުން އަޅުގަނޑުމެންގެ އިންޓަވިއު ފަށައިފީމެވެ. އާދަމްބޭގެ ދެމަފިރިން އިށީނދެލައިގެން ތިބީ ސިޓިންރޫމުގައި ހުރި ސޯފާއެއްގަ އެވެ. ކޮނޑާއި ކޮނޑު ޖެހޭހާ ގާތުގަ އެވެ.\nހުސެއިން އާދަމްގެ ވާހަކައިން ފެށުމަށް ކުރެވުނު ސުވާލާ އެކު ދެން ދެކެވުނު ވާހަކަ އަކީ މިއީ އެވެ.\n"ހުސެންގެ ވާހަކަ ކިޔައިދޭން އަހަރެން އެހާ ހަނދާނެއް ނުހުންނާނެ،" މަންމަ ބުނީ މިހެންނެވެ.\n"ކޮންމެވެސް އެއްޗެއް ބުނޭ... ،" އާދަމްބެ ރާގަކަށް ދަމާލައިގެން ގެންގޮސް ނިންމާލި އެވެ.\n"އާދަމްބެ ލައްވާ ކިޔުއްވާ"\n"އުނހު އުނހޫ... "\n"އެ ވާހަކަ ކިޔައިދޭން ފަށައިފިއްޔާމު މަށަށް ރޮވޭނީ... އަހްނަނަށް ހަމަ ރޮވޭނީ، މަށަކަށް ކިޔައެއް ނުދެވޭނެ އެ ވާހަކައެއް."\nއެ މަންމަގެ ދެ ލޮލަށް އޭރު ވެސް ކޮންމެވެސް ވަރަކަށް ކަރުނަތައް ޖަމާވެއްޖެ އެވެ. އާދަމްބެއަކަށް އޭރަކު އެ އިހްސާސެއް ކުރެވުނުހެނެއް ހީއެއް ނުވެ އެވެ. ބުނީ މިހެންނެވެ.\n"މަންމައަށޭ އެނގޭނީ، ދޮން ކަނބުލޯ...،" މިހެން ކިޔާފައި އަނބިމީހާއާ ދިމާލަށް އެނބުރިލާފައި އެންމެފަހުން ހުސޭނުގެ ވާހަކަ ކިޔައިދޭނީ ތިމަންނާއޭ ބުނެލައިފި އެވެ.\n"ދެން އެ ވާހަކަ ބާއްވައި. މީނަ ރޮއްވާކަށް ބޭނުމެއް ނޫން،" މިހެން ކިޔާފައި ނިކަން ސަމާސާގޮތަކަށް އަނބިމީހާއާ ދިމާލަށް ވެއްޓިގަނެ "ކޮނޑާއި ކޮނޑުގެ" ސަލާމެއްކޮށްލައިފި އެވެ.\nއާދަމްބެގެ އެ ސަމާސާ އަށް އޭނާގެ އަންހެނުން ޖަހާލީ ކުރު ހިނިގަނޑެކެވެ. ލޮލަށް ޖަމާވި ކަރުނަތައް ވެސް އޭރު ފިލައިފި އެވެ.\nއެއަށް ފަހު ހުސޭނުގެ ހަނދާންތަކުން ކިޔައިދޭން ފެށިޔަސް މި އާދަޔާހިލާފު ދެމަފިރިންގެ ވާހަކަ އަށް މާ ބޮޑަށް ޝައުގުވެރިވެވިއްޖެ އެވެ. ދެ މީހުންގެ ދެމެދުގައި އޮތް ތެދުވެރި ސާފު ލޯތްބާއި އަޅާލުމާއި އެކުވެރި ސަކަ މިސާޖަށް ހިތްޖެހިއްޖެ އެވެ. އެހެންވީމަ މި ލޯބިން އުފަންވި ހިތްވަރުގަދަ ބަތަލެއްގެ ހަނދާންތަކަށް ދާނީ މި ވާހަކައެއް ނިންމާލައިފަ އެވެ.\nއަދިވެސް ހަމަ އެންމެ ޅަ ދުވަހެކޭ އެއްގޮތް\nއާދަމް ހުސެން އާއި އައިޝަތު ހަސަންގެ ޒަވާޖީ ހަޔާތަށް މިހާރު 60 އަހަރެވެ. އެކަމަކު މިއަށްވުރެން ވަކި އުފާވެރި ދެމަފިރިންނެއް ކުޅުދުއްފުއްޓަކު ނެތް ކަހަލަ އެވެ. ދެ މީހުން ވެސް ބުނަނީ ކައިވެންޏަށް 60 އަހަރު ފުރިގެން ދިޔަޔަސް އެ އިހްސާސެއް ނުވަތަ ފޫހިކަމެއް އިހްސާސުނުވާ ކަމަށެވެ.\nކޮންމެ އެނިވާސަރީއެއް ފާހަގަކުރުމަށް ގޭގައި މިހާރު ވެސް ޕާޓީ ބާއްވަ އެވެ.\n"ނޫނޭ ޕާޓީ ބައްވާ. ފުއްޕާހަން އެލުވާފަ ޕާޓީ ބާއްވާނެ މިގޭތެރޭގައި،" އާދަމްބެ މިހެން ބުނުމުން ހިނިގަނޑެއްގެ ތެރެއަށް ދައްތަ ބިނދިބިނދިގެން ހިނގައްޖެ އެވެ.\nއެއަށް ފަހު ދައްތަ ބުނީ މިހައި ދުވަސްވީއިރު ވެސް ލޯތްބަށް ހަމަ އެއްގޮތެއް ވެސް ނުވާ ކަމަށެވެ. ކުރީގެ ރައީސް މައުމޫން އަބްދުލް ގައްޔޫމަށް ވެސް އެކަން ފާހަގަކުރެވިގެން ސާބަސް ދެއްވި ކަމަށް ބުންޏެވެ.\n"ލޯތްބަށް ހަމަ ގޮތެއް ވެސް ނުވޭ. އެއްވެސް ގޮތެއް ނުވޭ. އަދިވެސް ހަމަ އެންމެ ޅަ ދުވަހެކޭ އެއްގޮތް. އަސްލުވެސް. މައުމޫނު ވެސް އަޅުގަނޑުމެންނަށް އެހެން ވިދާޅުވެ ސާބަސް ދެއްވި،" ދައްތަ ކިޔާލަދިނެވެ.\nއާދަމްބޭ އާއި ދައްތަ އެންމެ ފުރަތަމަ ބައްދަލުވީ ކުޅުދުއްފުށީގެ އަމީރު އަމީން މަދަރުސާއިންނެވެ. އެއީ ރައީސް މުހައްމަދު އަމީންގެ ވެރިކަމުގެ ދުވަސްވަރެވެ.\nއެއަށް ފަހު ހިތްކިޔައިގެން ގޮސް ކައިވެނިކުރިއިރު އާދަމްބެ އަށް 22 އަހަރެވެ. އާދަމްބެ ބުނީ އޭރަކީ މިހާރުގެ ލޯބިވެރިންހެން މީހުން އުޅޭ ޒަމާނެއް ނޫން ކަމަށާއި ދެ މީހުން އެކަކު އެނަކަކާ އެކު ބޭރަށް ގޮސް ނޫޅުނަސް ކައިވެނިކުރެވޭހާ ވަރުގަދަ އަށް ލޯބިވި ޒަމާނެއް ކަމަށެވެ.\n"ލޯބިވިޔަކަސް، ނުފެނި އިނދެވިދާނެ. ބޭރަކަށް ނުދަން. އެކަމަކު އޭނަގެ ގެއަށް ދަން. ވާހަކައެއް ނުދައްކަން،" އާދަމްބެ ކިޔައިދިނެވެ.\n"ހުސްފައިގައި ކޮންމެ ރެއަކު ރަށުގެ އެއްކޮޅުން އަނެއްކޮޅަށް ހިނގައިގެން މީނަގެ ގެއަށް ދަން. ހަމަ ކޮންމެ ރެއަކު. ލޯބީގައި. އެކަމަކު ބައްދަލުކޮށް ވާހަކަ ދައްކައިހަދާކަށް ވެސް ނޫން. ފެނިލަން. ފެނިލީމަ އެ ނިމުނީ."\nއެ ހިސާބަށް ދިޔަތަނުން ދައްތަ ފަށައިގަތެވެ. އާދައިގެ މަތިން ސަމާސާއަކުންނެވެ.\n"ބައްދަލުކުރީމަ ބާވާނެއެއް ނޫންތަ؟"\n"ދުވަހަކު ވެސް މީނަ ނާހާ އަހަރެން ކައިރީގައެއް އިންނާނަންހެއްޔެކޭ. ހަމަ އެންމެ ފުރަތަމަ ވެސް ހެކިވެރިން ފޮނުވީ. އެހެން ވެސް އަހައިނުލާ،" ދައްތަ ދެން ނިކަން ބާރަށް ހީގަތެވެ.\nކައިވެންޏަށް ރަންކީ އެންމެ ރުފިޔާއަކަށެވެ. ރިހި އެއް ރުފިޔާއަށެވެ. އާދަމްބެ ބުނީ އެއީ އޭރުގެ ގަވާއިދު ކަމަށެވެ. ދެން އެ ދޭތެރެއަކުން ދައްތަ އަނެއްކާވެސް ސަމާސާއެއްކޮށްލި އެވެ.\n"މިހާރު ވެސް މަ މައްސަލަ ޖައްސަމޭ، އެންމެ ރުފިޔާއަކަށް ގެނެސްގެންނޭ މިއުޅެނީ ކިޔާފައި،" ބޮޑާހާކާ ރާގެއްގައި ދައްތަގެ ސަމާސާރާގު ގެންދިޔައީ މިހެންނެވެ.\nއާދަމްބެ ބުނީ އެ ދެ މީހުންގެ އުފާވެރި ޒަވާޖީ ހަޔާތުގެ ސިއްރަކީ ފަނޑުނުވެ އޮތް ލޯބި ކަމަށެވެ.\n"ވެރިވެ މައްސަލައެއް ޖެހި، ކަމަކާ ދެބަސްވުމެއް ވެސް އުފެދިފައެއް ނުހުންނާނެ އިރާދަކުރެއްވިޔާ ދުވަހަކުވެސް. އަރާރުންވުމެއް ވެސް ނޯވޭ. އަޅުގަނޑަކީ ޒުވާބުކުރާ މީހެއް ނޫނޭ އެއްވެސް ކަމެއްގައި،" އާދަމްބެ ބުންޏެވެ.\nދެމަފިރިންގެ އަލަތު ދަރިފުޅަށް ދައްތަ ބަލިވެ އިނީ ކައިވެންޏަށް ދެ އަހަރު ފަހުންނެވެ. އެންމެ ފުރަތަމަ ލިބުނު ކުއްޖާ ދުނިޔެ އަށް އުފަންވިއިރު އޮތީ ނިޔާވެފަ އެވެ.\nއެއަށް ފަހު ދެން ލިބުނީ ފިރިހެން ކުއްޖެކެވެ. ހުސެން އާދަމްއެއް ނޫނެވެ. މިހާރު އެންމެ ދޮށްޓަށް ހުރި ފިރިހެން ދަރިފުޅު އަލީ އެވެ.\nއާދަމްބޭ އާއި ދައްތަ އަށް 13 ކުދިން ލިބުނު ނަމަވެސް ދުނިޔޭގައި ތިބީ އޭގެ ތެރެއިން ހަ ކުދިންނެވެ. ހަތަރު ވަނަ އަށް އެންމެ ދޮށީ ހުސެއިން އާދަމްގެ ވާހަކަ އަހަރެމެން އެންމެނަށް ވެސް އެނގެ އެވެ. އާދަމްބެ އާއި ދައްތަ އަށް ލިބުނު ކުދިންގެ ތެރެއިން އެހެން ކުދިން ނިޔާވެފައި ވަނީ އުފަންވިތާ މާ ގިނަ ދުވަސްތަކެއް ނުވެ އެވެ.\nދެމަފިރިންގެ މިހާރު ތިބި ހަ ކުދންގެ ތެރެއިން ފަސް ކުދިން އެއީ ފިރިހެން ބޭފުޅުންނެވެ. މާވާގޭގައި އާދަމްބެ އާއި ދައްތަ މިހާރު ދިރިއުޅެމުންދަނީ ކާފަ މާމަ އަދި މުނި ކާފަ އާއި މުނި މާމަކިޔާ ކުދިންނާއި މިދެމަފިރިންގެ ހުރި ހަމައެކަނި އަންހެން ދަރިއާއެކުގަ އެވެ.\nއާދަމްގެ އަންހެނުން އައިޝަތު ހަސަން އިންޓަވިއުގެ ކުރިން ސުވާލުތައް އަޑުއަހަނީ. --އަވަސް ފޮޓޯ: އަފްޝީން ނަސީރު\nހުސެއިން އާދަމް އަކީ އެންމެ ކުޑައިރު ވެސް ބަތަލެއް!\nސިފައިންގެ ވަޒީފާ އަށް ބޮންޑުގައި މާލެ ދާން ޖެހޭ ކަމުގެ ޚަބަރު ލިބުނުއިރު ހުސެއިން އާދަމް، އަމީރު އަމީން މަދަރުސާއިން ތައުލީމު ހާސިލުކޮށް ނިމެނީ އެވެ. ކުޅުދުއްފުށިން 12 ކުދިން ހޮވިއިރު އޭނާ ވެސް އޭގެ ތެރޭގައި ހިމެނުނީ އެވެ.\n"ދެން އައިސް ބުނެފި، މަންމަ އާއި ބައްޕަ ތިޔަ އުޅެނީ މަ ކޮންތާކަށް ފޮނުވަން ހެއްޔޭ؟ މަ ނަގާލަން (ގެއްލުވާލަން) ހެއްޔޭ ތިޔަ އުޅެނީ؟،" ސިފައިންގެ ވަޒީފާ އަށް ވަނުމަށް ތަމްރީން ހަދަން ދާން ޖެހިއްޖެކަން އެނގިގެން އައިސް ފުރާވަރުގެ ހުސޭނު ސުވާލުކުރި ގޮތް ކިޔައިދެމުން ދައްތަ ބުންޏެވެ.\n"ދެން މަ ބުނެފިން ނަގައިލާކަށް ނޫނޭ މި އުޅެނީ. މާލެ ފޮނުވަންށޭ އެކޮޅުން އަންގައިގެން."\n"ދެން ބުނެފި، މަ މި ރަށުގައި ހުންނާތީ މަންމަ އަށް އުނދަގޫވީ ހެއްޔޭ؟"\n"އުނދަގޫވިއްޔެއް ނޫނޭ. އެކޮޅުން އަންގައިގެންނޭ. މި ރަށު މީހުން ބުނިއްޔޭ އެ 12 މީހުންގެ ތެރޭގައި ކަލޭ ލައްވައިލިއްޔޭ"\n"ދެން ދާން ވެގެން ވަރަށް އުފަލުގަ، ތަޅުންގަނޑުގައި ހަޑިވެފައި ހުރި ތަންތަން ރަނގަޅުކޮށް، ގޭތެރޭގައި އުވަޖަހައި ހަދަން ފަށައިފި. އަހަރެން ބުނިން މަންމަ ކައިރިއަށް އެނބުރި ނާންނަން ހެއްޔޭ ތިވަރަށް ގެ ރީތިކޮށް ހަދަނީ ދިއުމުގެ ކުރިން"\n"ބުނީމަ ބުނީ ނާންނާކަށް ނޫނޭ މި ދަނީކީ. ގޭ ތެރޭގައި ހަޑިވެފައި ހުރި ތަންތަން ރީތިކުރަނީއެއް ނޫން ހެއްޔޭ ދިއުމުގެ ކުރިން."\nނަމަވެސް ފުރައިގެން ދިޔަ ގޮތަކަށް، ހުސޭނު ދިރިހުއްޓައެއް އެ މަންމައަކަށް ދެނެއް ނުފެނުނެވެ.\nކުޅުދުއްފުށިން ސިފައިންގެ ތަމްރީނަށް މާލެ ފޮނުވި 12 ކުދިންގެ ތެރެއިން ހުސެއިން އާދަމްއާ އެކު ސިފައިންގެ އަށް ނެގުނީ ހަތަރު ކުދިންނެވެ. ރަށުން ފުރައިގެން ދިޔައިރު ހުސޭނަށް ގާތްގަނޑަކަށް 15 އަހަރެވެ.\n"އޭރު ވެސް މި ގޭގައި ހުންނާނެ މި ބަނބުކެޔޮ ގަސް. ހުންނައިރު، ބަނބުކެޔޮ ފަތުގެ ދެ ނަރު ދޭ ތެރެއަށް ތީރުޖަހަން އުޅޭނެ. އޭރު ބުނާނެ ބައްޕަ ކައިރީގައި، ބައްޕާއޭ އަޅުގަނޑަށް ދުނިދަނޑި ހަދައިދޭށޭ. ދެން އޮނުން ދުނި ހަދައިދީފަ، އިލޮށިން ދުނިދަނޑި ހަދައިދިނީމަ ބަނބުކެޔޮ ފަތުގެ ދެ ނަރު ދޭތެރެއަށް ޖަހާނީ ދުނި،" ދައްތަ ކިޔައިދިނެވެ.\n"ދެން މަންމަ ބުނަން، ހުސޭނާ، ތިޔަ ފަތްތައް ތިޔަ ހަލާކުވަނީއެއް ނޫން ހެއްޔޭ"\n"ދެން ބުނާނެ، މަންމާ، ފަހުން ރަނގަޅުވާނެއޭ."\nއޭރު ގޯތި ތެރޭގައި ހުންނަ ރުއްތަކުގައި ދަވާދުން ބޮޅު ކުރަހައިގެން އޭގެ އަމާޒަށް ވެސް އެއްޗެހި އުކުމަކީ ހުސެއިން އާދަމުގެ އާދައެކެވެ.\n"ދެން މަ ބުނަން، ހުސޭނާ، ތިޔަހެން ނަހަދަބަލަ. ބުނީމަ ބުނާނެ، ފަހުން ރަނގަޅުވާނެ. އެގޮތަށް އޭނަގެ ވާހަކަ ހުންނާނީ. ނިކަން ސަމާސަވާނެ. އަބަދުވެސް ހެވިފަ ހުންނާނީ،" ދައްތަ ކިޔައިދިނެވެ.\nއިންޓަވިއުގައި އާދަމްބެ ވާހަކަ ދައްކަނީ. --އަވަސް ފޮޓޯ: އަފްޝީން ނަސީރު\nސިފައިންގެ ވަޒީފާއެއް ނޫން ބޭނުންވީ، ބޭނުންވީ ބޯޓުދަތުރުކުރަންދާން!\nއެ ދުވަސްވަރުގެ ޒުވާން ފިރިހެން ކުދިން ފަދައިން ހުސެއިން އާދަމްގެ ވެސް އެންމެ ބޮޑު ހުވަފެނަކަށް ވެފައި އޮތީ ބޯޑު ދަތުރުކުރަން ދިއުމެވެ. ބޯޓު ދަތުރުކުރަން ނުގޮސްފި ނަމަ އޭރު މީހަކަށް ވެސް ނުވެ އެވެ.\nފަހަރެއްގައި ސިފައިންގެ ވަޒީފާގައި އުޅުނު ދުވަސްވަރު، ބައްޕަ އަށް ފޮނުވި ސިޓީތަކުގައި އެހާ ގިނައިން، ބޯޓުދަތުރުކުރަން ދާ ހިތްވާ ވާހަކަ ބުނެފައި އޮތީ އެގޮތް ހުސެއިން އާދަމް އަށް ވެސް ވިސްނިފައި އޮތީމަ ކަމަށް ވެދާނެ އެވެ.\n"ސިފައިންގެ ވަޒީފާ އަށް އޭނާ ވަނީ ވަންނަ ހިތަކުންނެއް ނޫން. ރަށުން ގެންދިޔަ ކުދިންތަކުގެ ތެރެއިން ފާސްވި ހަތަރު ކުދިންގެ ތެރޭގައި ހިމެނުނީމަ ވަނީ. ބޮންޑަށް ވަނީ. ހަތަރު އަހަރުގެ ބޮންޑެއް ހަމަކުރަން ވަނީ،" އާދަމްބެ ބުންޏެވެ.\n"ސިފައިންގެ ބޮންޑު ހަމަކޮށްފައި ދާނީ ދަތުރުކުރަންށޭ ބުނީ. އެތަނުން ނިމިގެންދާނީ ދަތުރުކުރާށޭ."\nއާދަމްބެ މިހެން ބުނުމުން، ދައްތަ އިތުރުކޮށްލި އެވެ.\n"އޭރު މީހަކަށް ނުވާނެ ދަތުރުކުރަން ނުދެވިއްޖެއްޔާ."\nހުސެން އާދަމްގެ އިތުރުން އަދާމްބޭގެ އެހެން ބައެއް ފިރިހެން ކުދިން ވެސް ސިފައިންގެ ވަޒީފާގައި އުޅުނެވެ. އެކަމަކު ސިފައިންގެ ވަޒީފާ އަށް ވެއްދި އެހެން ކުދިންތައް އަމިއްލަ އަށް އެދިގެން ވަޒީފާއިން ވަކިވީ އެވެ. މިހާރު އެ އާއިލާގައި ސިފައިންގެ ވަޒީފާގައި ހުރީ އާދަމްބެ އަށް ކާފަކިޔާ ވިހި ފަންސަވީހުގެ ޒުވާން ފިރިހެން ކުއްޖެކެވެ.\nއާދަމްގެ ބުނީ ހުސެއިން އާދަމް ސިފައިންގެ ވަޒީފާ އަށް ވެއްދީ ރަށުން ފޮނުވައިލުމަށް ކަމަށް ބުނެ ރަށު ތެރޭގައި މީހުން ވާހަކަ ދެއްކި ނަމަވެސް އޭނާ އެގޮތަށް ރަށުން ފޮނުވައިލުމަކީ އެއްވެސް އިރެއްގައި ބޭނުންވި ގޮތެއް ނޫން ކަމަށެވެ.\n"ހުސެއިން ދިޔައީ ނާންނާކަށް ނޫން. ފޮނުވާލީމަކާއެއް ނޫން. އެއީ ބަޔަކު މީހުން ހެދި ވާހަކައެއް. އެހެން ކިޔާ ރަށު މީހުން. މި ރަށުގައި ނުބަހައްޓަންވެގެން ފޮނުވާލީއޭ. އެއީ ބަޔަކު ހަދައިގެން ދެއްކި ވާހަކައެއް،" އާދަމްބެ ކިޔައިދިނެވެ.\nޝަހީދުވި ޚަބަރާއެކު ޚަބަރުހުސްވުން\nސިފައިންގެ ތަމްރީނަށް ރަށުން ފުރައިގެން ދިޔަ ގޮތަށް ހުސެއިން އާދަމް އެނބުރި ކުޅުދުއްފުއްޓަކަށް ނުދެ އެވެ. އޭގެ ހަތަރު އަހަރު ފަހުން އައި ނޮވެމްބަރު ތިނެއްގެ އުދުވާނީ ހަމަލާގެ ކުރިމަތިލުމެއްގައި ގަޔަށް ވަޒަން އަރައި ވެއްޓި، ޝަހީދުވިއިރު މަންމައާ އަލުން ބައްދަލުކުރެވިފައި ނެތަސް ބައްޕަ، އާދަމްބެއާ މާލެ އިން އެއް ފަހަރު ދިމާވެފައިވެ އެވެ.\nއެއަށް ފަހު ދަރިފުޅު ނިޔާވެއްޖެ ކަމުގެ ޚަބަރު އަދާމްބެ އާއި އާއިލާ އަށް ލިބުނީ ޝަހީދުވިތާ ތިން ދުވަސް ފަހުންނެވެ.\n"އެ ދުވަހު ޚަބަރު ލިބުނުއިރު އަޅުގަނޑު ހުރީ އޮފީހުގައި. މާލެއަކުން ޚަބަރެއް ނާދޭ އޭރަކު. މުވާސަލާތީ ހިދުމަތް ކެނޑިފައި އޮތީ. ވެގެން އުޅެނީ ކީއްކަމެއް ނޭނގޭ. ކޮންމެވެސް ކަމެއްވެގެން އުޅެނީކަން އެނގޭ. ވަނީ ކީއްކަމެއް ނޭނގޭ،" އާދަމްބެ ކިޔައިދިނެވެ.\n"ދެން ހޮނިހިރު ދުވަހެއްގެ ހެނދުނު އަށެއް ޖަހާކަށްހާއިރު އެނގުނީ އެ ސޮރު ނިޔާވެއްޖެކަން. (ޝަހީދުވިތާ) ތިން ދުވަސް ފަހުން."\nއެ ޚަބަރު ދިން މީހަކު އިތުރު ވާހަކައެއް ނުދައްކައި ފޯނު ކަނޑާލައިފި އެވެ. ދެރަވެގެން ގޮސް އާދަމްބެއަކަށް ވެސް ވާހަކައެއް ނުދެއްކުނެވެ. ތުރުތުރުއަޅައި މީހާ ފިނިވެގަތީ އެވެ. އެންމެފަހުން ޚަބަރުހުސްވީ އެވެ.\nއާދަމްބޭގެ އަންހެނުންގެ ހާލު އަދި އެއަށްވުރެން ދެރަ އެވެ.\n"އަޅުގަނޑު ގެއަށް ގެނައީ ވެސް އުފުއްލައިގެން. ދެން ގެއަށް ގެނައި ގޮތަށް، އެ ރޭ މެންދަމުން އަލިވެ ދޭއް ޖަހާއިރު ހޭލެވުނީ. ހެނދުނު ލިބުނު ޚަބަރެކޭ އެއީ. ކާ އެއްޗެއް ބޯ އެއްޗެއް ނުކައި. ހޭވެރިކަމެއް ނެތި. (އަންހެނުންގެ) ހާލެއް ވެސް އަޅުގަނޑަށް ނޭނގޭ،" އާދަމްބެ ބުންޏެވެ.\nނޮވެމްބަރު ތިނެއް ބާވެއްޖެ! މިއަދު އުފާކޮށް ހެނީ!\nއިންޓަވިއު ރަނގަޅަށް ފަށައިނުގަނެވެނީސް ވެސް "ނޮވެމްބަރު ތިނެއް މިހާރަކު އެގޮތަށް ފާހަގަކުރަން ބޭނުމެއް ނުވެޔޭ" އާދަމްބެ ބުންޏެވެ. އެ ވާހަކައެއް އަލުން ފެށުމުން އާދަމްބެ ބުނީ މިހެންނެވެ. – ނޮވެމްބަރު ތިނެއް މިހާރު ހާއްސައެއް ނޫން ކަމަށެވެ. އަދި ކުރިން އެއީ އެމީހުން ރޮއްވި ދުވަހަކަށްވިޔަސް މިއަދު އެކަން ވެސް ބަދަލުވެފައިވާ ކަމަށެވެ.\n"އެކަން ބާވެއްޖެ. އެ ދުވަސް ބާވެއްޖެ. މާޒީވެއްޖެ. އާދައިގެ ކަމަކަށްވެއްޖެ. ހާއްސަ ކަމެއް ނެތީ،" ކޮންމެ އަހަރަކު ނަސްރުގެ ދުވަހުގެ ގޮތުގައި ފާހަގަކުރާ ނޮވެމްބަރު ތިނެކާ މެދު އާދަމްބެގެ ހިޔާލު ހޯދާލުމުން ބުނީ މިހެންނެވެ.\n"އެ ދުވަސް ފާހަގަކުރަން ބޭނުން ނުވަނީކީއެއް ނޫން. އެ ދުވަސް ފާހަގަކުރާ ގޮތް ކަމުނުދަނީ މިހާރު. ޖަލްސާ ބާއްވައި އަތްތިލަބަޑި ޖަހާކަށް ބޭނުމެއް ނޫން. އެ ދުވަސް ފާހަގަކުރަން ބޭނުން. އެ ކަން ކުރާ ގޮތް ބޭނުން ނުވަނީ. އޭގައި އަޅުގަނޑުމެންނަށް އުފަލެއް ނެތީ، ބަޔަކު މީހުން އުފާ ފާޅުކުރިޔަސް."\nއާދަމްބެ ބުނީ އެ ދުވަސް ފާހަގަކޮށްގެން މިއަދު އުފަލެއް ނެތަސް ދަރިފުޅު ޝަހީދަކަށްވުމުން މިއަދު އެއަށް ވުރެވަކިން އުފާވާ އެހެން ކަމެއް ނެތް ކަމަށެވެ.\n"ވަރަށް އުފާވޭ. މިއަދު ވަރަށް އުފާވޭ، އެ ދުވަހު ހިތާމަކުރީ. އެ ދުވަހު ހިތާމަކޮށް ރުއީ. މިއަދު އުފާކޮށް ހެނީ،" އާދަމްބެ ބުންޏެވެ.\n"އެންމެ އުފާވަނީ، މީހުން ބުނޭ ޝަހީދުންނަކީ ސީދާ ސުވަރުގެ އަށް ވަދެވޭ ބައެކޭ. އެކަމާ. ސީދާ ސުވަރުގެވަންތަވެރިންނޭ ޝަހީދުންނަކީ. މިއީ ވިއްޔާ އަޅުގަނޑުމެން މި ކުރާ ކަމަކީ. ސުވަރުގެ ހޯދަން މި މަސައްކަތް ކުރަނީ"\n"އަދި މީހުން ބުނާ އަޑު އިވޭ، މާތް ރަސްކަލާނގެ ހަޟުރަތުގައި ދަންނަވައިގެން އޭނަ އަށް (ސުވަރުގެ އަށް) ގެންދެވޭނެއޭ 70 މީހުން. ހަތް ދިހަ މީހުން. ބައެއް ދަންނަ ބޭކަލުން ބުނާ ވާހަކައެއް އެއީ. މިއީ އުފާވާ ކަންކަމަކީ."\nއިންޓަވިއުއެއް މިހައި ހިސާބަށް ދިޔައިރު އަސުރަށް ގޮވައިގެން އަހަރެމެންނަށް ޖެހުނީ އިންޓަވިއު މެދުކަނޑާލާށެވެ. އޭރު އަހަރެމެންނަށް ހާއްސަކޮށްގެން އެކްސެލް އެނާޖީ ޑްރިންކްގެ ތިން ދަޅު ގަނެގެން ގެނެސް މޭޒުމަތީގައި ބަހައްޓާފައި ހުއްޓެވެ.\nނަމަވެސް އޭގެ ފިނިކަމަށް ވުރެން ވެސް ދެން ވެސް ހާއްސަވީ މާވާގޭ ގޯތި ތެރެއަށް ފެތުރިގެން އޮތް ފިނިކަމެވެ. ބޭރަށް ނުކުމެ ބަނބުކެޔޮ ގަހުގެ ހިޔަލުގައި އެކްސަލް ދަޅު ކަނޑައި ހުސްކޮށްލުމަށް ފަހު އަހަރެމެން ނިންމީ އިންޓަވިއު އެ ދުވަހަށް ނިންމާލުމަށެވެ.\nއެކަމަކު ސައިކަލަށް އަރައިގެން އަހަރެމެން މާވާގެއަށް ޓާޓާކިޔުމުގެ ކުރިން ނުކުމެގެން ދިޔައީ އާދަމްބެގެ އެދުމަކަށް ފޯނު ނަމްބަރު ބަދަލުކޮށް، ފަހުން އަނެއްކާވެސް ބައްދަލުވާނެ ކަމަށް ނިންމައިގެންނެވެ.\nޑޮލަރުގެ އަގު މައްޗަށް، ސަރުކާރު ހިމޭނުން!


Salman Khan Hushaelhi Filmakah Shraddha Noonekey Buni? - Vaguthu\nސަލްމާން ޚާން ހުށައެޅި ފިލްމަކަށް ސަރްދާ ނޫނެކޭ ބުނި؟\nބޮލީވުޑްގެ މަސްހޫރު ފަންނާން، ސަލްމާން ޚާން ފިލްމެއް ކުޅުމަށް ސްރަދާ ކަޕޫރު އަށް ހުށައެޅި ހުށައެޅުމަކަށް އޭބާ ނޫނެކޭ ބުނިކަމަށް ސަލްމާން ޚާން ބުނެފިއެވެ.\nބޮލީވުޑްގައި ނަން ވިދާލާ މަސްހޫރު ތަރިއަކަށް ވުމަށްޓަކައި އެތަކެއް ގުރުބާނީތަކެއްވެ އެތައް އެތަށް މަސައްކަތެއް ކުރަން ޖެހޭއިރު ސަލްމާން ޚާން ފަދަ މަސްހޫރު ފަންނާނަކު ހުށައެޅި ހުށައެޅުމަށް ސްރަދާ ކަޕޫރު އިންކާރު ކުރީ ކީއްވެގެން ތޯ ބައެއް ބޭފުޅުން އަންނަނީ ސްވާލު ކުރަމުންނެވެ.\nނަމަވެސް ސްރަދާ ސަލްމާން ޚާންގެ ފިލްމަކަށް އިންކާރުކޮށްގެން މިއުޅެނީ މިއަދަކު ހުށައެޅި ފިލްމަކަށް ނޫނެވެ. ސަލްމާން ޚާން ވަނީ ސްރަދާ އަށް އުމުރުން އެންމެ 16 އަހަރުގައި ފިލްމެއް ކުޅުމަށް ހުށައަޅާފައެވެ. އެފަހަރު ސްރަދާ އެ ހުށައެޅުމަށް އިންކާރު ކުރީ އޭނާ ކިޔެވުމަށް އިސްކަން ދިނުމަށްކަމަށް ބުނެއެވެ. އެހާ ކުރީގައި ސަލްމާން ޚާން އަށް އޭނާ ފާހަގަ ކުރެވުނީ ސްރަދާ ކިޔެވި ސްކޫލްގައި ބޭއްވި ކޮންސާޓެއްގައި އޭނާ ދެއްކި މޮޅު ހުނަރުންނެވެ.\nއެފުރުސަތު އޭރު ގަބޫލް ނުކުރި ނަމަވެސް ސްރަދާ ކަޕޫރަކީ މިހާރު ބޮލީވުޑްގައި އަޑުފެތުރިފައިވާ ކާމިޔާބުތަކެއް ހޯދަމުން އަންނަ ފަންނާނެކެވެ. އޭނާ ވަނީ ކާމިޔާބު އެތަށް ފިލްމްތަކެއް ކުޅެފައެވެ. އޭގެ ތެރޭގައި ހާފް ގާލްފްރެންޑް، ހައިދަރު، އޭކް ވިލަން އަދީ ބާގީ ހިމެނެއެވެ.\nސްރަދާ ކަޕޫރު އެންމެ ފުރަތަމަ ބޮލީވުޑް ފިލްމެއްގެ މުޙިއްމު ރޯލްއަކުން ފެނިގެން ދިޔައީ 2011 ވަނަ އަހަރު އޭނާ ކުޅުނު ފިލްމް "ލަވް ކާ ދި އެންޑް" ކިޔާ ފިލްމަކުންނެވެ. އޭގެ ކުރިން 2010 ވަނަ އަހަރު ވަނީ ފިލްމަކުން ވަރަށްކުޑަ ތަންކޮޅެއް ކުޅެފައެވެ. ސްރަދާ ކަޕޫރު ވިދާލީ އޭނާ "އާޝިޤީ 2" ގައި ދައްކުވައިދިން މޮޅު ހުނަރުގެ ސަބަބުންނެވެ.\nމާޗް 5, 2018 21:28\nކޮން ސަރްދާ އެއްތަ؟؟\nސްރަދާ އަކީ މިހާރު ބޮލީވުޑްގަކާމިޔާބުތަކެއް ހޯދަމުން އަންނަ ފަންނާނެށް!!!!!!


ލައިތުގެ އަތުނުޖެހެން ދުވި ނަމަވެސް އޭނާއަށްވުރެ ކެންޒާ ހަލުއްވެ ނުވިއެވެ. ކެންޒާ އަތުލައިގަނެގެން ލައިތު އައިސް ސޯފާއަށް ވެއްޓިގަތެވެ. ހީނހީނ ކެންޒާ ވަރުބަލިވެއްޖެއެވެ. ކުޑަވަގުތުކޮޅަކަށް ވިޔަސް ލައިތުގެ ސިކުނޑީގައިވި ހާސްކަން ފިލައިފިއެވެ. ކެންޒާ ހިމޭންވުމުން އެގޮތް ލައިތަށް ކަމަކު ނުދިޔައެވެ. ގޯނާއެއްކޮށްލާ ހިތްވީއެވެ.\n"އައްދޯއި..." ކެންޒާގެ ބޮޑު ކޮލުގައި ލައިތު ދަތްއެޅުމުން ބުނެލިއެވެ. ލައިތު ޖަހާލީ ހިނިގަނޑެކެވެ. ލޯބިތައް އުތުރި އެރުމުން ކޮށްލެވުނު ކަމެއްކަމުގައި ލައިތު ބުނެލިއެވެ.\n"ވާހަކައެއް ބުނަންވެފަ އޮތޭ ބުނީމެންނު." ލައިތު ހަނދާންކޮށްލަދިނެވެ. އެއާއެކު ކެންޒާ ލައިތުގެ އަތުގެ ތެރެއިން ތެދުވެ ސޯފާގައި އިށީނެވެ.\n"ޒުބިން ގުޅި..." ކުޑަ މަޑުޖެހިލުމަކަށްފަހު ކެންޒާ ބުންޏެވެ.\n"ކީއްވެ އެއްޗެކޭ ނުބުނީ؟" ލައިތު އެއްވެސް އެއްޗެއް ނުބުނުމުން ކެންޒާ ހައިރާންވިއެވެ. އެ މޫނުން ހިތްހަމަނުޖެހިފައި އިންކަމުގެ އަސަރެއް ވެސް ނެތެވެ. ކެންޒާ ހީކުރި ކަހަލަ ކުޑަ ވެސް ސިހުމެއް އޭނާގެ ފުށުން ނުފެނުނެވެ.\n"ބުނަންވީ ކީކޭ؟." ލައިތު އޮތް ގޮތް ބަދަލުކޮށްލައި ކެންޒާގެ އުނގުގައި ބޯއަޅާލިއެވެ.\n"އޭނާ މީޓުކުރަން ބުނީމަ އަހަރެން އެއްބަސްވިން. އެކަމަކު ލައިތު ނުދާށޭ ބުނެފިއްޔާ އަހަރެން ނުދާނަން." އުނގުގައި އޮތް ލައިތުގެ ބޮލުގެ އިސްތަށިގަނޑުގައި އަތްފުނާ އަޅާލަމުން ކެންޒާ ބުންޏެވެ.\n"ނުދާށޭ ބުނަނީ އިތުބާރު ނުކުރެވޭ މީހުން، އަހަންނަށް... އަހަރެންގެ ޕެންޑާއަށް ފުރިހަމަ އިތުބާރުކުރެވޭ." ލައިތު ބުންޏެވެ. އެ ބަސްތަކުން ކެންޒާގެ ތުންފަތަށް ހިނިތުންވުމެއް ވެރިވިއެވެ.\n"ޖެލަސްވާނެކަމަށް ހީކުރީ..." ކެންޒާ ބުނެލިއެވެ.\n"އައި އޭމް ނޮޓް ޖެލަސް، އައި އޭމް ޓެރިޓޯރިއަލް... ޖެލަސްވާނީ ހައްޤެއްކަމުގައިނުވާ އެއްޗެއް ހާސިލުވާން އެދޭނަމަ، ޓެރިޓޯރިއަލްއަކީ ހައްޤަކަށްވެފައިވާ އެއްޗެއް ރައްކާތެރިކުރުން، ޔޫ ޕެންޑާ... އަހަރެންގެ ފަހު ނޭވާއާ ހަމައަށް ރައްކާތެރިކުރާނަން، ކޯޒް ޔޫ އާ އޯލްރެޑީ މައިން." ލައިތު އެއްމިޔަކަނުން ހިނިތުންވެލިއެވެ.\n"ލައިތުގެ އިތުބާރު ގެއްލޭވަރު ކަމެއް ދުވަހަކުވެސް ނުކުރާނަން. ޕްރޮމިސް..." ކެންޒާ ވަޢުދުވިއެވެ.\n"ސުވާލެއް ކޮށްލަންތަ؟... އަހަރެން ޕެންޑާއާ ރައްޓެހިވެގެން އުޅެފައި، މީހަކާ އިނދެ ދަރިއަކު ހުރެއްޖެނަމަ ޕެންޑާ ކިހިނެއް ހަދާނީ؟." ލައިތު އަހާލިއެވެ. ކެންޒާ މާނަވީ ގޮތަކަށް ލައިތަށް ބަލަން އިނދެފައި ހީނލީއެވެ. ލައިތު ސަމާސާކުރަނީއޭ ހީވަނީއެވެ.\n"ތީ ޒުބިންނެއްނޫން..." ހިނިއައިސްފައި އިނދެ ކެންޒާ ބުންޏެވެ.\n"ކެން... އަހަރެންނާ ދެއަނތްބަށް އިންނަންޖެހޭ ދުވަހެއް އަތުވެއްޖެއްޔާ އިންނާނަންތަ؟." ލައިތުގެ އަޑުގައި ހުރި ސީރިއަސްކަން ކެންޒާއަށް ވިސްނޭހެނެއް ހިޔެއްނުވެއެވެ.\n"ލައިތު ތީ އެކަހަލަ ފިރިހެނެއްތަ؟. އައި މީން... ގިނަ އަނބިން ގެންގުޅޭ ހިތްވާ." ކެންޒާއަށް މަޖާވިއެވެ.\n"އެގޮތް ބޭނުންނުވިޔަސް ހާލަތެއް މެދުވެރިވެދާނު..." ލައިތުއަށް ގޮތެއް ނިންމަން ޖެހިއްޖެނަމަ، އެކަމުން ނުކުންނާނޭ ނަތީޖާ އަންދާޒާކުރަން ބޭނުންވާ ކަހަލައެވެ.\n"ނޭނގެ، އެނގޭހާ ވެސް ކަމަކީ ވަރަށް ދެރަވާނެކަން... އެކަމަކު ހާލަތާމެދު ވިސްނާނަމަ އެވަގުތަކުން އެނގޭނީ ކިހިނެއްކަން ހަދާނީ، އަހަރެން ޚިޔާލުކުރި ކަންކަމެއްނޫންތީ، ތެދަށް ބުނަންޏާ... މުސްތަޤުބަލްވަނީ ލައިތުއާއެކުގައި ކަމުގަ އަހަރެން އުންމީދުކޮށްގެން ހުރީ، އަނެއްކާ މިގުޅުމަކީ ސީރިއަސް ގުޅުމެއްތަ؟، ލައިތު ތިކަހަލަ ވާހަކަދެއްކީމަ އަހަރެން ބިރުގަނޭ..." ކެންޒާ ސީރިއަސްވިއެވެ.\nކެންޒާ ކަންބޮޑުވީހެން ހީވުމުން ލައިތު ތެދުވިއެވެ. ސޯފާއަށް އެއްފައި އަރުވައި ކުރުކޮށްލަމުން ކެންޒާގެ ގާތަށް އޭނާ ޖެހިލިއެވެ. އެ ދެމެދުގައި އޮތް ގުޅުން ދުވަހަކުވެސް ނިމުމަކަށް ނާންނާނޭކަން ލައިތު ޔަގީންކޮށްދިނެވެ. އޭނާގެ ހިތުގައި ކެންޒާނުން އެހެން އަންހެންކުއްޖަކު ނުވާކަން ބުނެދިނެވެ. ކޮންމެފަދަ ހާލަތެއް މެދުވެރިވީ ނަމަވެސް އޭނާ އަބަދުވެސް ޚިޔާރުކުރާނީ ކެންޒާކަން ހާމަކުރިއެވެ.\nސޯފާގެ ދިގަށް އޮށޯވެލައިގެން ޓީވީގެ ރިމޯޓް ހިފަހައްޓާލައިގެން މިފްރާހު އޮތެވެ. ގޭތެރޭގަށް ފަޅުކަން ވެރިވެފައިވީ މުބީން ނެތީމައެވެ. އޭނާއާއެކު އާޤިބާއި ޝާނު ވެސް ވީ ގޮހެވެ. އިވެމުންދިޔަ ޓީވީގެ އަޑު ފަނޑުކޮށްލީ ސިކުނޑީގައި ހިނގަމުންދިޔަ ކެންޒާގެ ފިކުރުތަކުންނެވެ. އެ އަންހެންކުއްޖާ ރުއްސުމަށް ކުރެވޭނޭ ކަމެއް ނެތޭ މިފްރާހަށް ހީވާންފަށައިފިއެވެ. ކެންޒާއަށް އޭނާގެ އެއްވެސް ކަމެއް ކަމުނުދާންވީ ސަބަބެއް މިފްރާހަށް ނުވިސްނެއެވެ. މިންނާއާ ގުޅުން ބަދަހިވީ އިރު އޭނައަކީ ދަރިފުޅަށް އެއްވެސް ކަމަކަށް މަޖުބޫރުކުރާނޭ މަންމައެއް ނޫންކަން މިހާރު މިފްރާހަށް އެނގިއްޖެއެވެ. ވަގުތުތަކެއް ބޭކާރުވީ ކަމުގައި މިފްރާހު ދެކެއެވެ. އެންމެ ފުރަތަމަ ކެންޒާ ދުށް ދުވަހެކޭ މިހާރެކޭ، އެ ދެމެދުގައި އޮތް ގުޅުން އޮތީ އެއްހަމައެއްގައެވެ. އެ ދެމެދުގައި ގާތްކަމެއް ނެތެވެ. ކެންޒާ އެންމެ ފޫހިވާ މީހަކީ މިފްރާހު ކަހަލައެވެ. މިފަދަ ޚިޔާލުތަކުން މިފްރާހު ރުޅި ގަދަވެއެވެ. ކެންޒާއަށް އެކިގޮތްގޮތުން މަޖުބޫރުކުރަން އޭނާ ބޭނުންވެއެވެ. ސިކުނޑީގައި އެފަދަ ރޭވުންތައް ރޭވުމުގައި އޭނާއަށް ވަގުތު ހޭދަކުރެވެއެވެ. އެހެން އެއްވެސް ކަމަކާ ވިސްނޭވަރަށްވުރެ މިފްރާހު ހުރީ ކެންޒާއަށް ބޭނުންވެފައެވެ. އަމިއްލަ ކުރުމަށް ފައިވިއްދާލާފައެވެ. ހަޔާތުގައި ބޭނުންވެ ނުވިކަމެއް ނޯންނާނޭ ބުނަން ބޭނުންވެފައެވެ.\nނިދިފައި އޮތް މިންނާއަށް ހޭލެވުނީ އޯކަށް ދެމޭއަޑު އިވޭތީއެވެ. ކައްޓެއްހެން އޭނާއަށް ފުންމައިގެން ތެދުވެވުނެވެ. ކައިފްގެ އެނދަށް ބަލާލެވުނީ ދެނެވެ. ދަރިފުޅު އެނދަކު ނެތެވެ. ހުރިތާ ހުރެފައި ފަޚާނާ ދޮރުމައްޗަށް ބޮޑު އެއްފިޔަޅު މިންނާ އަޅާލި ކަހަލައެވެ. ކައިފްއަށް ގޮވާލުމާއެކު ދޮރުގެ ތަޅުގައި ހިފައި އަނބުރާލިއެވެ. ދޮރު ހުޅުވުނީ ނިކަން ފަސޭހައިންނެވެ. މޫނު ދޮންނަ ތަށީގެ އިސްކުރު ދޫކޮށްލައިގެން ކައިފް ހުއްޓެވެ. ދަރިފުޅު ލޯފުހެލިތަން މިންނާއަށް ފެނުނެވެ.\n"މަންމައަށް ހޭލެވުނީތަ؟. ސޮރީ..." ތެމިފައި ހުރި ދެއަތްތިލަ މޫނުގައި ހާކާލުމަށްފަހު މިންނާއާ ކައިފް ކުރިމަތިލިއެވެ.\n"ކައިފް، ރަނގަޅުތަ؟." ހާސްވެފައި ހުރެ މިންނާއަށް އަހާލެވުނެވެ.\nދަރިފުޅުގެ މޫނުން ފެންނަ ވަރުބަލިކަން މިންނާގެ ހިތްބިރުގަންނަ ގޮތް ވިއެވެ. ކައިފް ރަނގަޅޭ ބުނުމަކުން މިންނާ ޤަބޫލެއްނުކުރިއެވެ. ކައިފްގެ ނިތްކުރިއާއި ކަރުދޮށާއި ގައިގައި އޭނާ އަތްލިއެވެ. އިތުރަށް ހާސްވީ ހުންވައްތަރުވެފައި ކައިފް ހުރީމައެވެ. މިންނާ އާދޭސް ކުރީމާ ވެސް މިރޭ ކައިފް އެ އޮތީ ނުކައެވެ. ފަހަރެއްގައި އަނގަ ހިތިވީ ކަމަށް ވެދާނޭ މިންނާ ހީކުރިއެވެ. އޭނާ ކައިފްގެ ހަރަކާތްތަކަށް އޭރު ސަމާލުކަމެއް ނުދެވުނެވެ. ކައިފް ގިނަ ވަގުތު އޮންނަނީ އެނދުގައެވެ. ގެއިން ބޭރަށް ނުކުންނާނީ ކެންޒާއާއެކުއެވެ. އެގޮތަށް ވެސް އޭނާ މާލެ އައިފަހުން ނުކުތީ އެންމެ ދެފަހަރުއެވެ. އޭނާގެ ފޫހިފިލުވައިދޭ ބައިވެރިއަކީ ފޯނެވެ. ބަދަލުތަކެއް އައިކަން ފާހަގަވާނީ ކައިފްގެ ދުވަހީ އުޅުމަށް ތަފާތެއް އައިނަމަތާއެވެ. ފިރިހެން ދަރިފުޅުގެ ވައަތު މުލައްދަނޑީގައި ހިފާލަމުން ފާޚާނާއިން ނުކުންނަން މިންނާ އުޅުނެވެ.\n"ހޮޑުލަވާފަ ހުންނަނީ..." ފާޚާނާއިން ނުކުންނަން ބޭނުންނުވެފައި ހުރިހެން ކައިފް ބުނެލިއެވެ.\n"ބޭރުގަ އިން ބާލިދީ ހިފައިގެން އެބައަންނަން. ކޮޅަށް ނުހުރެ ތަށިމަތީ އިށީނދެލާ." މިންނާ މިހެން ބުނެ ކައިފްގެ ކޮނޑުގައި ފިރުމާލިއެވެ.\nދުވެފައި ކަހަލަ ގޮތަކަށް މިންނާ ކޮޓަރިން ނުކުތެވެ. ބަދިގެ ހުޅުވައި ވަނެވެ. ދޮވެފައި ހުރި އެއްޗެހި މެޝިނުން ނަގައި އަޅަން ގެންގުޅޭ ނޫކުލައިގެ ބާލިދީ މިންނާ ނެގިއެވެ. ސިންކު ކައިރިއަށް ޖެހިލާ ބާލިދީގެ އެތެރެ ދޮވެލިއެވެ. ދެން އަނެއްކާ ވެސް އޭނާ ނުކުމެގެން ދުއްވައިގަތީ އައިކޮޅަށެވެ. ބަދިގޭ ދޮރު ލެއްޕުން ވެސް މުހިންމެއްނުވިއެވެ.\nތަޅުންމަތީ އޮތް މިންނާ ނިދާ ގޮދަޑި ވަގުތުން ކޮޅަށް ނަގައި ފާރުގައި ޖައްސާލިއެވެ. ދެން ކައިފްއަށް ގޮވާލައި ކޮޓަރިއަށް ނުކުންނަން ބުންޏެވެ. ސޯޓުބުރީގައިކަން ކައިފް ހުރީ އެނގި މިންނާ އަލަމާރިން އަތްދިގު ޓީޝާޓަކާއި ޓްރެކްސޫޓެއް ނެގިއެވެ. ކޮޓަރީގެ ހޫނުކަން މަޑުކުރުމަށް ހަމައެކަނި ޖައްސާފައި ހުރީ ފަންކާއެކެވެ. އެހެންވިޔަސް އެ ފިނިން ވެސް ކައިފް ހީކަރުވާނޭކަން މިންނާއަށް އެނގެނީއެވެ. މަންމަ ހާސްވެފައިކަން ހުރީ ކައިފްއަށް އެނގެއެވެ. އެކަމަކު މަންމަގެ ހިތްހަމަޖައްސައިދޭނޭ ހިތްވަރެއް އޭނާގެ ނެތެވެ.\n"މަންމައަށް ހީވަނީ ކައިފް މިރޭ އެއްޗެއް ނުކައި ނިދީމަހެން ތިހެން ތިވީ. ގޮހޮރު މާބޮޑަށް ހުސްވީ... އަންނާނަން އެއްޗެއް ތައްޔާރުކޮށްލައިގެން. އަދި ކިރިޔާ ދޭއް އެޖެހީ. ބާލިދީ ކައިރިކޮށްލައިގެން އިނދޭ."\nމަންމަ ނަގައިދިން ހެދުން ލައިގެން އައިސް އެނދުގައި ކައިފް އިށީނެވެ. އެނދުކައިރީ މިންނާ ބެހެއްޓި ބާލިދީ ކުރިމައްޗަށް ގެނެސް ބަހައްޓާލިއެވެ. މިންނާ ދެއްކި ވާހަކައަށް އާނއެކޭ ކައިފް ބުނީ މަންމައަށް ޓަކައެވެ. އޭނާ އެއްގޮތަކަށް ވެސް ކާހިތެއްނެތެވެ. މިންނާ ކޮޓަރިން ނުކުންނަން އުޅެފައި އެނބުރިލިއެވެ.\n"ކޮއްކޮއަށް ގޮވަންތަ؟. ކައިފް ކައިރިއަށް މިކޮޓަރިއަށް އަންނަން." މިންނާ އަހާލިއެވެ. ކައިފް އެއްބަހެއް ނުވިއެވެ.\n"ހޭލާ އުޅެފައި ކެން މަސައްކަތައް ނުކުންނާނީ، ކޮލެޖަށް ވެސް ދާން ޖެހޭނެ..." ކައިފް ސަބަބު ބުނެދިނެވެ. މިންނާ އިތުރު އެއްޗެއް ނުބުނެ ބޯޖަހާލީ ކައިފް ދެއްކި ވާހަކަ ޤަބޫލުކުރެވޭތީއެވެ.\nކޮޓަރީގައި އެކަނިވުމާއެކު ކައިފްގެ މޫނު މިލައިގެން ހިނގައްޖެއެވެ. މަޑުމަޑުން ދެ ލޯ ފެންކަޅިވެއްޖެއެވެ. އޭނާ ހާމަނުކުރި ނަމަވެސް އޭނާ އެއިނީ ވަރަށް ބޮޑަށް ބިރުގެންފައެވެ. ހަށިގަނޑުން ބަލީގެ ވިހަ ފިލައިގެން ދިއުމަށްފަހު އަލުން އަނބުރާ އެ ވިހަ ހަށިގަނޑަށް ވަނީއޭ ކައިފްއަށް ހީވަނީއެވެ. އަލުން އެ ވޭންތައް އުފުލަން ޖެހޭނެތީ އެކަމާ އޭނާގެ ހިތް ރޮނީއެވެ. އުންމީދުތައް އަނެއްކާ ވެސް ބިލާހަކަށްވާން އުޅެނީއޭ ހީވަނީއެވެ. މަންމައާއި ކޮއްކޮއާ ދުރަށް ދާން ޖެހޭނެ ކަމުގެ ބިރު ވެސް ހަށިގަނޑު އިތުރަށް ވަރުދެރަކުރުވަނީއެވެ. ކޯތާފަތް ތެމުމާއެކު ލަސްގޮތަކަށް ކައިފް ދެއަތުން މޫނު ފުހެލިއެވެ.\nމިންނާ ތައްޔާރުކޮށްގެން ގެނައި ސޫޕުތަށިން ކޮންމެވެސް ވަރެއް ކައިފް ކެއެވެ. އެނދުއަރިމަތީ ހުރި ކަބަޑުގައި ސޫޕުތަށި މިންނާ ބެހެއްޓިއެވެ. ދަރިފުޅުގެ ގާތުގައި އިނދެ އޭނާގެ ބުރަކަށީގައި މިންނާ ފިރުމާދިނެވެ. މަންމަގެ އެ އޯގާތެރިކަން ކައިފްގެ ހިތަށް ކުޅަދާނައެއްނުވިއެވެ. ދެ ލޮލަށް ބޮނޑިވަމުން އައި ކަރުނަތައް ސައިލެއްފަދައިން އޮހިގަނެއްޖެއެވެ. ވަގުތުން އިސްޖެހިއްޖެއެވެ.\n"ކައިފް... ޑަކްޓަރަށް ދާންވީތަ؟." މިންނާއަށް އަހާލެވުނެވެ. ކައިފް ދެފަރާތަށް ބޯހޫރާލިއެވެ. ދަރިފުޅު ގަޔާ ކައިރިކޮށްލައިގެން މިންނާ އިންއިރު އެ ހިތް ވެސް ރޮނީއެވެ. ޒުވާން ދަރިފުޅު އަޑުންއަޑުނަގާ ރޯތީ މިންނާއަށް ހުރީ ފެނިފައެވެ. އެ ރުއިމަށް ކެތްކުރަން ވެސް މިންނާއަށް އާދަވީ ހާދަވަރަކަށް އެއަޑު ކަންފަތަށް އިވުނު ފަހުންނެވެ. ވޭނަށް ތަޙައްމުލުނުކުރެވިގެން ތެޅިފޮޅޭތައް ވެސް އޭނާ ދުށްޓެވެ. އަލުން އެދުވަސް ނުދައްކަވާތޯ މިންނާ ދުޢާކުރެއެވެ. އޭނާ ނޫނީ މިއަދު އެކުއްޖާގެ ހުރީ ކާކު ހެއްޔެވެ.\n"ދެރަގޮތެއްނުވާނެ... މަންމައަށް އެނގޭ ކައިފް މާ ބޮޑަށް ވިސްނަނީކަން، އެހާ ބައިވަރު ބޭސް ކާއިރު ރަނގަޅަށް ކާންވާނެ، އެވާނީ ނުކައި ހުރީމަ ހޮޑުލެވުނީކަމަށް." ކައިފްގެ ގައިގާ ފިރުމަމުން މިންނާ ވާހަކަ ދެއްކިއެވެ. ދަރިފުޅުގެ ހިތުގެ އިޙްސާސްތައް އެނގިގެން ކަހަލައެވެ.\nހެނދުނު ހޭލައިގެން ކޮޓަރިން ނުކުތް ކެންޒާއަށް ރޭގައި ހިނގި އެއްވެސް ކަމެއްގެ ހިލަމެއްނުވެއެވެ. އޭނާ އައިސް ބޭބެގެ ކޮޓަރީގައި ޓަކި ދިނެވެ. މަންމަ ހޭލާކަން އުޅޭނީ އެނގޭތީއެވެ. ނަމަވެސް ދޮރެއް ނުހުޅުވިއެވެ. ދެވަނަ ފަހަރަށް ޓަކިދޭން އުޅެފައި ހުއްޓާލިއެވެ. ހުޅުވާފައި ހުރި ބަދިގެ ފެނުމުން ކެންޒާ އައީ ބަދިގެއަށެވެ. އެތަނުގައި މީހަކު ނެތުމުން ހައިރާންވިއެވެ. ލައިގެން ހުރި ހަރުވާޅުގެ ޖީބުން ނެގި ތަޅުދަނޑިފަތިން އޭނާ އައިސް ކައިފްގެ ކޮޓަރި ހުޅުވިއެވެ. ތަންމަތީގައި ކައިފްއަށް ނިދިފައި އޮތްއިރު އެނދުގައި އަތްއަޅުވާލައިގެން އިން މަންމައަށް ވެސް އިނީ ނިދިފައެވެ. ކޮޓަރިތެރޭގައި ހުރި ބާލިދީ ފެނުމުން ކެންޒާ ސުވާލު އުފެދުނެވެ. ކައިފްއަށް ކަމެއްވީބާއޭ އޭނާ ހިތަށް އެރިއެވެ. އެކަމަކު މަންމައަށް ގޮވާލާކަށް ނުކެރުނެވެ. ނިދި ހަލާކުވެދާނެތީއެވެ. ކައިފް އޮތީ ބިއްދޮށަށް އެނބުރިއެވެ.\nމަންމައަށް ގޮވުމުގެ ޚިޔާލު ދޫކޮށްލުމަށްފަހު ކެންޒާ ބަދިގެއަށް އައިސް ސައިތައްޔާރުކުރަން ފެށިއެވެ. ކައިފްއަށް ބޭނުންވާނޭ އެއްޗެހި އޭނާއަށް އެނގެއެވެ. ކަސްރަތުކުރަން ފެށިފަހުން ކެންޒާ ވެސް ޢާއްމު ކެއުމަށް ބަދަލު ގެނެސްފައި ވެއެވެ. ހަތަރު އިރަށް ބަހާލައިގެން ވަކި ދުވަސްތަކަށް ވަކި ބާވަތްތައް ތާވަލުކޮށްގެން އޭނާ ޞިއްޙަތައް ފައިދާ ހުރި ކާނާ ކެއުމުގެ އާދަ ހިފަހައްޓަން ގަސްދުކުރީ މުސްތަޤުބަލަށް ވިސްނާފައެވެ. ހަށިގަނޑު އާދަޔާ ޚިލާފަށް ފަލަވުމުގެ ސަބަބުން ދުވަހީ ދިރިއުޅުމުގައި ވެސް ގިނަ ހުރަސްތަކަކާ ކުރިމަތިލާން ޖެހޭކަން ކެންޒާއަށް އެނގެއެވެ. އޭގެ އިތުރުން ހިތުގެ ބައްޔާއި ހަކުރުބަލި ފަދަ އެތައް ބޮޑެތި ބަލިތަކަށް ފުރުޞަތު ދެވެނީކަން އޭނާއަށް އެނގެއެވެ. ކެންޒާގެ މަޤުޞަދަކީ، ލޫޅާފަތި ހަށިގަނޑަކަށްވުރެ ދުޅަހެޔޮ ޞިއްޙަތެއް ހޯދުމެވެ. އޭނާ ފަލަކަމުން ލައިތުއަށް އޭނާ ހުތުރުވެގެން ނޫޅެއެވެ. ލޯބިވާ ގޮތް ތަފާތެއްނޫނެވެ. އެހެންނަމަވެސް ކެންޒާގެ ހުވަފެނަކަށްވާތީ އެ ހުވަފެން ސިދާކޮށްދިނުމަށް ޓަކައި ލައިތު އޭނާއަށް ފުރިހަމައަށް އެއްބާރުލުން ދެއެވެ. އޭނާގެ ހިތްވަރުން ކެންޒާއަށް ސާބިތުކަން ލިބެއެވެ. ކައިވެންޏަކާ ހަމައަށް ދެވިއްޖެނަމަ، ވަލީމާ ބާއްވާނޭ ގޮތާއި އެ ޙަފުލާގައި އޭނާ ހުންނާނޭ ގޮތުގެ ޚިޔާލަކީ، ފުރާވަރުންސުރެ ކެންޒާގެ ހިތުގައި ރޭވިފައި އޮތް ޚިޔާލެކެވެ. ވަރަށް ލޯބިވާ މީހަކާނޫނީ ކައިވެންޏެއް ނުކުރާނަމޭ ކެންޒާ އަމިއްލަ ނަފްސަށް އަބަދުވެސް ބުނެއެވެ. އެދުވަސް ދުރަކުނެތޭ ކެންޒާއަށް މިހާރު ހީވެއެވެ. ޔަގީނުން ވެސް ހަޔާތުގެ ދާއިމީ ބައިވެރިޔާއަށް ވާނޭ ފަރާތް އޭނާ ވަނީ ކަނޑައަޅާފައެވެ.\nމަސައްކަތްތައް ނިންމާލެވުމާއެކު ޚިޔާލުތަކުގެ ލޯގަނޑުވެސް ފުސްވެއްޖެއެވެ. މަންމަ ތެދުވެ ކުރަން އެއްވެސް މަސައްކަތެއް ކެންޒާ ނުބެހެއްޓިއެވެ. ގޭތެރޭގައި ކެންޒާއަށް ކުރަން ނޭނގޭ އެއްވެސް މަސައްކަތެއް ނޯވެއެވެ. އޭނާ ހުންނަގޮތަށް ބަލާ ގޮތްނިންމާ މީހާއަށް އޭނާގެ މުރާލިކަމެއް ނޭނގޭނެއެވެ. ސައިޖޯޑު ދޮވެލައި އެ ހުންނަން ޖެހޭ ތަނުގައި ބަހައްޓާފައި ކެންޒާ ބަދިގެއިން ނުކުތެވެ. ރަނގަޅަށް ދޮރު ލައްޕާލައި އޭނާ އައީ ކޮޓަރިއަށެވެ. ގަޑިންވީއިރެއް ބަލާލަން ހަނދާންވީ ދެނެވެ. ވަރަށް އަވަސްކޮށްގެން ނޫނީ އޭނާ ބަލާ ނަސީމު އަންނަންވާއިރަށް ނުނިކުމެވޭނެއެވެ.\nދޮރޯށިން ނުކުތްއިރު ކުރިމަތީ ޕާކުކޮށްފައި އޮތް ކާރު ފެނުމުން ކެންޒާއަށް ލިބުނީ ސިހުމެކެވެ. އަވަހަށް ދޮރޯށި ލައްޕާލުމާއެކު ހަލުވިކޮށް އައިސް ކާރުގެ ކުރީ ދޮރުފަތުގެ ބިއްލޫރިގަނޑުގައި ޓަކިދީފިއެވެ. ނިކަން ހިނިއައިސްފައި ހުރެއެވެ.\n"ގުޑްމޯނިންގ..." ތިރިކޮށްލި ބިއްލޫރިގަނޑުން ކާރުގައި އިން ލައިތު ފެނުނެވެ.\n"ގުޑްމޯނިންގ، ހާދަ ހެނދުނަކާ... ކޮބާ ނަސީމު؟." ލައިތު އިޝާރާތްކުރުމުން ކެންޒާ އައިސް ކާރަށް އަރައި ވާހަކަދައްކަން ފެށިއެވެ. ފަހަތަށް ޖަހާލައި ލައިތު ކާރު ދުއްވާލީއެވެ.\n"ފުރާތީ، މިއަދުގެ މެކްސިމަމް އަހަރެންގެ ޕެންޑާއާއެކު ހޭދަކުރާހިތުން މިއައީ." ލައިތު ހަޤީޤަތް ހާމަކުރިއެވެ.\nލޯގަނޑު ކުރިމަތީ ހުރެ އަމިއްލަ ސޫރައަށް ލައިރާ ބަލާލިއެވެ. ކަޅުކުލައިގެ މެކްސީއެކެވެ. ޢާއްމުކޮށް އަޅަން ގެންގުޅޭ އަވިއައިނަށްވުރެ ލޯބޮޑު އައިނެއް ބޮލުގައި ބައިންދާލާފައި އިނެވެ. އިސްތަށިގަނޑު ނިއުޅާލާފައި ކޮނޑުގެ ދެފަރާތުން ކުރިމައްޗަށް ގެނެސްފައެވެ. ބޯމަތީ ބައިންދާލާފައި އިން އައިނު ތިރިކޮށްލައި މޫނަށް ހެޔޮވަރުކޮށްލިއެވެ. ފޮރުވޭނޭ އެންމެ ބޮޑަކަށް މޫނު އެހުރީ ފޮރުވިފައިކަން ލައިރާއަށް އެނގުނެވެ. ދެން އެހުރިގޮތަށް އޭނާ ކޮޓަރިން ނުކުމެއްޖެއެވެ.\nޢާއިލާ ކޯޓަށް ޙާޟިރުވުމަށް އެންގިފައި އޮތް ވަގުތަށް ލައިރާ އައެވެ. އޭނާއާއެކު ހުރީ ސަރަފީނާއެވެ. ކޯޓުގެ އިދާރާއިން އެ ދެ ޒުވާނުންނަށް ގޮވާލެވެންދެން ޒުބިން ހުރީ ދުރުގައެވެ. އޭނާއާމެދު ސަރަފީނާ ހިތްހަމަނުޖެހޭނޭވަރު އެނގޭތީއެވެ.\n"ލައި، ބައްޕަ ގާތު ބުނަންތަ މިނޫން ގޮތަކަށް ނިންމޭތޯ ބަލަން." ސަރަފީނާއަށް ކެތްނުވެގެން ބުނެވުނެވެ. މިއަދު އެކަނިވެސް ދަރިފުޅު ގާތު އޭނާއަށް ކިތަންމެ ފަހަރަކު އެހެން ބުނެވިއްޖެއެވެ. ހައްތަހާ ވެސް ލައިރާގެ ނިންމުން ބަދަލުވޭތޯއެވެ.\n"އެއްވެސް ނުފޫޒެއްގެ އަސަރެއް ދެނެއް ނުކުރާނެ. ކޯޓާހަމައަށް މިއައީ ވަރިކުރާކަށްނޫނޭ މަންމާ، މިއައީ އެ ވަރި ސާބިތުކޮށް، މިކަން ނިންމާލަން، ކޯޓަށް އަންގަންޖެހޭ ކަމެއްވީމަ." ލައިރާ ހާމަކުރީ ސަރަފީނާއަށް އެނގިފައި ނެތް މަޢުލޫމާތެވެ. ލިބުނު ސިހުން ފޮރުވާލުމަށް އޭނާއަށް ހިންދިރުވާލެވުނެވެ. އެސްފިޔަތަޅުވާލުމާއެކު ފުންނޭވާއެއްލިއެވެ. އެތަނުގެ ގޮނޑިތަކުގައި ތިބި މީހުންނަށް އަވަސް ގޮތަކަށް ބަލާލެވުނެވެ.\n"ކޮންއިރަކު؟..." ލައިރާއާ ގާތްވެލައި ސިއްރުން ސަރަފީނާ އަހާލިއެވެ.\n"މި ފޯމުލާން ޒުބިން ނިންމާފަ، ހުރިހާ އެއްޗެއް ހިފައިގެން އޭނާ ގެއިން ނުކުތީ އެހެންވެ..." އެއްވެސް މީހެއްކައިރީ ނުބުނެ އޮތް ސިއްރު ލައިރާ ހާމަކުރިއެވެ. އޭނާ ހިތުގައި ޖެހިގެން އެވަރަށް ރުއީ އެހެންވެއެވެ. ޒުބިންގެ ދުލުން ވަރީގެ ލަފުޒުތައް އިވުމުން އެހިތް ކުދިކުދިވީއެވެ. އެކަކު ގާތުގައި ވެސް އެވަގުތު އެހެން ބުނަން ނުކެރުނީއެވެ.\nޒުބިންއާއި ލައިރާގެ ނަން ގޮވާލެވުނެވެ. އެމީހުން އެތެރެއަށް ވަދެގެން ދިއުމުން ގޮނޑިބަރީގައި ސަރަފީނާ މަޑުކޮށްލައިގެން އިނީއެވެ. އަދިވެސް ލައިރާ ދެއްކި ވާހަކަ ޤަބޫލުނުކުރެވިފައި އިން ކަހަލައެވެ. އެ ޚިޔާލުގެ އޮއެވަރުގައި ބެހިފައި އޭނާވީ ކިހާއިރަކުކަމެއް ނޭނގެއެވެ. ހަމަވިސްނުމަށް އާދެވުނީ ގާތުގައި ހުއްޓުނު ދަރިފުޅު ގޮވާލި އަޑުންނެވެ.\n"ނިމިއްޖެ... ގެއަށް ދާންވީ..." ލައިރާ ބުންޏެވެ. ފަރުވާތެރިކަމާއެކު ދަރިފުޅުގެ މޫނަށް ސަރަފީނާ ބަލާލިއެވެ. ކަރުނައިގެ އަސަރެއް އެކުއްޖާގެ ދެ ލޮލުން ސަރަފީނާއަކަށް ނުފެނެއެވެ. ދޭހަކުރަން އުނދަގޫ ހިމޭންކަމެއް ލައިރާ ވަށާލާފައިވާ ކަހަލައެވެ. ސަރަފީނާ ތެދުވުމުން ލައިރާ ކުރިއަށް ހިނގައިގަތެވެ. އެމީހުންގެ ކުރިން ނުކުންނަން ނުކެރިފައި ޒުބިން މަޑުކޮށްގެން ހުރީއެވެ. އެހެންނަމަވެސް ލޮލަށް އޮބާލުމުގެ ކުރިން ލައިރާ ފަސްއެނބުރި ޒުބިންއަށް ބަލާލިއެވެ. ދެ ޒުވާނުންގެ ހަތަރުކަޅި ބައްދަލުވި ހިނދު ލުއި ހިނިތުންވުމެއް ލައިރާ ބަދަލުކޮށްލިއެވެ. އެ ހިނިތުންވުމަށް ޖަވާބު ދޭނޭ ގޮތެއް ޒުބިންގެ ވިސްނުމަކަށް ނައެވެ.\nހީތްރޯ އެއާޕޯޓުން ޓެކްސީއަކަށް ލައިތު އެރިއެވެ. އޭނާއަށް ލިބިފައި އޮތް އެޑްރެސް ޑްރައިވަރަށް ކިޔާދިނެވެ. ލަންޑަނަކީ އޭނާގެ ދެވަނަ ވަޒަނެވެ. ރާއްޖެއަށްވުރެ ގިނަދުވަހު އޭނާ ދިރިއުޅުނުތަނެވެ. އޭނާ އަންނަން ބޭނުންވި އެޑްރެހަކީ މީހުންގެ ހޭލަމޭލަވުން ގިނަ ސަރަޙައްދެއްކަމާއި ދާން އޮތް ހައިވޭގައި ރޭގަނޑުގެ އެ ގަޑީގެ ސަބަބުން ދުއްވާ އެއްޗެހީގެ ކާރުބާރު ބޮޑުވާނޭކަން ޑްރައިވަރު ބުނެދިނެވެ. އޭނާ ދިން މަޢުލޫމާތުތަކަކީ ލައިތަށް އާ މަޢުލޫމާތެއް ނޫނެވެ.\nހިރާ ރާއްޖެ އަންނަން ބޭނުންނުވެގެން މަޑުކުރީ ލަންޑަނުގައެވެ. އޭނާއާއެކު ދަތުރުގައި ބައިވެރިވި ސުހާނާއާއެކުއެވެ. ޝާނީއަކީ ލަންޑަނުގައި އުޅޭ ސުހާނާގެ ދައްތައެވެ. ފޫޅުމައިކަން ކިޔަވަމުން ދާއިރު، އޭނާއަކީ އެތަނުގައި ރެޖިސްޓާޑް ނަރުހެކެވެ. ސުހާނާގެ އެދުމަށް ހިރާއާއެކު އެމީހުން ތިބެނީ ޝާނީ އުޅެމުން އަންނަ ދެކޮޓަރީގެ ފްލެޓުގައެވެ. އެތަނަކީ ޝާނީ އިންނަން އުޅޭ ޒުވާނާކަމަށްވާ ޑަކްޓަރ ޗާލީ ހިފާފައި ހުރި ތަނެވެ. އަވަސް މުސްތަޤުބަލެއްގައި ޒަވާޖީ ހަޔާތެއް ފަށަށް އެދެމީހުން ނިންމާފައިވާތީ، އެ ތަނަކީ މުސްތަޤުބަލުގައި އެ ދެމީހުން އެކުގައި ދިރިއުޅޭނޭ ގެއެވެ. އެތަނުގެ ސަޤާފަތުގެ ތެރެއިން ބުނާނަމަ ޗާލީއަކީ ޝާނީގެ ފިއޯންސޭއެވެ. އެ ދެމީހުން ހަފްތާއެއް ކުރިން ވަނީ އެންގޭޖުވެފައެވެ. ވަކިމުއްދަތެއްނެތި ހިރާ ހުންނަހެން ހީވާތީ އެކަމާ ޝާނީ ހުރީ ސުވާލު އުފެދިފައެވެ. އޭނާ ވަރަށް އަވަހަށް ދާނޭކަމުގައި ޝާނީއަށް ޚަބަރު ލިބުނީ އެކަމާމެދު ހިސާބަކަށް ހިތްހަމަނުޖެހިފައި ހުއްޓައެވެ. އޭނާގެ ކައިވެންޏަށް ރާއްޖޭގައި ތިބި މައިންބަފައިން އަންނައިރު އެމީހުން ވެސް އައިސް ތިބޭނެ ތަނަކީ އެ އެޕާޓްމެންޓެވެ. ޝާނީ އިތުބާރުކުރީ އަމިއްލަ ކޮއްކޮއަށެވެ. ހިރާއަކީ އޭނާއަށް ބީރައްޓެއްސެއްވީމައެވެ.\nޝާނީ ޑިއުޓީ ނިންމާފައި އައި ގަޑިއެވެ. ފްލެޓަށް ވަނުމަށް އުޅުނުވަގުތު ދޮރުމަތީ މަޑުކޮށްލައިގެން ހުރި ޒުވާނާ ޝާނީއަށް ފެނުނެވެ. އޭނާ އެ ފްލެޓަށް ވަންނަން ބޭނުންވެފައި ހުރިހެން ހީވި ނަމަވެސް އަނގައިން ބުނަން ނުކެރުނީ ނުދަންނަ މީހެއްވީމައެވެ. އެހިސާބުން ވެސް އޭނާއަށް ފެނުނު ޒުވާނެއްނޫނެވެ. ޝާނީ ވަން ދޮރު ނުލެއްޕެނީސް އެ ދޮރުން އޭނާ ވަނެވެ. އިމާރާތުގެ އެލެވޭޓާއަށް އެރުނީ ދެމީހުން އެކީގައެވެ. އޭނާގެ ބުރަކަށީގައި އޮތް ބެކްޕެކް ނޫން އިތުރު އެއްޗެއް ނެތެވެ. ޝާނީއަށް ސިއްރުން އެ ޒުވާނާއަށް ބެލުނެއްކަމަކު އޭނާ އެއްފަހަރު ވެސް ޝާނީއަށް ބަލާނުލައެވެ. އެލެވޭޓާގެ ތެރެއިން ފެންނަން ހުރި ފަންގިފިލާތަކުގެ ނަންބަރުތައް އަރާފައިބާ ބޯޑަށް އޭނާގެ ހުރިހާ ސަމާލުކަމެއް ދެވިފައިވާ ކަހަލައެވެ. ޝާނީ ދާން ބޭނުންވާ ފަންގިފިލާގެ ނަންބަރަށް އޮބާލުމުން އެތަނަށް އެ ޒުވާނާ އެއްފަހަރު ބަލާލިއެވެ. އެލެވޭޓާ ހުއްޓި ދޮރު ހުޅުވުމުން އޭނާ އެއްފަރާތަށް ޖެހިލިގޮތް ޝާނީއަށް ފާހަގަވިއެވެ. ކުރިން ނުކުތުމަށް ޝާނީއަށް އޭނާ ފުރުޞަތު ދިނީއެވެ. ޝާނީ ހަލުވިކޮށް ނުކުމެ އޭނާގެ އެޕާޓްމެންޓާ ދިމާއަށް އައެވެ. އޭނާ ހާސްވީ އެލެވޭޓާ ތެރެއިން ނުކުތް ޒުވާނާ ވެސް އޭނާގެ ފަހަތުން އަންނާތީއެވެ. އެބައިގަ ހުރި ހަމައެކަނި އެޕާޓްމެންޓަކީ ޝާނީ އުޅޭ އެޕާޓްމެންޓެވެ. ލައިތުގެ ބުރަކަށިން ދަބަސް ނެގުމުން ޝާނީ ހިތްބިރުގަތެވެ. ދުވެފައި އައިސް ދޮރުކައިރީ މަޑުކޮށް އަތްދަބަހުން ތަޅުދަނޑި ނެގިއެވެ. ހިތްއަވަސްވެފައި ހުރުމުން ރަނގަޅު ތަޅުދަނޑި ވަކިކުރަން އުނދަގޫވިއެވެ. އޭނާގެ ފަހަތުގައި އެ ޒުވާނާ އައިސް ހުއްޓެންވީއިރަކަށް އޭނާއަށް ދޮރެއް ނުހުޅުވުނެވެ. ވަގުތުން ދެއަތް މައްޗަށް ހިއްލާލުމާއެކު އަތުގައި ފައިސާއެއް ނެތޭ ޝާނީ ބުނެލީ އިނގިރޭސި ބަހުންނެވެ. އޭނާ ލަންޑަނަށް ބަދަލުވީއްސުރެ، މިއަދާ ހަމައަށް މީހަކު އެގޮތަށް ފަހަތުން އަޅުވާލާފައެއް ނުވެއެވެ.\n"ސޮރީ..." ޝާނީގެ ހަރަކާތްތައް ފެނި ހައިރާންވެގެން އެ ޒުވާނާ ބުންޏެވެ. ދެން އޭނާގެ ފޯނުގައި އޮތް އެޑްރެސް ޝާނީއަށް ދެއްކުމަށްފަހު އޭނާއަށް ކިޔަނީ ލައިތުކަން ބުންޏެވެ. އަދި ހިރާ ހޯދުމަށް އައީކަން ބުންޏެވެ.\n"ދިވެއްސެއް ދޯ." ޝާނީގެ މޭޖެހުން ފިލާ އޭނާ ހަމައަކަށް އެޅުނެވެ. ލައިތުގެ ފޯނުން އޭނާ ދެއްކި ހިރާގެ ފޯޓޯއިން ވެސް ޝާނީއަށް ކަންކަން ފަހުމްވެއްޖެއެވެ.\n"ލައިތު އަންނާނޭ އެމީހުން ނުބުނޭ... އެކަމަކު އެމީހުންގެ ވާހަކަތަކުން ލައިތުގެ ނަން އަހަރެން އަޑުއެހިން." ޝާނީ އެޕާޓްމެންޓުގެ ދޮރު ހުޅުވައި އެތެރެއަށް ވަދެ ލައިތު ވަނުމަށް ތަންދެއްކިއެވެ. އޭނާ ވަނުމުން ދޮރު ލައްޕާލާފައި ފެންޑާގައި ހުރި ގޮނޑިތައް ލައިތަށް ދައްކާލިއެވެ.\n"ގޭގަ ނެތީތަ؟." ލައިތު އަހާލިއެވެ.\n"އާން... ތީ ބޯއިފްރެންޑްތަ؟... އޯ ބްރަދާތަ؟." ހިރާއާ ގުޅިގެން މަޢުލޫމާތެއް ދިނުމުގެ ކުރިން ޝާނީ އޮޅުންފިލުވަން ބޭނުންވިއެވެ. ހިރާއާއި ސުހާނާ ޢާއްމުކޮށް ރޭގަނޑު ބޭރަށް ދިއުމަކީ އާދައެކެވެ. އެއީ ޒުވާންކުދީންނެވެ. ޝާނީގެ ކޮއްކޮއަށް ވިޔަސް އޭނާ އެމީހުންގެ މިނިވަންކަމަށް ހުރަސް އަޅާކަށް ބޭނުމެއްނޫނެވެ. އެމީހަކު އުޅޭނޭ ގޮތެއް އެނގޭނީ އެމީހަކަށް ކަމަށް ޝާނީ ޤަބޫލުކުރެއެވެ.\n"ތެދަށް ބުނަންޏާ ތިއިން އެކަކެއް ވެސް ނޫން. އަހަރެން ހިރާއާ ބައްދަލުކުރަން މިއައީ ވަރަށް މުހިންމު ކަމަކު، އޭނާ ހުރިތަނެއް ބުނެވިދާނެތަ؟. އޭނާގެ ހާލު ރަނގަޅުތަ؟." ލައިތުގެ ސުވާލުތަކުން ޝާނީ ހައިރާންވިއެވެ.\n"ލުކް، އަހަންނަށް އެނގޭ ތި ދެމީހުންނަށް އެކަކުއަނެކަކު އެނގޭކަން، އެކަމަކު ހިރާ ކީއްވެހޭ އަހަރެން ގާތު މީހަކު އަންނާނޭ ނުބުނީ... ސުހާނާ ވެސް ނުބުނޭ... ލައިތު އަންނަން ހަމަޖެހިފަ އޮތްނަމަ އޭނާ އަހަރެން ކައިރީ ނުބުނި ނަމަވެސް ސުހާނާ ގާތު ބުނާނެ." ޝާނީ ފެންތަށްޓެއް ގެނެސް ލައިތުއަށް ދިއްކޮށްލިއެވެ. ޝުކުރު އަދާކޮށް ފެންފޮދެއް ބޯލުމަށްފަހު ކުރިމަތީ ހުރި ކޮފީ މޭޒުމަތީ ލައިތު ތަށި ބެހެއްޓިއެވެ.\n"އަހަރެން ހިރާ ގާތު އަންނާނަމޭ ބުނީ އަންނަ ހަފްތާގައި، އޭގެ ހަތަރު ދުވަސްކުރިއަށް ލާފައި އަހަރެން މިއައީ ލަސްކުރެވެން ނެތީމަ. އަވަސްކުރިކަން ހިރާ ގާތު ނުބުނީ އަހަރެންގެ އަމިއްލަ ބޭނުމެއް އޮތީމަ. އަހަރެމެންގެ ދެމެދުގައި އޮތް ޕާސަނަލް މެޓާއެއް ހައްލުކުރުމަށް މިއައީ. އައި ސީ... ޔޫ އާ އަ ނާސް..." ޝާނީ ލައިގެން ހުރި ޔުނީފޯމަށް ސަމާލުކަން ލައިތަށް ދެވުނެވެ.\n"ހިރާގެ ހާލު ރަނގަޅުތަ؟. އޭނާ ގޮވައިގެން ޑަކްޓަރަށް ދަނީ ކާކު؟." ލައިތު އަހާލިއެވެ.\n"ޝީ އިޒް ފައިން، ސުހާނާއާ ދެމީހުންވީ ކްލަބަށް ގޮސް، އަވަހަކަށް ނާންނާނެ." ޝާނީ ބުންޏެވެ.\n"ކާކު އޭނާ ގެންދިޔައީ؟." ޤަބޫލުނުކުރެވިގެން ލައިތު އެއްސެވެ.\n"މީހަކު ގެންދާވަރުގެ ކުޑަކުއްޖެއްތަ؟، މިކޮޅަށް އައިފަހުން އެއީ އެމީހުންގެ އާދައެއް. ލައިތު ތިހާ ކަންބޮޑުތިވަނީ ކީއްވެތަ؟، އޭނާ ކުލަބަށް ދާކަން ނޭނގި އޮތީ ދޯ." ޝާނީ ބުނެލިއެވެ.\n"އަހަރެން ދެއްކި ފޮޓޯއަށް ނުބަލަންތަ؟." ލައިތު ސުވާލުކުރިއެވެ.\n"އެއީ ހިރާގެ ފޮޓޯއެއްނު..." ލައިތު ބުނަން ބޭނުންވާ އެއްޗެއް ދޭހަނުވެ ހުރެ ޝާނީ ބުންޏެވެ.\n"އޭނާގެ ބަނޑު ނުދެކެންތަ؟. އޭނާ އެހުރީ ކުލަބަށްދާ ފަދަ ހާލަތެއްގައެއްނޫނެއްނު." ލައިތުއަށް ބުނެވުނީ ތަންކޮޅެއް ހަރުކަށިކޮށެވެ.\nހިރާ ބޭނުންވަނީ ދަރިފުޅުގެ ކިބައިން މިންޖުވާންހެން ލައިތަށް ހީވިއެވެ. އެހެންނޫނަމަ އޭނާ ކުލަބަށް ދިއުމުގެ ބޭނުމެއްނޯންނާނޭ ލައިތަށް ވިސްނުނެވެ. ލައިތުގެ މޫނުގެ ކުލަވަރު ބަދަލުވީ ޝާނީ ބާރަށް ހޭންފެށީއެވެ. އެކަމާ ލައިތު ސުވާލުކުރުމުން ވަކިން ބާރަށް އޭނާ ހޭންފެށިއެވެ. ބަނޑުގައި އަތްއަޅައިގެން ގުދުވެ އޮވެ ހީނހީނފައި އޭނާ ތެދުވިއެވެ. ދެން އިނގިލިން އެއްކެއް ދައްކާލުމަށްފަހު މަޑުކުރާށޭ ބުނާހެން އިޝާރާތްކުރިއެވެ. ދެން ދުވެފައި ޝާނީ ވަނީ އެތެރެއަށެވެ. ފޯނަށް ހިރާ ފޮނުވާފައި އިން ފޮޓޯ ލައިތު އަދިވެސް އެއްފަހަރު ބަލާލިއެވެ. ބަނޑުކޮޅު ނުކުމެލާފައި ހުރީ ކިތަންމެ ކުޑަކޮށް ނަމަވެސް އެއީ ބަނޑުބޮޑު އަންހެނެއްގެ ބަނޑުކަން އެނގެއެވެ. އެ ޚިޔާލުގައި އިންދައި ޝާނީ އެނބުރި އަތުވެއްޖެއެވެ. ލައިތު އަޖައިބުވީ ޝާނީ ކުއްލިއަކަށް ބަނޑުބޮޑުވެފައި ހުރިތަން ފެނިފައެވެ. އިންތަނުން ލައިތަށް ތެދުވެވުނެވެ. ފަރިދައްކާލާހެން ދެއަރިއަށް އެނބުރިލައި ބަނޑުގައި ޝާނީ ހިފަހައްޓާލައިގެން ހުރީ ހެވި ދިލިފައެވެ.\n"ގެޓުތަ؟." ޝާނީ އަހާލިއެވެ. ލައިތު އަނގައިންނެއް ނުބުންޏެވެ. ޝާނީގެ ބަނޑަށް ބަލާލާފައި އަތުގައި އޮތް ފޯނަށް އޭނާ ބަލާލީއެވެ.\n"ތިއައީ ހިރާ ބަނޑުބޮޑުކަމަށް ހީކޮށްތަ؟." ޝާނީ އެއްސެވެ. މިފަހަރު ލައިތު މަޑުމަޑުން ބޯޖަހާލިއެވެ. އެހިނދު ޝާނީ ލައިގެން ހުރި ނަރުސް ލިބާހުގެ ދަށުން ސިލިކޯން ގަޑެއް ނެރުނެވެ. އެ ހުރީ ބަނޑުބޮޑު މީހެއްގެ ބަނޑުހެންނެވެ. ލައިތުގެ ދެބުމަ ކައިރިވެލިއެވެ.\n"އަހަރެން މިޑްވައިފް ކޯސް ހަދާތީ، މިކަހަލަ ކިތަންމެ ސާމާނެއް އަހަރެން އަތުގައި ހުންނާނެ، ލައިތު އަތުގައި ތިއޮތް ފޮޓޯއަކީ އަހަރެންގެ ކޮއްކޮ ސުހާނާއާއެކު ހިރާ ނަގާފައި އޮތް ފޮޓޯއެއް، އަހަރެންގެ އަތުން މި ސިލިކޯން ބަނޑު ފެނިގެން އެމީހުން މީތި ހިފައިގެން ފޮޓޯ ނަގަނަގާފައި އުޅުނީ... އިޓްސް އަ ފޭކް ޕްރެގްނެންސީ ބެލީ، އައި އޭމް ސޮރީ... އަހަންނަކަށް ނޭނގެ ތި ދެމީހުންގެ މައްސަލައަކީ ކޮބާކަމެއް، ބަޓް ޝީ އިޒް ނޮޓް ޕްރެގްނެންޓް..." ޝާނީ ބުނެލިއެވެ.\n"ޔަގީންތަ ހިރާ ބަނޑުބޮޑުނޫންކަން." ލައިތު އަހާލިއެވެ.\n"މިވަރުގެ ބަނޑެއް ހުންނައިރު ބަނޑުބޮޑުކަން ނޭނގިއެއް ނުހުންނާނެ، އަހަރެން މެޑިކަލް ދާއިރާގައި މަސައްކަތްކުރާއިރު، ގަސްދުގައި ބަނޑުބޮޑު މީހަކު ނައިޓުކުލަބުގެ އެ މާޙައުލުގެ ތެރެއަށް ފޮނުވާނެތަ؟، ހިރާ ބަނޑަށް ތަދުވާތީ އުޅުނު، އަހަރެން ސުވާލުކުރީމަ ސުހާނާ ބުނީ އޭނާ ޕީރިއަޑްވެގެން އުޅެނީކަމަށް. އެ ދެމީހުން އެކަކުއަނެކަކުލާ ޖަންގިޔަލަށް ދަންދެން އެނގޭނެ، ސުހާނާއަކީ އަނގަގަދަ ކުއްޖެއް، އޭނާގެ ފަރާތުން އެނގުނީ މިދިޔަ މަހު ވެސް، މި މަހު ވެސް ހިރާ ޕީރިއަޑްވިކަން." ޝާނީއަށް ޔަގީންވާވަރު ކިޔާދިނެވެ.\n"ކޮން ކުލަބަކަށް ދިޔައީ؟." ލައިތު އެއްސެވެ.\n"ނޭނގެ... އަހަރެން އެކަހަލަ ސުވާލެއް އެމީހުންނާ ނުކުރަން." ޝާނީ ބުންޏެވެ.\n"ޕްލީޒް... އޮޅުންފިލުވާލެވިދާނެތަ؟. އެކަމަކު އަހަރެން ބޭނުންވެގެންކަން ނުބުނައްޗޭ." ލައިތު އެދުނެވެ. އިރުކޮޅަކު ލައިތަށް ބަލަން ހުރެފައި ޝާނީ ބުނީ މަޑުކޮށްލުމަށެވެ. އެއްފަރާތުގައި ހުރި ހިމަ މޭޒުގެ މަތީ ބެހެއްޓި އަތްދަބަސް ތެރެއިން ފޯނު ނަގައިން ޝާނީ އައެވެ. ފޯނުން އެކުރާކަމެއް ކުރުމުގައި ވަގުތުކޮޅެއް ހޭދަވިއެވެ. ދެން ނިކަން ހަލުވިކޮށް ލައިތުގެ ގާތަށް އައިސް ފޯނު ދައްކާލިއެވެ. ސުހާނާ ފޮނުވި ސްނެޕް ލައިތު ދުށްޓެވެ. ޝާނީއަށް ނަޒަރު ހުއްޓާލައި ލައިތު ބޯޖަހާލިއެވެ.\n"ތޭންކްސް... ހިރާ ކައިރީ އަހަރެން އައިކަން ބުނާނެކަމެއްނެތް." ލައިތު ބުންޏެވެ.\n"އަހަރެން އައީ ބަނޑުބޮޑު އަންހެނެއް ހޯދަން، މިތާކު ބަނޑުބޮޑު އަންހެނެއްނެތެއްނު." ލައިތު ބުންޏެވެ. އޭނާއަށް ވީގޮތް ޝާނީއަށް ވިސްނުނެވެ. ހިތަށް ނޭރީ ހިރާ އެވަރުގެ ދޮގެއް މީހެއް ކައިރީ ހަދާފާނޭކަމެވެ.\nޝާނީ އުޅޭ ފްލެޓުން ލައިތު ނުކުތް ގޮތަށް ރާއްޖޭއަށް އެނބުރި ދިއުމަށް ޓިކެޓު ހަމަޖެއްސިއެވެ. އަދި މުޅި ރޭ އޭނާ ގޮވައިގެން އުޅޭނޭ ޑްރައިވަރެއް ހަމަޖެއްސިއެވެ. ކާރު އައުމުން ޑްރައިވަރު ގާތު ހިރާ ގޮސްވީ ކުލަބަށް ދިއުމަށް އެތަނުގެ ނަން ބުންޏެވެ.\nއަޑުފަށްގަނޑު ގަދަކަމުން ދެކަންފަތް ބައްވާހާވެއެވެ. މީހުންގަނޑުގެ ތެރެއިން މީހަކު ހޯދާނީ ކިހިނެއް ހެއްޔެވެ. ލޭޒާ އަލިތަކާއި ނިވިދިއްލެމުންދާ ތަފާތު ކުލަތަކުގެ ތެރެއިން އަންހެނެއް ފިރިހެނެއް ވަކިކުރަން ވެސް އުނދަގުލެވެ. އަނދިރިވާ ވަގުތު ތަނެއްދޮރެއް ވަކިނުވާވަރަށް އަނދިރިވެއެވެ. ނެށުމަށްވުރެ ބޮޑަށް އެތަނުގައި މީހުންގަނޑު ތެޅިފޮޅެނީއެވެ. އިސްޓޭޖުގައި ހުރި ޑީޖޭ ބަނދިވަރެއް ގޮވާލައިފިނަމަ މީހުންގަނޑު ލަވާ ހަޅޭކުގެ އަޑު ވަކިން ގަދަވެއެވެ. އެއްފަރާތުގައި ހުރި ތަފާތު ބުއިންތައް ހަދައިދޭ މޭޒުގެ ދޮށަށް ލައިތުގެ ނަޒަރު ދަތުރުކޮށްލިއެވެ. ސްޓޫލެއްގައި އިށީނދެ އިން އަންހެންކުއްޖާ ފެނުނީ ފުރަގަހުން ނަމަވެސް ލައިތަށް އެއީ ހިރާކަން އެނގިއްޖެއެވެ. ކަޅުކުލައިގެ ވިދާ ފޮތީގެ ކުރު ހެދުން ކޮޅުގައި އޭނާގެ ހަށިގަނޑުގެ ފާޅުކަން ބޮޑެވެ. ހީނހީނފައި މަލައްވަކުރުމުގައި ކުރިމަތީ ސްޓޫލުގައި އިން ޒުވާނާއާ ބައިވެރިވަމުންދިޔައެވެ. ލައިތުގެ ފޯނު އަތަށް ހެޔޮވަރު ކޮށްލީ އެވަގުތެވެ. ކުލަބުގެ މަތީ ފަންގިފިލާއަށް އެރީ އެތަނުގައި ހުރެ ކުލަބުގެ ތިރީގައި ހިނގާ ކަންކަން ބަލާލެވޭގޮތަށް ހުރީމައެވެ. ފޯނުގެ ކެމެރާ ސެޓުކޮށްލީ ހިރާއާއި އެ ޒުވާނާ އެކުގައި އަރާނޭ ހެންނެވެ. އޭނާ ފޯނުގައި އެމީހުންގެ ދެތިން ފޮޓޯ ރައްކާކުރިއެވެ. އަދި ކުރު ވީޑިއޯކޮޅެއް ވެސް ރިކޯޑުކޮށްފިއެވެ. އޭގެ ބޭނުމަކީ ހިރާއާއި އެ ޒުވާނާ ތުންގުޅާލި މަންޒަރު ނެގުމެވެ. އަދި ހިރާގެ ގައިގާ އޮޅުލައިގަނެގެން ކަހަލަ ގޮތަކަށް ދެ މީހުން ގޮސް މީހުންގަނޑުގެ ތެރެއަށް ވަން ގޮތް ވެސް ނަގާށެވެ. އަމިއްލަ މަސްތީ ދުނިޔެއެއްގައި މީހުންގަނޑު ވަޖިދުވަމުން ދާއިރު ލައިތުއަށް އެކަކު ވެސް ސަމާލުކަމެއް ނުދިނެވެ. އޭނާ މީހުންގަނޑުގެ ތެރެއިން ތަންހަދަމުން ވަން ދޮރުން ނުކުތީއެވެ.


ކޯވިޑް19: އިއްޔެ ފެނުނީ އިތުރު 157 ވޭދަނަ! | Sandhaanu\nކޯވިޑް19: އިއްޔެ ފެނުނީ އިތުރު 157 ވޭދަނަ!\nރާއްޖެއިން ކޯވިޑް19 އަށް އިތުރު 157 މީހަކު ފައްސިވެއްޖެއެވެ.\nއިއްޔެ ފެނުނު ކޭސްތަކުގެ ތެރެއިން 20 މީހަކު ފައްސިވެފައިވަނީ މީހުން ދިރިއުޅޭ ރަށްތަކުންނެވެ..އަދި ރިސޯޓްތަކުން 34 މީހަކު ވަނީ ފައްސިވެފައެވެ. އަނެއް 103 ކޭސް ފެނިފައިވަނީ މާލެ ސަރަހައްދުންނެވެ.\nއިއްޔެގެ ރެކޯޑްތަކާއި އެކު ފައްސިވީ މީހުންގެ ޖުމްލަ އަދަދު މިހާރުވަނީ 18,769 އަށް ވަނީ އަރައިފައެވެ. އޭގެ ތެރޭގައި، 2,506 އެކްޓިވް ކޭސް ހިމެނޭއިރު، 162 ފަރާތަކަށް ދަނީ އެޑްމިޓް ކޮށްގެން ފަރުވާ ދެމުންނެވެ .\nމިއާއެކު ރާއްޖެ އިން މި ބަލީގައި ނިޔާވި މީހުންގެ އަދަދުތައް ވަނީ 60 އަކަށް ވަނީ އަރާފައެވެ. އަދި މިހާތަނަށް 16,196މީހަކު ވަނީ މިބަލިން ރަނގަޅުވެފައެވެ.


ފުވައްމުލަކު ސިޓީގެ ކެންގަރޫ ކިޑްސްގެ ދަރިވަރުންނަށް މަޢުލޫމާތު ދިނުމުގެ ސެޝަނެއް ފުލުހުން ކުރިޔަށް ގެންގޮސްފި – Mikal News\nފުވައްމުލަކު ސިޓީގެ ކެންގަރޫ ކިޑްސް ގްރޭޑް އެކެއްގެ ދަރިވަރުންނަށް މަޢުލޫމާތު ދިނުމުގެ ސެޝަނެއް ފުލުހުން ކުރިޔަށް ގެންގޮސްފިއެވެ.\nފުވައްމުލަކު ޕޮލިސް ސްޓޭޝަނާއި ފުވައްމުލަކުސިޓީގެ ކެންގަރޫ ކިޑްސް ސްކޫލް ގުޅިގެން މިއަދު ކުރިޔަށް ގެންދިޔަ މި ސެޝަނުގައި، ގްރޭޑް 1 ގެ ދަރިވަރުންނަށް އެއްގަމު ދަތުރު ފަތުރުގެ ޤާނޫނާއި ޤަވާއިދުތަކާއި ގުޅޭގޮތުންނާއި ޓްރެފިކް ނިޝާންތަކާއި އެނިޝާންތަކުގެ ބޭނުން ތަކަކީ ކޮބައިކަމާއި ޓްރެފިކް ނިޝާންތަކަށް އަމަލުކުރުމުގެ މުހިންމުކަމާއި ގުޅޭ ގޮތުން ދަރިވަރުންނާ ގުޅޭގޮތަށް މަޢުލޫމާތު ދީފައިވާނެ ކަމަށް ފުލުހުން ހާމަކުރައްވައެވެ.\nމީގެ އިތުރުން މަގުމަތީގައި އުޅޭ އިރު ހިނގާބިނގާވެ އުޅުމުގައި ސަމާލުކަން ދޭންވީ ކަންކަމާއި މަގުމަތީގެ ރީތި އަދަބުތަކާއި މަގުމަތީގައި އެއްގަމު އުޅަނދު ދުއްވާއިރު މަގު ހުރަސްކުރާނެ ގޮތާއި ގުޅޭގޮތުން މަޢުލޫމާތު ދީފައިވެއެވެ.\nފުވައްމުލަކު ސިޓީގެ ކެންގަރޫކިޑްސްގެ ދަރިވަރުންނަށް ކުރިޔަށް ގެންދިޔަ މި ސެޝަނުގައި 30 ދަރިވަރަކު ބައިވެރިވެފައިވާ އިރު ދަރިވަރުންނަށް މަޢުލޫމާތު ދީފައިވަނީ ފުވައްމުލަކު ޕޮލިސް ސްޓޭޝަނުގައި މަސައްކަތްކުރާ ފުލުހުންނެވެ.\nގުޅުންހުރި މައުލޫތައް:ކެންގަރޫ ކިޑްސް, ފުވައްމުލައް ފުލުހުން\nފުވައްމުލަކު ކެންގަރޫ ކިޑްސްގެ ސްޕޯޓްސް ފެންސްޓިވަލް ފެށިއްޖެ


Malhi Futsal Challenge: The Goalhi Athun Squadra Ah Molheh - Vaguthu\nމަޅި ފުޓްސަލް ޗެލެންޖް: ދަ ގޯޅި އަތުން ސްކޮޑްރާއަށް މޮޅެއް\nމަޅި މޯލްޑިވްސް އިން އިންތިޒާމުކޮށްގެން ކުޑަހެންވޭރާއި މަސްއޮޑި ސްޕޯޓްސް ކުލަބުގެ އެހީއާއެކު ކުރިޔަށްދާ "ޑުޕަ ފިފްޓީން" މަޅި ފުޓްސަލް ޗެލެންޖުގައި ދަ ގޯޅި އާއި ވާދަކޮށް ސްކޮޑްރާ ސްޕޯޓްސް ކުލަބް މެޗު ކާމިޔާބުކޮށްފި އެވެ.\nދެ ޓީމުގެ ފަރާތުންވެސް ވާދަވެރި ކުޅުމެއް ފެނިގެންދިޔަ މި މެޗު ސްކޮޑްރާ ކާމިޔާބުކޮށްފައިވަނީ 3-1 ގެ ނަތީޖާއަކުންނެވެ. މި މެޗުގައި ދެ ޓީމަށްވެސް ލަނޑުޖަހާނެ ރަނގަޅު ފުރުސަތުތަކެއް ލިބިގެންދިޔަ އެވެ.\nމި މެޗުގައި ސްކޮޑްރާ ޓީމުގެ ފުރަތަމަ ލަނޑު އިބްރާހިމް ސަނޫން އެވެ. ސްކޮޑްރާ އަށް ނަތީޖާ ފުޅާކޮށްދިން ލަނޑު ކާމިޔާބުކޮށްދިނީ ޝައްމޫން އަބްދުﷲ އެވެ. މެޗުގައި ސްކޮޑްރާ ޓީމުގެ ތިންވަނަ ލަނޑު ކާމިޔާބުކުރީ ފުރަތަމަ ލަނޑުވެސް ޖަހައިދިން ސަނޫން އެވެ.\nމި ތިން ގޯލަށްފަހު ދަ ގޯޅި ޓީމުން ކުޅުން ރަނގަޅުކޮށް އެ ޓީމުގެ ހަމައެކަނި ގޯލު ކާމިޔާބުކުރި އެވެ. މި ގޯލު އެ ޓީމަށް ކާމިޔާބުކޮށްދިނީ މުއާޒް އަލީ އެވެ.\nމެޗުގެ މޮޅު ކުޅުންތެރިއަކަށް ހޮވިފައިވަނީ ސްކޮޑްރާ ސްޕޯޓްސް ކުލަބުގެ އިބްރާހިމް ޝަނޫން އެވެ. އޭނާއަށް ޓްރޮފީ ހަވާލުކޮށްދެއްވީ މެޗުގެ ޝަރަފްވެރި މެހެމާނު އަދި ކޯ ސްޕޮންސަރ އެސޯސިއޭޝަން ފޯ ޔޫތު އެމްޕަވާމެންޓް އޮފް ގެމަނަފުށީގެ ފަރާތުން އިބްރާހިމް ތަސްމީން އެވެ.\nމުބާރާތުގައި މިރޭ އަދި ބާކީ ދެ މެޗު ކުޅޭނެއެވެ.\nމުބާރާތުގައި މާދަމާ (2021-01-22) ކުޅެން ހަމަޖެހިފައިވާ މެޗުތައް\n16:00: އެފްސީ ޒެފިއާ- މެންޗެސްޓަރ ޔުނައިޓެޑް ސަޕޯޓާސް ކުލަބް\n17:00: ނަމުރު އެސްސީ- އާން ދޯ\n20:00: މަސްއޮޑި އޮރިޖިނަލްސް- ލުއްޗާޒް\n21:00: ނޮއިނާ - ސީކޭ\n22:00: ޒެފަރސް- ކޭއެޗް ޔުނައިޓެޑް\n23:00: މަސްއޮޑި ސްޕޯޓްސް ކުލަބް- ޗިކަން ސްޕޯޓްސް ކުލަބް


މަސްތުވާތަކެއްޗާ ދެކޮޅަށް ފުލުހުން ކުރަމުންދާ މަސައްކަތްތަކުގެ ތެރެއިން ތިން އަތޮޅެއްގައި ހިންގި މަސްތުވާތަކެތީގެ އޮޕަރޭޝަންތަކެއްގައި ދެ މީހަކު ހައްޔަރުކޮށްފިއެވެ.\nއެ އޮޕަރޭޝަންތައް ހިންގާފައިވަނީ ހއ .ކެލާ, ނ. މިލަދޫ އަދި ގއ. ކުނބުރު ކިޔާ ފަޅުރަށެއްގައެވެ.\nއެ އޮޕަރޭޝަންތަކުގެ ތެރެއިން ގއ. ކުނބުރުގައި ހިންގި މަސްތުވާތަކެތީގެ އޮޕަރޭޝަނަކީ އެ ރަށުގައި މަސްތުވާތަކެތި ފޮރުވާފައިހުރިކަމަށް ފުލުހުންގެ އިންޓެލިޖެންސައް ލިބުނު މައުލޫމާތަކާ ގުޅިގެން ހިންގި އޮޕަރޭޝަނެކެވެ. އިންޓެލިޖެންސާއި ގެމަނަފުށީ ޕޮލިސް ސްޓޭޝަން ގުޅިގެން މި މެއި9ވަނަ ދުވަހު ހިންގި އެ އޮޕަރޭޝަނުގައި، މަސްތުވާތަކެތި ކަމަށް ޝައްކުކުރެވޭ އެއްޗެއް ހުރި ހަތަރު ޕެކެޓު ފެނިފައިވެއެވެ. މައްސަލައާ ގުޅިގެން މިހާތަނަށް މީހަކު ހައްޔަރުކޮށްފައެއް ނުވެއެވެ.\nމިލަދޫގައި ހިންގި އޮޕަރޭޝަނަކީ އެ ރަށުގައި މަސްތުވާތަކެތި ގެންގުޅެ އެ ތަކެތީގެ ވިޔަފާރިކުރާކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން ހިންގި އޮޕަރޭޝަނެކެވެ. މަނަދޫ ޕޮލިސް ސްޓޭޝަނާއި މިލަދޫ ޕޮލިސް ޑެސްކު އަދި ފުލުހުންގެ އިންޓެލިޖެންސް ގުޅިގެން ހިންގި އެ އޮޕަރޭޝަނުގައި ހައްޔަރުކޮށްފައިވަނީ 32 އަހަރުގެ ދިވެހި ފިރިހެނެކެވެ. މި މެއި މަހުގެ 8 ވަނަ ދުވަހު ހިންގި އެ އޮޕަރޭޝަނުގައި، އޭނާ ދިރިއުޅޭ ގެ ކޯޓު އަމުރެއްގެ ދަށުން ބަލައި ފާސްކުރިއިރު މަސްތުވާތަކެތި ކަމަށް ޝައްކުކުރެވޭ އެއްޗެއް ހުރި ޖޫސްޕެޓީ ކޮތަޅަކާއި ކުޑަ ރަބަރު ޕެކެޓެއް ފެނިފައިވެއެވެ.\nމި މައްސަލައާ ގުޅިގެން އޭނާގެ ބަންދާމެދު ގޮތެއް ނިންމުމަށް މަނަދޫ މެޖިސްޓްރޭޓް ކޯޓަށް ހާޒިރުކުރުމުން، މިނިސްޓްރީން އޮފް ހޯމްއެފެއާޒުން ކަނޑައަޅާ ތަނެއްގައި ބަންދުގައި ބެހެއްޓުމަށް ފަސް ދުވަހުގެ މުއްދަތު ދީފައިވެއެވެ.\nކެލާގައި ހިންގި އޮޕަރޭޝަނަކީ އެ ރަށަށް މަސްތުވާތަކެތި އެތެރެކުރަން އުޅޭ ކަމަށް ފުލުހުންނަށް ލިބުނު މައުލޫމާތަކާ ގުޅިގެން ހިންގި އޮޕަރޭޝަނެކެވެ. ކެލާ ޕޮލިސް ސްޓޭޝަނުން ހިންގި އެ އޮޕަރޭޝަނުގައި ހައްޔަރުކޮށްފައިވަނީ 46 އަހަރުގެ ފިރިހެނެކެވެ. މި މެއި5ވަނަ ދުވަހު ހިންގި އެ އޮޕަރޭޝަނުގައި، އެނާ ދިރިއުޅޭ ގެ ކޯޓު އަމުރެއްގެ ދަށުން ބަލައި ފާސްކުރިއިރު މަސްތުވާތަކެތި ކަމަށް ޝައްކުކުރެވޭ އެއްޗެއް ހުރި ހަ ރަބަރު ޕެކެޓާއި މަސްތުވާތަކެތި ކަމަށް ޝައްކުކުރެވޭ އެއްޗެއް ހުރި ތިން ކަރުދާސްކޮޅު ފެނިފައިވެއެވެ.\nމި މައްސަލައާ ގުޅިގެން އޭނާގެ ބަންދާމެދު ގޮތެއް ނިންމުމަށް ކެލާ މެޖިސްޓްރޭޓް ކޯޓަށް ހާޒިރުކުރުމުން، މިނިސްޓްރީން އޮފް ހޯމްއެފެއާޒުން ކަނޑައަޅާ ތަނެއްގައި ބަންދުގައި ބެހެއްޓުމަށް 15 ދުވަހުގެ މުއްދަތު ދީފައިވެއެވެ.


Primary Contactakahve, Governer Quarantine ah – Iru\nމޯލްޑިވްސް މޮނިޓަރީ އޮތޯރިޓީ (އެމްއެމްއޭ)ގެ ގަވަރުނަރު އަލީ ހާޝިމް، ކޯވިޑް-19ގެ ޕްރައިމަރީ ކޮންޓެކްޓަކަށްވެ އައިސޮލޭޝަނުގައި ހުންނަން ޖެހިފައިވާ ކަމަށް ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެއެވެ.\nރައީސް ނަޝީދު މިހެން ވިދާޅުވީ، ރައީސް އަބްދުﷲ ޔާމީންގެ ވެރިކަމުގައި ދައުލަތުގެ ދަރަނީގެ މިންވަރު ސާފުނުވާތީ އެކަން ސާފުކުރުމަށް މިއަދު ބޭއްވި މުޅި މަޖިލީހުގެ ކޮމިޓީގައި ވާހަކަދައްކަވަމުނެވެ. މި ބައްދަލުވުމަށް ވަޑައިގަތުމަށް އެމްއެމްއޭގެ ގަވަރުނަރަށް އަންގާފައިވީ ނަމަވެސް ނަޝީދު ވިދާޅުވީ މި ބައްދަލުވުމުގައި ގަވަރުނަރު ބައިވެރިވެ ވަޑައިގަންނަވާނީ ވީޑިއޯ މެދުވެރިކޮށް ކަމަށެވެ. އެގޮތުން ޕްރައިމަރީ ކޮންޓެކްޓަކަށް ވާތީ އެމަނިކުފާނު ހުންނެވީ އައިސޮލޭޝަނުގައި ކަމަށްވެސް ނަޝީދު ވިދާޅުވިއެވެ.\nމި ކޮމިޓީ ބައްދަލުވުމަށް ކުރީ ސަރުކާރުގައި ފިނޭންސް މިނިސްޓަރުކަން ކުރެއްވި އަބްދުﷲ ޖިހާދާއި، އަހުމަދު މުނައްވަރާއި އަދި މިހާރުގެ ފިނޭންސް މިނިސްޓަރު އިބްރާހިމް އަމީރު އާއި އޮޑިޓަރ ޖެނެރަލް ހަސަން ޒިޔަތު ވަނީ ހާޒިރުވެ ވަޑައިގެންފައެވެ.


Real Lead Dhemehehtti Iru, Barca Ah Udhagoo Molheh – adduLIVE\nރެއާލް ލީޑު ދެމެހެއްޓިއިރު، ބާސާ އަށް އުނދަގޫ މޮޅެއް\nFeb 10, 2020, 08:19 ހަސަން ރަޝީދު\nސްޕެނިޝް ލީގުގައި ރޭ ކުޅުނު މެޗުތަކުން ބާސެލޯނާ އާއި ރެއާލް މެޑްރިޑް މޮޅުވެއްޖެ އެވެ.\nމި ނަތީޖާތަކާއެކު ލީގުގެ އެއްވަނައިގައި ރެއާލް މިހާރު އޮތީ 52 ޕޮއިންޓާ އެކުއެވެ. ދެވަނައިގައި ބާސާ އޮތީ 49 ޕޮއިންޓާ އެކުއެވެ. ތިންވަނައިގައި 42 ޕޮއިންޓާ އެކު އޮތީ ގެޓާފޭއެވެ.\nރެއާލް ރޭ މޮޅުވީ އޮސަސޫނާއާ ބައްދަލުކޮށް 4-1 އިންނެވެ.\nއޮސަސޫނާގެ ދަނޑުގައި ކުޅުނު މި މެޗުގެ 14 ވަނަ މިނެޓްގައި ގާސިއާ ވަނީ އޮސަސޫނާ އަށް ލީޑު ނަގާދީފައެވެ. ނަމަވެސް ފުރަތަމަ ހާފް ނިމުމުގެ ކުރިން ރެއާލް އިން ވަނީ ނަތީޖާ އެޓީމު ކޮޅަށް އަނބުރާލާފައެވެ. އެގޮތުން މި ދެ ގޯލު ރެއާލް އަށް ކާމިޔާބުކޮށްދިނީ އިސްކޯ އާއި ސާޖިއޯ ރާމޯސް އެވެ.\nރެއާލްގެ ފަހު ދެ ގޯލު މެޗުގެ ފަހު ފަސް މިނެޓްތެރޭ ކާމިޔާބުކޮށްދިނީ ލޫކަސް ވަޒްކުއޭޒް އާއި ލޫކަ ޖޮވިޗްއެވެ. މިއީ ލީގުގައި ޖެހިޖެހިގެން ރެއާލް މޮޅުވި ފަސްވަނަ މެޗެވެ.\nބާސާ ރޭ މޮޅުވީ ރަށުން ބޭރުގައި ރެއާލް ބެޓިސްއާ ބައްދަލުކޮށް 3-2 އިންނެވެ.\nފޯރިގަދަ ކުޅުމެއް ފެނިގެންދިޔަ މި މެޗުގެ ހަވަނަ މިނެޓްގައި ލިބުނު ޕެނަލްޓީއަކުން ކަނާލޭސް ވަނީ ބެޓިސް އަށް ލީޑު ނަގާދީފައެވެ. ނަމަވެސް މެޗުގެ9ވަނަ މިނެޓްގައި ފްރެންކީ ޑި ޔޮންގް ވަނީ ބާސާ އަށް ނަތީޖާ އެއްވަރުކޮށްދީފައެވެ. މެޗުގެ 26 ވަނަ މިނެޓްގައި ފަކީރް ބެޓިސް އަށް އަލުން ލީޑު ނަގައިދިން ނަމަވެސް ފުރަތަމަ ހާފް ނިމުމުގެ ކުރިން ސާޖިއޯ ބުސްކެޓްސް ވަނީ ބާސާ އަށް އަލުން ނަތީޖާ އެއްވަރުކޮށްދީފައެވެ.\nމި މެޗުން ބާސާ މޮލުވި ގޯލު މެޗުގެ 72 ވަނަ މިނެޓްގައި ކާމިޔާބުކޮށްދިނީ އެޓީމުގެ ޑިފެންޑަރު ލެންގްލެޓް އެވެ. މި މެޗު ފަހު 10 މިނެޓްތެރޭ ބާސާގެ ލެންގްލެޓް އާއި ބެޓިސްގެ ފަކީރް އަށް ރަތްކާޑު ދެއްކުމުން ދެ ޓީމުން ވެސް މެޗު ނިންމާލީ 10 ކުޅުންތެރިންނާ އެކުއެވެ.


Asiya dhevvanee Fenuge irushaadheh!\nޑައެޓީޝަން، އާސިޔާ އަބްދުއް ރަހީމް: ފެން ބޭނުން ކުރާނެ ރަނގަޅު އިރުޝާދު ދެއްވެވި -- އަހުމަދު އަޝްހާދު | އަވަސް\nފެ ނުގެ މުހިއްމު ކަމާއި ފެނުގެ ބޭނުން އެންމެނަށް ވެސް ރަނގަޅަށް އެނގޭނެ އެވެ. އެކަމަކު ފެން ބޭނުން ކުރަންވީ ގޮތުގެ އެންމެ ރަނގަޅު މައުލޫމާތު ނޭނގި އޮވެދާނެ އެވެ. ޑައިޓީޝަން އާސިޔާ އަބްދުއްރަހީމް ދެއްވަނީ ފެން ބޭނުން ކުރަންވީ ގޮތުގެ ރަނގަޅު އިރުޝާދު ތަކެކެވެ. ދުނިޔޭގެ ފެނުގެ ދުވަހު މިއީ ރަނގަޅު މައުލޫމާތަކަށް ވާނެ އެވެ. އާސިޔާ ވިދާޅުވާ ގޮތުގައި ފެނަކީ ފައިދާ ހުރި އެއްޗަކަށްވީ ނަމަވެސް ފެން ބުއިމުގައި ވަރަށް ސަމާލުވާން ޖެހެ އެވެ. ކަރުހިއްކުން ފިލުވުމުގެ ކުރިން ކަރު ތެއްމާލުމުގެ އާދަ އަށަގަންނުވަން ޖެހެ އެވެ.\nފެން ބޯންވީ ކިހާ މިންވަރަކަށް؟\nކޮންމެ މީހަކީ އުފެދުމުގައި ތަފާތު މީހެކެވެ. އެހެންކަމުން ފެން ބޯން ޖެހޭ މިންވަރު ވެސް އެކި މީހުންނަށް ތަފާތުވެ އެވެ. ހަށިގަނޑުގެ ބަރުދަން އިތުރު މީހުނާއި، ބުރަކޮށް މަސައްކަތް ކުރުމުން ގިނައިން ދާހިއްލާ މީހުން ފެން ބޯން ޖެހޭ މިންވަރު އިތުރުވެ އެވެ. މިފަދަ މީހުން ފެނާއި ކިރު ހިމެނޭ ގޮތަށް ދުވާލަކު ތިން ލީޓަރު ފެން ބުއިން މުހިއްމެވެ. އެކަމަކު ސިއްހަތު ރަނގަޅު އާންމު އިންސާނަކު ފެނާއި ކިރު ހިމެނޭ ގޮތަށް ދުވާލަކު ދެ ލީޓަރު ބޭނުންކުރުމުން ފުދެ އެވެ.\n"ކިރު ރަނގަޅީ ދުވާލަކަށް ދެ ތަށި. އެއީ ގާތްގަނޑަކަށް 500 އެމްއެލް. ބާކީ ދެން މިވާ 1500 އެމްއެލް، ފެނުން ހަމަޖެއްސުން އެންމެ ރަނގަޅީ. ފެން މި މާނަ ކުރަނީ ފެނާއި، ކިރު އަދި ފެން ގިނަ މޭވާއަށް. މީގެ އިތުރުން އާންމުކޮށް މި ބޭނުން ކުރާ ޖޫހުގެ ގިނަ ބާވަތްތަކާއި، އެނާޖީ އަދި ފިޒީ ޑްރިންކްސް ތަކަކީ އިންސާނާގެ ސިއްހަތަށް ރަނގަޅު ބާވަތްތަކެއް ނޫން،" އާސިޔާ ވިދާޅުވި އެވެ.\nޑައިޓީޝަން އާސިޔާ އަބްދުއް ރަހީމް\nކިޑްނީ ބައްޔަށް ފަރުވާ ކުރަމުންދާ މީހުން، ވަކިން ހާއްސަކޮށް ޑައިލިސިސް ހަދަމުންދާ މީހުން ސަމާލުވާން ޖެހޭ ވަރަށް މުހިއްމު ކަމެއް އެބަވެ އެވެ. އެ މީހުން ދުވާލެއްގެ މައްޗަށް އާންމު ގޮތެއްގައި ދިޔާ އެއްޗެތީގެ ގޮތުގައި ބޭނުން ކުރަން ޖެހެނީ 500 އެމްއެލް އެވެ. އެގޮތުން ފެނުގެ އިތުރަށް މިސާލަކަށް ގަރުދިޔަ އާއި ޖޫސް ފަދަ އެއްޗެއް ބޭނުންކުރި ނަމަވެސް 500 އެމްއެލްގެ މިންވަރުގައި ހިފަހައްޓަން ޖެހެ އެވެ.\nގިނަ މީހުންނަކީ ދުވެ، ކަސްރަތު ކުރުމަށް ލޯބި ކުރާ މީހުނެވެ. އެކަމަކު ދުވެ، ކަސްރަތުކޮށް ނިންމުމަށް ފަހު ފެނުގެ ބަދަލުގައި އެންމެ ރަނގަޅީ އިލެކްޓްރޮލައިޓް ބުއިމެއް ބޭނުން ކުރުމެވެ. އެއީ ދުވެ، ކަސްރަތުކުރުމުން ހަށިގަނޑުން މަދުވާ ފެނާއި، ލޮނުގެ ބާވަތްތައް އަނބުރާ ހޯދައިދިނުމަށް އިލެކްޓްރޮލައިޓް ބުއިންތައް ރަނގަޅު ދައުރެއް އަދާކުރާތީ އެވެ.\nއަދަދު އިތުރުވެ މަދުވުމުން ވާނީ ކިހިނެއް؟\nފެނަކީ މީހާ ރަނގަޅު ސިއްހަތެއްގައި ހުރުމަށް އެންމެ މުހިއްމު ދައުރެއް އަދާކުރާ މާއްދާ އެވެ. އެކަމަކު މާ ގިނައިން ފެން ބުއިމުންނާއި މާ މަދުން ފެން ބުއިމުން ވެސް ދިމާވާ މައްސަލަތަކެއް އެބަހުއްޓެވެ. ފެން ބޮވޭ މިންވަރު މަދު ނަމަ ގޮހޮރުގެ ތަފާތު މައްސަލަތައް ކުރިމަތިވުމާއި، ކުޑަކަމުދާ ނިޒާމުގައި ޖަރާސީމު އަށަގަތުމަކީ އާންމުކޮށް ދިމާވާ ދެ މައްސަލައެކެވެ.\n"ރޯދަ މަހާ ދިމާކޮށް ވަރަށް ގިނަ މީހުންގެ ފަރާތުން ފާހަގަވާ ކަމެއް ބޮލުގައި ރިއްސުން. އެއީ ހަށިގަނޑަށް ބޭނުންވާ ފެން މަދުވުމުން ދިމާވާ މައްސަލައެއް. ފެން މަދުވުމުން އަހަރެމެންގެ ގުރުދާ އިން ކުޑަކަމުދާ ތަކެތި އުފައްދާ، ސާފު ކުރާއިރު އެތަކެތި ހުންނާނީ ތަންކޮޅެއް އޮލަކޮށް. އެކަމުގެ ސަބަބުން ގުރުދާއަށް އަސަރުކުރުން އެކަށީގެންވޭ." އާސިއާ ވިދާޅުވި އެވެ.\nދެ ޒުވާނަކު ބޮޑުތަކުރުފާނު މަގުގައި ދުވަނީ: ދުވެ ކަސްރަތު ކުރުން އިތުރު ކުރަން ޖެހޭ -- އަހުމަދު އަޝްހާދު | އަވަސް\nމާގިނައިން ފެން ބޮވޭނަމަހަށިގަނޑުން ލޮނުގެ ބާވަތްތައް މަދުވެ، ހޭނެތުމާއި، ވަރުދެރަ ކޮށްލުމުގެ މައްސަލަ ދިމާވެ އެވެ. އޭގެ ސަބަބުން ކާބޯތަކެތީގެ ބާވަތްތަކުން ހަށިގަނޑަށް ނަގައިދޭން ޖެހޭ ކެވެނިތައް ހަށިގަނޑަށް ނަގައިދިނުމުގައި ދަތިތަކެއް ކުރިމަތިވެ އެވެ. ހިއްސުތައް މަސައްކަތް ކުރުމަށް ބޭނުންވާ ނާރުތައް މަސައްކަތް ކުރަންޖެހޭ ގޮތަށް ނުކުރާ ކަންވެސް ފާހަގަ ކުރެވެ އެވެ. އަދި ގުރުދާ ނުވަތަ ކިޑްނީ އަކީ ހަށިގަނޑަށް އެތެރެވާ ފެން ފުރާނައިދޭ ގުނަވަން ކަމަށްވާއިރު މާގިނަ އިން ފެން ބޯނަމަ ކިޑްނީގެ މަސައްކަތްތަކަށް ބާރު ބޮޑުވެ ކިޑްނީ އަށް ގެއްލުންވުމުގެ ފުރުސަތު ބޮޑެވެ. ހަށިގަނޑަށް ބޭނުންވާ މިންވަރަށް ވުރެ މަދުން ފެން ބޯނަމަ ވެސް ކިޑްނީއަށް ގެއްލުންވެ އެވެ.\nރަނގަޅަށް ފެން ބޯން ގެންނަންވީ ކޮން ބަދަލެއް؟\nބައެއް މީހުން އާންމުކޮށް ފިނިފެން ބޯއިރު އެހެން ބައެއް މީހުނަކީ އާންމުކޮށް ހޫނު ފެން ބޯ ބައެކެވެ. ނަމަވެސް މިއީ އާންމުކޮށް ކުރުން ރަނގަޅު ކަމެއް ނޫނެވެ. އެންމެ ރަނގަޅީ ތާފަނާ ފެން ބޭނުން ކުރުމެވެ.\n"ދިރާސާތަކުން ދައްކާ ގޮތުގައި މާ ހޫނުކޮށް ފެން ބުއިމުގެ ސަބަބުން ފެން ދިރުވާ ހޮޅިއަށް ކެންސަރު ޖެހުމުގެ ފުރުސަތު އިތުރުވޭ. ކަރު ރަނގަޅު ކުރުމަށް ކަމަށް ބުނެ ބައެއް މީހުން އާންމުކޮށް ހޫނު ފެން ބޮއޭ. އެކަމަކު އެއީ ކުރުން ރަނގަޅު ކަމެއް ނޫން،"\nރާއްޖެއަކީ ހޫނު ގަދަ ގައުމަކަށްވާތީ ދުވާލުގެ އެކި ވަގުތުތަކަށް ބަހާލައިގެން ފެން ބޯން އާދަކުރަން ޖެހެ އެވެ. މިގޮތަށް އަމަލު ކުރާނަމަ ފެން ބޮވޭ މިންވަރު މަދުވެގެން ނުވަތަ ގިނަ ވެގެން ސިއްހީ މައްސަލަތައް ދިމާވުމަކީ ދުރު ކަމެކެވެ. ކަރުހިއްކައިގަންނަ ކޮންމެ ފަހަރަކު އެއްފަހަރާ ގިނަ އަދަދަކަށް ފެން ބުއިމަކީ ހުއްޓާލަން ޖެހޭ އާދައެކެވެ. ކަރުހިއްކަން ދެން ފެން ނުބޮއި ހުރުމުން އަވަހަށް ކަރުހިއްކުން ފިލުވުމަށްޓަކައި ގިނަ އަދަދަކަށް ހަކުރު ހިމެނޭ އެނާޖީ އަދި ފިޒީ ޑްރިންކްތައް ބުއިމަށް ލޯބިކުރެވެ އެވެ.\n"ޕްލާސްޓިކް ފުޅީގެ ބަދަލުގައި ބިއްލޫރި ފުޅީގައި ފެން ގެންގުޅުމަށް ސަރުކާރުން ބާރު އަޅާތީވެ، އެފަދަ ފެން ފުޅިއެއް އަބަދު ވެސް ގެންގުޅެ، ފެން ބުއިމަށް އާދަ ކުރެވިއްޖެނަމަ އެއީ ރަނގަޅު އާދައެއް. އަމިއްލަ ސިއްހަތަށް މަސައްކަތް ކުރުމަކީ ހަނޑި ކަމެއް ނޫން. މިފަދަ އާދައަކުން ވެސް ފެނާ ގުޅޭ މައްސަލަތަކަށް ރަނގަޅު ހައްލުތަކެއް ލިބޭނެ،" އާސިޔާ ވިދާޅުވި އެވެ.\nއެމްޑަބްލިއުއެސްސީ އައިޖީއެމްއެޗް ފެނާއި ނަރުދަމާގެ ނިޒާމް + ދިރިއުޅުން ފެނުގެ ދުވަސް\nހޮސްޕިޓަލެއްގައި ބޯން ފާހާނާ ފެން ބޭނުން ކޮށްފި


India gai thaashivefai thibi dhivehinnah Asandha aai NSPA in inn eheevanee | Mihaaru\nއިންޑިއާގައި ތާށިވެފައި ތިބި ދިވެހިންނަށް އާސަންދަ އާއި އެންސްޕާ އިން އެހީވަނީ\nރައީސް އިބްރާހިމް މުހައްމަދު ސޯލިހާއި އިންޑިއާގެ ބޮޑުވަޒީރު މޮދީ ސަލާމް ކުރައްވަނީ: އިންޑިއާގައި ތާށިވެފައި ތިބި ދިވެހިން އަނބުރާ ގެނެވޭނެ ގޮތެއް ސަރުކާރުން އަންނަނީ ބަލަމުން.\nއެކަން ކުރަން ނިންމާފައި ވަނީ އިންޑިއާގައި ހުންނަ ދިވެހި ކޮންސިއުލޭޓްގެ ބެލުމުގެ ދަށުންނެވެ. ކޮންސިއުލޭޓްގެ ހޮޓްލައިން ނަމްބަރަކީ 919847702554+ އެވެ.\nސަރުކާރުގެ ފަރާތުން ވާހަކަ ދެއްކެވި އޮފިޝަލަކު ވިދާޅުވީ، ކޮންމެހެން ރާއްޖެ އަންނަން ޓިކެޓު ނެގި މީހުން ގެނެވޭނެ ގޮތެއް މިހާރު އަންނަނީ ބަލަމުންނެވެ. ނަމަވެސް، އެއީ ކޮން ގޮތެއް ކަމެއް އޭނާ ވިދާޅެއް ނުވެ އެވެ.\n"ސަރުކާރުން އެ މީހުންނަށް އެހީތެރިވެވޭނެ ގޮތެއް މިހާރު މި ބަލަނީ،" އޭނާ ވިދާޅުވި އެވެ.\nއާސަންދައިގެ ދަށުން ބޭސްފަރުވާއަށް، އިންޑިއާއަށް ގޮސްތިބި ދިވެހިންގެ ތެރެއިން ޤައުމަށް ނާދެވިފަ ތިބި ދިވެހިން، އަނބުރާ އާދެވެންދެން ތިބުމާއި ކެއުމުގެ ޚަރަދު އިންޑިއާގައި ހުންނަ ދިވެހި ކޮންސިއުލޭޓްގެ ބެލުމުގެ ދަށުން އާސަންދައާއި އެނސްޕާ ގުޅިގެން ބަލަހައްޓާގޮތަށް ހަމަޖައްސައިފި.\n— Aasandha Company Ltd (@AasandhaLtd) March 21, 2020\nއާސަންދަ ކުންފުނީގެ ޓުވީޓް\nކޮންމެހެން މި ވަގުތު ރާއްޖެ އަންނަން ބޭނުންވެފައި ތިބި ދިވެހިންނަށް ރާއްޖެ ނާދެވި އިންޑިއާގައި ތާށިވީ މޯލްޑިވިއަންގެ މަތިންދާބޯޓުގެ ދަތުރު ކުއްލި ގޮތަކަށް ކެންސަލް ކުރުމުންނެވެ. މި ކަމާ ގުޅޭ ގޮތުން، މޯލްޑިވިއަން ހިންގާ އައިލެންޑް އޭވިއޭޝަނުން އަދި ވަކި އެއްޗެއް ނުބުނެ އެވެ.\nއިންޑިއާގައި ވެސް ކޮވިޑް-19 ހަލުވިކަމާ އެކު، ފެތުރެމުންދާތީ އެ ގައުމުގެ ވައިގެމަގު ވަގުތީ ގޮތުން ބަންދުކުރުމަށް ވަނީ ނިންމައިފަ އެވެ. އެ ފިޔަވަޅު އަޅަނީ މިރޭ 12:00 ން ފެށިގެން މި މަހުގެ 29 ވަނަ ދުވަހުގެ ނިޔަލަށެވެ.\nނޭޝަނަލް އިމަޖެންސީ އޮޕަރޭޝަން ސެންޓަރުން މިއަދު މެންދުރު ބޭއްވި ނިއުސް ބްރީފިންގައި ރައީސް އޮފީހުގެ އަންޑަ ސެކްރެޓަރީ މަބްރޫކް އަބްދުލްއަޒީޒް ވިދާޅުވީ، ތަފާތު ބޭނުންތަކަށް އިންޑިއާ އަށް ގިނަ ދިވެހިންތަކެއް ގޮސްފައިވާއިރު، އެ ގައުމުގެ އެއާޕޯޓުތައް ހުޅުވަންދެން އަމިއްލަ ޚަރަދުގައި ތިބުމަކީ ފަސޭހަ ކަމަކަށް ނުވާނެ ކަމަށެވެ. އެހެންވެ، އޭނާ ވިދާޅުވީ އެފަދަ މީހުން ދެނެގަނެ އެ މީހުންނަށް ހުރުމާއި ބޭސްފަރުވާގެ ކަންކަން ދިވެހި ސަރުކާރުން ހަމަޖައްސައި ދިނުމުގެ މަސައްކަތް ކުރަމުން އަންނަ ކަމަށެވެ.\nމަބްރޫކް ވިދާޅުވި ގޮތުގައި، މިފަދަ ހާލަތެއް ދިމާވެފައި ވަނީ އިންޑިއާ އަށް އެކަންޏެއް ނޫނެވެ. އެގޮތުން، ކޮރޯނާވައިރަސްއާ ގުޅިގެން، ލޮކްޑައުންއަކަށް ގެނެސްފައިވާ ބައެއް އެހެން ގައުމުތަކުގައި ވެސް ހަމަ މި މައްސަލަ ކުރިމަތިވެފައިވާ ކަމަށް އޭނާ ވިދާޅުވި އެވެ. އޭގެ ތެރޭގައި ފިލިޕިންސްގެ މެނީލާ އާއި މެލޭޝިއާ ވެސް ހިމެނޭ ކަން ފާހަގަކުރައްވައި މަބްރޫކް ވިދާޅުވީ އެ ގައުމުތަކުގައި ތިބި ދިވެހިންނާ މެދު ވެސް އަމަލުކުރަމުން އަންނަނީ މި ގޮތަށް ކަމަށެވެ.\nޗައިނާގެ ވޫހާން ސިތީގައި ކޮރޯނާވައިރަސް އުފަންވެގެން އައިއިރު، އެ ސީޓިގައި ނުވަ ދިވެހިން ތިއްބެވެ. އެ ސިޓީ ސެލްފް ލޮކްޑައުންއަކަށް ދިޔައިރު، ވައިރަސް ކޮންޓްރޯލެއް ނެތި ފެތުރެމުންދާތީ، އިންޑިއާ ސަރުކާރުގެ އެހީތެރިކަމާ އެކު، ދިވެހި ސަރުކާރުން ވަނީ އެ ތަނުގައި ތިބި ދިވެހިން ރާއްޖެ ގެނެސްފަ އެވެ. ރާއްޖެ އައުމުގެ ކުރިން އިންޑިއާގައި 14 ދުވަހުގެ ކަރަންޓީނު މުއްދަތެއް އެ މީހުން ވަނީ ހަމަކޮށްފަ އެވެ.\nއިންޑިއާ ހެލްތު ޕްރޮޓެކްޝަން އެޖެންސީ މުހައްމަދު މަބްރޫކް އަޒީޒް (ރައީސް އޮފީސް) ރާއްޖެ-އިންޑިއާ މޯލްޑިވިއަން އެއާލައިން އައިލެންޑް އޭވިއޭޝަން އާސަންދަ ޕްރައިވެޓް ލިމިޓެޑް އާސަންދަ އެންސްޕާ\n31 ކޮމެންޓް, 22 ރިއެކްޝަންސް\nބަލެވޭގޮތުގައި ގަސްތުގައި ޕްލައިޓް ކެންސަލްކުރީކަމައް ލަފާކުރެވެނީ ސަބަބަކީ ކަރަންޓީން ފެސިލިޓީސް މަދުވާނެތީކަންނޭނގެ\nތީއެއްވެސް ކަ މެއްނޫން ހެލިކޮޕްޓަރުގަގޮސް ގޮވައިގެން އައި މަނި މުނީ\nފުލައިޓް ކެންސަލް ކުރީ ކީއްވެކަން މޯލްޑިވިއަންއިން ބުނެދެންޖެހޭ! އެ މީހުންނާ ހެދި އިތުރު ހަރަދު ތަކެއް ގަިއމުވެސް ހިނގާނެ!\nރާއްޖޭގަ މިއޮތީ ދަށުވެގެން މިނިވަންކަން ދީގެން ބާއްވާ ގުޅުމެއް މީތި ކަޑައޭ.\nކާބަފައިން ކޮއްދިން އަގުހުރި އަމާނާއް ނެތޭހެން ހީވަން ފަށައިފި.؟\nއިންޑިޔާއާ ގުޅުން ބަދަހި ކުރުމަކީ މަސްސަލެއްނުން. މަސްސަލައަކަށް ވެގެންމިއުލެނީ ރާއްޖެގެ އާރާބާރު ނެތި އިންޑިޔަގެ މުށުތެރެޔައް ރާއްޖެ ދާތީ.\nއިންޑިއާއަށް ބޭސްފަރުވާއަށް ގޮސްތިބި ބައިވަރު މީހުން އެބަތިބި ނާދެވި ތާށިވެފައި. އިންޑިއާގެ ވައިގެ ސިފައިންގެ އެހީގައިނަމަވެސް މިގޮތަށް ތާށިވެ ނާދެވިފައިތިބި މީހުން ރާއްޖެ ގެނައުން މުހިންމު. ކިތަންމެ މަސައްކަތެއް ކުރިޔަސް އިންޑިއާ އަކާ ދުރަށް ދިވެހިރާއްޖެއަކަށް ނުދެވޭނެ. ހަމަ އަވަށްޓެރިއެއްގެ ގޮތުގައި އިންޑިއާ އޮންނާނީ. ސަރަހައްދީ ގޮތުން އަވަށްޓެރިންނާ ދުރަށް ދެވޭކަށް ނޯންނާނެ. ދެން އުފެއްދުންތެރިކަމުގެ ގޮތުންވެސް ދުރެއްނުވެވޭނެ. މީހަގީގަތް.\nމިމަހު 13 އިންފެށިގެން ޕަންޖާބްވެސްވަނީ ލޮކްޑައުންގައި، މިތާގަވެސް ދިވެހިން އެބަތިބި، ކޮވިޑްގެ ފެތުރެންފަށާފައިވާތީ މިތަނުގެ ހާލަތު ބަލާލުން ވެސް ރަނގަޅު ދެއްތޯ، އާސަންދަ ނުލިބޭ


Etihad airways in raajje ah kuraa dhathuruthah ithurukuranee | Mihaaru\nއިއްތިހާދު އެއާވޭސްގެ ފްލައިޓެއް ވެލާނާ އިންޓަނޭޝަނަލް އެއާޕޯޓުގައި ޖައްސަން ދަނީ: އެ އެއާލައިނުން ކުރާ ދަތުރުތައް އަންނަ އަހަރު އިތުރުކުރަން ވަނީ ނިންމާފައި. ފޮޓޯ: ފައިޒާން މުހައްމަދު\nއިއްތިހާދު އެއާވޭސް އިން ރާއްޖެއަށް ކުރާ ދަތުރުތައް އިތުރުކުރަނީ\n07 ޑިސެމްބަރ 2017 - 09:16\nޔުނައިޓެޑް އެރެބް އެމިރޭޓްސް (ޔޫއޭއީ)ގެ އިއްތިހާދު އެއާވޭސް އިން އަބޫދާބީ އާއި ރާއްޖެއާ ދެމެދު ދަތުރުތައް އިތުރުކުރަން ނިންމައިފި އެވެ.\nއެ އެއާލައިނާ ހަވާލާދީ ބައެއް ނޫސްތަކުގައި ބުނެފައި ވަނީ އަންނަ އަހަރުގެ ޖޫން މަހުގެ 15ން ފެށިގެން ރާއްޖެއަށް ހަފުތާއަކު އިތުރު ހަތަރު ދަތުރުކުރަން ނިންމާފައިވާ ކަމަށެވެ. އަދި އެއާއެކު އިއްތިހާދު އެއާވޭސް އިން ހަފުތާއަކު ރާއްޖެއަށް ކުރާ ދަތުރުތަކުގެ އަދަދު 11އަށް އިތުރުވެގެންދާނެ ކަމަށް ވެސް ނޫސްތަކުގައި ބުނެފައިވެ އެވެ.\nއިއްތިހާދު އެއާވޭސް ބުނީ ދަތުރުތައް އިތުރުކުރުމުން ދަތުރުކުރާ މީހުންނަށް ހެނދުނު ރާއްޖެއަށް އާދެވި، ވީހާވެސް ގިނަ ވަގުތު ހޭދަކުރުމުގެ ފުރުސަތު ލިބިގެންދާނެ ކަމަށެވެ. އަދި އެއާއެކު ޔޫއޭއީ އާއި އަރަބި ގައުމުތަކުގެ އިތުރުން އެހެން ގައުމުތަކުން އަންނަ މީހުންނަށް ވެސް ރާއްޖެއަށް ކުރާ ދަތުރުތައް ވަރަށް ބޮޑަށް ފަސެހަވެގެންދާނެ ކަމަށް ވެސް އެ އެއާލައިނުން ބުންޏެވެ.\nއެ އެއާލައިނުން ބުނީ ރާއްޖެއަށް ކުރާ ދަތުރުތައް އިތުރުކުރާއިރު ބޭނުންކުރާނީ ބިޒްނަސް އަދި އިކޮނޮމީ ކްލާސް ހިމެނޭ އޭ 320 މަރުކާގެ 136 ގޮނޑީގެ މަތިންދާބޯޓު ކަމަށެވެ. އެ ބޯޓުގައި 16 ބިޒްނަސް ސީޓާއި 120 އިކޮނޮމީ ސީޓް ހިމެނޭނެ ކަމަށް ވެސް އެ އެއާލައިނުން ބުންޏެވެ.\nޔޫއޭއީގެ ގައުމީ އެއާލައިނުން ރާއްޖެއަށް ދަތުރުތައް ފެށީ ނޮވެމްބަރު 2011 ގަ އެވެ. އެއާއެކު މިހާތަނަށް 550،000 ފަސިންޖަރުން އުފުލާފައިވާ ކަމަށް ވެސް އިއްތިހާދު އެއާވޭސް އިން ބުންޏެވެ.\nއެ އެއާލައިނުން ބުނީ މިދިޔަ އަހަރުގެ ތެރޭގައި ޔޫއޭއީން ރާއްޖެއަށް ޒިޔާރަތްކުރާ މީހުންގެ އަދަދު 35 ޕަސެންޓް އިތުރުވެފައިވާ ކަމަށެވެ.\nއިތުރު ލިޔުންތައް ވައިގެ ދަތުރުފަތުރު ޓޫރިޒަމް އިއްތިހާދު އެއާވޭސް ވެލާނާ އިންޓަނޭޝަނަލް އެއާޕޯޓް


ނޭމާ ފައިވް، އިހަވަންދޫއަށް — Ihavandhoo.com\nނޭމާ ފައިވް، އިހަވަންދޫއަށް\n6 އޭޕުރީލު 20170މުހައްމަދު އަކްރަމް\nރެޑްބުލްއިން ބާއްވާ، ބުރެޒިލް އަދި ބާސެލޯނާގެ ތަރި ނޭމާ ޖޫނިއާގެ ޚާއްސަ ފުޓުބޯޅަ މުބާރާތް، "ނޭމާގެ ފައިވް" މުބާރަތުގެ ކޮލިފިކޭޝަން އިހަވަންދޫގައިވެސް ބާއްވާގޮތަށް ހަމަޖައްސައިފިއެވެ. ރެޑްބުލްއިން ކުރިޔަށްގެންދާ މިމުބާރާތުގެ އިހަވަންދޫ ކޮލިފައިންބުރުގެ އިންތިޒާމްތައް ހަމަޖައްސަނީ ޔުނައިޓެޑް ޔޫތުންނެވެ. އަދި އިހަވަންދޫ ގައި ބާއްވާ މިމުބާރާތުގެ ކޮލިފިކޭޝަން ބުރުގެ ކޯޑިނޭޓަރަކީ، އިހަވަންދޫ ކައުންސިލަރު މޫސާ އަބުދުލް ލަތީފެވެ.\nމިމުބާރާތުގައި ބައިވެރިވުމުގެ ފުރުސަތު މިހިނގާ އޭޕްރިލް މަހުގެ 25 ވަނަ ދުވަހުގެ ނިޔަލަށް ހުޅުވާލައިފާވާއިރު، މުބާރާތުގައި ބައިވެރިވުމުގެ ފޯމް ކޯޑިނޭޓަރ މޫސާ އަބުދުލް ލަތީފް މެދުވެރިކޮށް ލިބޭއިރު އޮންލައިންކޮށްވެސް ލިބެއެވެ.\n"ނޭމާ ފައިވް" މި މުބާރާތަކީ ވޭތުވެދިޔަ ތިން އަހަރުވެސް ރެޑްބުލްއިން ރާއްޖޭގައި ބާއްވާފައިވާ "ރެޑްބުލް ވިނިން ފައިވް" އާއި ދާދި އެއް ކޮންސެޕްޓެއްގެ ފުޓުބޯޅަ މުބާރާތެކެވެ. އެގޮތުން މިމުބާރާތުގައި ކޮންމެ ޓީމެގައި5ކުޅުންތެރިން ކުޅެމުންދާއިރު، އިދިކޮޅު ޓީމުން ޖަހާ ކޮންމެ ގޯލަކަށް އަނެއް ޓީމުގެ ކުޅުންތެރިއަކު ފައިބަން ޖެހެއެވެ. އަދި މިމުބާރާތުގެ މެޗެއްގެ ދިގުމިނަކީ 10 މިނެޓެވެ.\nއިހަވަންދޫ ގައި ބާއްވާ މިމުބާރާތުގެ ކޮލިފިކޭޝަން ބުރު އިންތިޒާމްކުރާ ޔުނައިޓޭޑް ޔޫތުން މައުލޫމާތު ދިންގޮތުގައި، މިމުބާރާތް އިހަވަންދޫއަށް ގެނައުމުގެ މަގްސަދަކީ އިހަވަންދޫގެ ކުޅުންތެރިންގެ ހުނަރު މުޅިރާއްޖެއަށް ދައްކައިލުމުގެ ފުރުސަތު ހޯދައިދިނުމެވެ.


Mi vaguthah Manchester City ge target akee gadha hathareh: Aguero | Mihaaru\nސިޓީގެ ފޯވާޑް އަގުއޭރޯ.-- ފޮޓޯ: އޭއެފްޕީ\nމި ވަގުތަށް ސިޓީގެ ޓާގެޓަކީ ގަދަ ހަތަރެއް: އަގުއޭރޯ\n31 ޑިސެމްބަރ 2019 - 09:482comments\nމެންޗެސްޓާ (ޑިސެމްބަރު 31) - އިނގިރޭސި ޕްރިމިއާ ލީގުގެ ތާވަލު މި ވަގުތު އޮތް ގޮތަށް ބަލާއިރު މެންޗެސްޓާ ސިޓީން ޓާގެޓް ކުރަނީ ގަދަ ހަތަރެއްގައި ނިންމާލުމަށް ކަމަށް އެންމެ ފަހުން ދެ ފަހަރުގެ ޗެމްޕިއަން ހޯދި މެންޗެސްޓާ ސިޓީ ޓީމުގެ ފޯވާޑް ސާޖިއޯ އަގުއޭރޯ ބުނެފި އެވެ.\nސިޓީން މި ސީޒަނާ ކުރިމަތިލީ ޖެހިޖެހިގެން ތިން ފަހަރަށް ލީގުގެ ތަށި އުފުލާލުމުގެ އަޒުމުގަ އެވެ. އެކަމަކު ލީގުގައި މިހާތަނަށް ކުޅުނު 20 މެޗުގެ ތެރެއިން ފަސް މެޗުން ބަލިވެ، ސިޓީ އޮތީ ލީގުގެ ރޭހުގެ ފަހަތަށް ވެއްޓިފަ އެވެ. ލީގުގެ އެއް ވަނައިގައި އޮތް ލިވަޕޫލާއި ސިޓީއާ ދެމެދު 14 ޕޮއިންޓުގެ ފަރަގެއް އެބައޮތެވެ. ލިވަޕޫލް އެއް ވަނައިގައި އޮތީ 19 މެޗުން 55 ޕޮއިންޓް ހޯދައިގެންނެވެ. ދެ ވަނައިގައި އޮތް ލެސްޓާ ސިޓީ އަށް 20 މެޗުން 42 ޕޮއިންޓް ލިބިފައިވާއިރު، ތިން ވަނައިގައި ސިޓީ އޮތީ 20 މެޗުން 41 ޕޮއިންޓާ އެކު އެވެ.\nއަނިޔާއިން ރަނގަޅުވެ އަގުއޭރޯ އެންމެ ފުރަތަމަ ޓީމުގެ ފުރަތަމަ އެގާރައިގައި ހިމެނިގެން ކުޅުނީ މިދިޔަ ހުކުރު ދުވަހުގެރޭ ރަށުން ބޭރުގައި ވުލްވްސްއާ ދެކޮޅަށް ކުޅުނު މެޗުގަ އެވެ. އެ މެޗު ފެށިގެން 12 މިނިޓް ތެރޭ ކީޕަރު އެޑަސަން މޮރާއޭސް އަށް ރަތް ކާޑު ދެއްކުމުން ދެ ވަނަ ކީޕަރު ކްލައުޑިއޯ ބްރާވޯ އެރުވީ އަގުއޭރޯ ބޭލުމަށް ފަހު އެވެ. ވުލްވްސް އަތުން އެ މެޗުގައި 3-2 އިން ސިޓީ ބަލިވި ނަމަވެސް އާދިއްތަ ދުވަގެރޭ ސިޓީން ވަނީ އަމިއްލަ ދަނޑުގައި 2-0 ޝެފީލްޑް ޔުނައިޓެޑް ބަލިކޮށްފަ އެވެ. އެ މެޗުގައި އަގުއޭރޯ ވަނީ ލަނޑެއް ޖަހައިފަ އެވެ.\nއެ މެޗަށް ފަހު އަގުއޭރޯ ބުނީ ލީގުގެ އެއް ވަނައިގައި އޮތް ލިވަޕޫލާ ހަމަކުރުމަކީ މި ވަގުތަށް ބަލާއިރު ވަރަށް އުނދަގޫވާނެ ކަމެއް ކަމަށެވެ.\n"މި ވަގުތު ލިވަޕޫލް އަތުލަން ވަރަށް އުނދަގޫވާނެ. އަހަރެމެންގެ ފޯކަސް ހުރީ މެޗުތަކުން މޮޅުވާން. އެއީ ޔަގީނުން ވެސް އަންނަ ސީޒަނުގައި ޗެމްޕިއަންސް ލީގު ކުޅެން ބޭނުން. އެހެންވެ މި ވަގުތަށް ޓާގެޓަކީ ގަދަ ހަތަރެއް. ދެން ސީޒަން ކުރިއަށް ދާ ގޮތުން ބަދަލުވާނެ،" އަގުއޭރޯ ބުންޏެވެ.\nސިޓީގެ ކޯޗު ޕެޕް ގާޑިއޯލާ ވެސް ވަނީ މި ވަގުތު ލިވަޕޫލަށް ލިބިފައިވާ ލީޑުގައި އެ ޓީމު އޮއްވައި އެ ޓީމާ ހަމަކުރަން އުނދަގޫވާނެ ކަމަށް ބުނެފަ އެވެ. އެކަމަކު ސިޓީން އެންމެ ފަހު ވަގުތާ ޖެހެންދެން މަސައްކަތް ކުރާނެ ކަމަށް ގާޑިއޯލާ ބުންޏެވެ.\nއަގުއޭރޯގެ ރެކޯޑްތަކާ އެކު ސިޓީ ދެ ވަނަ އަށް


"Mihaaru Awards" haflaa anna mahu5gai | Mihaaru\nމިދިޔަ އަހަރުގެ "މިހާރު އެވޯޑްސް" ހަފުލާގައި އެވޯޑް ލިބުނު ތަަރިން ސްޓޭޖް މަތީގައި.-- ފޮޓޯ: އިމޭޖަސް.އެމްވީ\n"މިހާރު އެވޯޑްސް" ހަފުލާ އަންނަ މަހުގެ ފަހެއް ގައި\n25 ޖުލައި 2019 - 15:416comments\nކުޅިވަރަށް ހާއްސަކޮށްގެން "މިހާރު" ނޫހުން 2017 ގައި ތައާރަފްކުރި "މިހާރު އެވޯޑްސް" ދިނުމުގެ ހަފުލާ އަންނަ މަހު ފަސް ވަނަ ދުވަހުގެ ރޭ، ދަރުބާރުގޭގައި ބާއްވާ ގޮތަށް ހަމަޖައްސައިފި އެވެ.\nމިދިޔަ އަހަރު ރާއްޖޭގެ ކުޅިވަރުގެ އެންމެ ފާހަގަކޮށްލެވޭ ތަރިންނަށް އެވޯޑް ދޭ ހަފުލާ ކުރިއަށްދާނީ މުހިފޫހިފިލުމުގެ ހަރަކާތްތަކާ އެކު ކުޅިވަރުގެ އާއިލީ ހަވީރެއްގެ ގޮތުގަ އެވެ.\nމިހާރު އެވޯޑްސްގެ އިސް އޮފިޝަލަކު ވިދާޅުވީ މިއީ ކުޅިވަރު ކުޅުންތެރިން މުޅި އަހަރު ކުރާ މަސައްކަތުގެ އަގުވަޒަންކުރާ ހަފުލާ ކަމަށެވެ. އެހެންކަމުން ހަފުލާ ބާއްވާނީ ވަރަށް ކުލަގަދަކޮށް ކަމަށް އޭނާ ވިދާޅުވި އެވެ.\n"ކުޅިވަރު ދަނޑުތަކާއި ކޯޓްތަކުގައި ކުޅުންތެރިން މުޅި އަހަރު އޮހޮރުވާ ދަލާއި ކުރާ ބުރަ މަސައްކަތުގެ އަގުވަޒަން ކުރުމަކީ ކުޅިވަރު ކުރިއެރުވުމަށްޓަކައި ކޮންމެހެން ވެސް ކުރަން ޖެހޭ ކަމެއް." އޮފިޝަލް ވިދާޅުވި އެވެ.\n"އަޅުގަނޑުމެންނަށް މިކަމުގައި އެހީތެރިވެދޭ ވިޔަފާރި ކުންފުނިތަކުގެ އެއްބާރުލުމާ އެކު އެ ޒިންމާ އަދާކުރެވޭތީ 'މިހާރު' އާއިލާ އަސްލު ވަރަށް ހިތްހަމަޖެހޭ."\nކުޅިވަރު ކުޅުންތެރިންނާއި ކޯޗުންނާއި ރެފްރީން އަދި އެހެނިހެން ހިދުމަތްތެރިންގެ އަގު ފުޅާ ދާއިރާއެއްގައި ވަޒަންކުރަން ތައާރަފްކުރި މިހާރު އެވޯޑްސްގައި ހިމެނޭ ކުޅިވަރުތަކަކީ ފުޓްބޯޅަ، ވޮލީބޯޅަ އަދި އިންޑިވިޖުއަލް ކުޅިވަރުތައް ކަމަށްވާ އެތުލެޓިކްސް އާއި ޓޭބަލް ޓެނިހާއި ފެތުން އަދި ބެޑްމިންޓަން އެވެ. މިއީ ރާއްޖޭގައި، އިންޑިވިޖުއަލް ކުޅިވަރުތަކެއް ހިމަނައިގެން އެވޯޑެއް ތައާރަފްކުރި ފުރަތަމަ ފަހަރެވެ.\nމި އެވޯޑްސްގައި އެންމެ މޮޅު ފުޓްބޯޅަ ކުޅުންތެރިޔާ އާއި އެންމެ ގިނަ ލަނޑު ޖެހި ކުޅުންތެރިޔާ ހޮވާނެ އެވެ. ފުޓްބޯޅައިގައި އަހަރުގެ އެންމެ މޮޅު ފުޓްބޯޅަ ކުޅުންތެރިޔާގެ އިތުރުން އެންމެ މޮޅު ދެ ވަނަ އަދި އެންމެ މޮޅު ތިން ވަނަ ކުޅުންތެރިޔާ ވެސް ހޮވާ، އެވޯޑް ދެ އެވެ.\nވޮލީބޯޅައިގެ ފިރިހެން ކެޓަގަރީގައި އެވޯޑް ލިބޭނީ އަހަރުގެ އެންމެ މޮޅު ފިރިހެން ކުޅުންތެރިޔާ، އެންމެ މޮޅު ފިރިހެން ދެ ވަނަ އަދި ތިން ވަނަ ކުޅުންތެރިޔާ އަށެވެ. ވޮލީބޯޅައިގެ އަންހެން ކެޓަގަރީގައި ވެސް އަހަރުގެ އެންމެ މޮޅު އަންހެން ކުޅުންތެރިޔާ، އެންމެ މޮޅު އަންހެން ދެވަނަ އަދި ތިން ވަނަ ކުޅުންތެރިޔާ ހޮވާނެ އެވެ.\n"މިހާރު އެވޯޑްސް"ގެ ޕާޓްނަރުންނާ އެކު ބޭއްވި ސޮއިކުރުމުގެ ރަސްމިއްޔާތުގެ ތެރެއިން.-- ފޮޓޯ: ނިޝާން އަލީ/ މިހާރު\nއިންޑިވިޖުއަލް ކުޅިވަރުތަކުގެ އެވޯޑްސްތައް ދޭނީ އެތުލެޓިކްސް، ފެތުން، ޓޭބަލް ޓެނިސް އަދި ބެޑްމިންޓަން އެއްކޮށްލައިގެންނެވެ. މި އެވޯޑްތައް ލިބޭނީ އަހަރުގެ އެންމެ މޮޅު އިންޑިވިޖުއަލް ފިރިހެން ކުޅުންތެރިޔާ، އެންމެ މޮޅު އިންޑިވިޖުއަލް ފިރިހެން ދެ ވަނަ އަދި ތިން ވަނަ ކުޅުންތެރިޔާ އަށެވެ. އަންހެން ބައިގައި ވެސް ހޮވާނީ އަހަރުގެ އެންމެ މޮޅު އިންޑިވިޖުއަލް އަންހެން ކުޅުންތެރިޔާ، އެންމެ މޮޅު އިންޑިވިޖުއަލް އަންހެން ދެ ވަނަ އަދި ތިން ވަނަ ކުޅުންތެރިޔާ އަށެވެ.\nޒުވާން ކުޅުންތެރިން ކުރިއެރުވުމަކީ ވެސް މި އެވޯޑުގެ މުހިއްމު މަގުސަދެކެވެ. އެހެންވެ ފުޓްބޯޅަ އާއި ވޮލީބޯޅަ އާއި އިންޑިވިޖުއަލް ކެޓަގަރީން ވެސް އެންމެ މޮޅު ޒުވާން ކުޅުންތެރިޔާ، ދެ ޖިންސް ވަކިން، ހޮވާނެ އެވެ.\nމިހާރު އެވޯޑްސްގައި ދެން ހިމެނޭ އެންމެ މުހިއްމު އެއް ބަޔަކީ ސްޕެޝަލް ރިކޮގްނިޝަން އެވޯޑްސްތަކެވެ. މި އެވޯޑް ލިބޭނީ ބައިނަލްއަގްވާމީ ކުޅިވަރުގެ މައިދާނުގައި ފާހަގަކޮށްލެވޭ ކާމިޔާބީތައް ހޯދާ ދިވެހި ހުނަރުވެރިންނަށާއި ކުޅިވަރުގައި ގިނަ ދުވަހު ޚިދުމަތްކުރި ބައެއް ފަރާތްތަކަށެވެ.\nކުރީގެ އޮލިމްޕިކް ކޮމިޓީގެ ރައީސް މުހައްމަދު ޒާހިރު ނަސީރުގެ ހަނދާނާއު ޝަރަފްގައި ދޭ "ޒާހިރު ނަސީރު އެވޯޑް" އަކީ އަހަރުގެ ކުޅިވަރު ޝަހުސިއްޔަތަށް ހާއްސަ އަގުވަޒަންކުރުމެކެވެ. މިއީ ދިގު މުއްދަތެއްގައި ދިވެހި ކުޅިވަރަށް ޚިދުމަތްކޮށް ދޭ ފަރާތަކަށް ދޭ ލައިފްޓައިމް އެޗީވްމަންޓް އެވޯޑެކެވެ.\nމިދިޔަ އަހަރުގެ "މިހާރު އެވޯޑްސް" ހަފުލާގެ ތެރެއިން: ގައުމީ ވޮލީބޯޅަ ކުޅުންތެރިޔާ ލޯންގޭ (ކ)، ދުވުންތެރިޔާ ސާއިދު (މ) އަދި ރާއްޖޭގައި އުފެދުނު އެންމެ މޮޅު ފުޓްބޯޅަ ކުޅުންތެރިޔާ ދަގަނޑޭ.-- ފޮޓޯ: އިމޭޖަސް.އެމްވީ\nމިހާރު އެވޯޑްސްގެ މެއިން ސްޕޮންސަރުންނަކީ އުރީދޫ މޯލްޑިވްސް އާއި އެލައިޑް އިންޝުއަރެންސް އެވެ. މީޑިއާ ޕާޓްނަރަކީ ރާއްޖޭގެ އެންމެ ބޮޑު އެއް މީޑިއާ ކަމަށްވާ ވީމީޑިއާ އެވެ. އެވޯޑް ފަރުމާކޮށްދީ އަދި ބްރޭންޑްކޮށްދީ މީގެ އިތުރުން އެވޯޑާ ގުޅޭ މާކެޓިންގެ ގިނަ މަސައްކަތްތަކެއްކޮށްދެނީ އެޑްވަޓައިޒިން ޕާޓްނަރު، ތިންކް އެޑްވަޓައިޒިން އިންނެވެ. އަދި އެސޯސިއޭޓް ޕާޓްނަރުންނަކީ ސޮނީ ސްޕޯޓްސް، ޓޯޓަލް ފިޓްނަސް ގްރޫޕް (ޓީއެފްޖީ)، ވެލިގާ ހާޑްވެއާ، ބީއެޗްއެމް އަދި ޕްރިންޓް ލެބް އެވެ.\nސްޕޮންސަރުން ފާހަގަކުރި ގޮތުގައި މި އެވޯޑްސް އަކީ ރާއްޖޭގެ ކުޅިވަރު ތަރިންނާއި އަދި ޒުވާނުންގެ ކުރިއެރުމަށް މުހިއްމު އެވޯޑެކެވެ. މި އެވޯޑްސްގައި ބައިވެރިވާ އެންމެ ބޮޑު ސަބަބަކީ ކުޅިވަރާއި ޒުވާނުންނަށް ހިދުމަތްކުރުން ކަމަށް، ޕާޓްނަރުން ބުނެ އެވެ. އަދި މިއީ ރާއްޖޭގައި ކުޅިވަރުގައި ދޭ މިފަދަ ހަމައެކަނި އެވޯޑަށް ވާތީ ކުޅިވަރު ކުރިއަރުވަން މިކަމަށް ފުރިހަމަ އެއްބާރުލުން ދޭން ބޭނުންވާކަން ވެސް އެ ފަރާތްތަކުން ފާހަގަކުރި އެވެ.\nމިހާރު އެވޯޑްސްގެ އިޖުތިމާއީ ޒިންމާގެ ދަށުން ކުޅިވަރު ތަރިންނާއި އެވޯޑްސްގެ ޕާޓްނަރުންނާ އެކު ވަނީ މިދިޔަ އޭޕްރީލް މަހު ކ. ތުލުސްދޫގައި "ސްޕޯޓްސް ސްޓާސް ފިއެސްޓާ" ނަމުގައި ކުލަގަދަ ހަވީރެއް ބާއްވައިފަ އެވެ. އަދި އެވޯޑާ ގުޅުވައިގެން "ޗެމްޕިއަންސް ޓޯކް" ނަމުގައި، މުޅިން އާ ޕްރޮގްރާމެއް ވެސް ފެށި އެވެ. ދިވެހި ފުޓްބޯޅަ ލެޖެންޑް މައުރޫފް އަހުމަދު (މާއްޓޭ)އާ އެކު ތުލުސްދޫގައި އިފްތިތާހުކުރި މި ޕްރޮގްރާމް ރާއްޖޭގެ އެކި ސްކޫލްތަކުގެ ދަރިވަރުންނާއި ޒުވާނުންނަށް ހާއްސަކޮށްގެން ސިލްސިލާކޮށް ކުރިއަށްގެންދަން "މިހާރު"ން ވަނީ ނިންމައިފަ އެވެ.\nއިތުރު ލިޔުންތައް މިހާރު އެވޯޑްސް 2019 މިހާރު


Riyaasy inthikhaabuge votulun feshigen kuriyah\nރިޔާސީ އިންތިހާބުގެ ވޯޓުލުން ފެށިގެން ކުރިޔަށް\n23 ސެޕްޓެމްބަރ 2018 8 months ago\nކުރިއަށް އޮތް ފަސް އަހަރަށް ރައީސަކު ހޮވުމަށް ބާއްވާ ރިޔާސީ އިންތިހާބުގެ ވޯޓުލުން މިއަދު ހެނދުނު 8:00 ން ފެށިގެން ކުރިއަށް އެބަދެއެވެ. ވޯޓުލުން ކުރިއަށް ދާނީ މިއަދު ހަވީރު 16:00 އާ ހަމައަށެވެ.\nމިފަހަރުގެ ރިޔާސީ އިންތިޚާބުގައި ވެރިކަން ކުރާ ޕީޕީއެމްގެ ކެންޑިޑޭޓު ރައީސް އަބްދުﷲ ޔާމީނާއި އިދިކޮޅު ކޯލިޝަންގެ ކެންޑިޑޭޓް މުޙައްމަދު ސޯލިހް ވާދަކުރައްވާއިރު، މިއީ މުޙައްމަދު ސޯލިހް ވެރިކަމަށް ކުރިމަތި ލައްވާ ފުރަތަމަ ފަހަރެވެ. ރައީސް ޔާމީން ކުރިމަތި ލައްވަނީ ދެވަނަ ދައުރަކަށެވެ.\nރިޔާސީ އިންތިހާބުގައި ވާދަކުރާ ކެންޑިޑޭޓުންނަށް ތާއިދުކުރާ ގިނަ ރައްޔިތުންނެއް ވޯޓުލުމަށްޓަކައި މިއަދު ހެނދުނުން ފެށިގެން ވޯޓުލާ ސަރަހައްދުތަކުގައި ވަނީ ކިއު ހަދާފައެވެ. މިއަހަރުގެ އިންތިހާބުގައި ވޯޓުލުމަށްޓަކައި ރާއްޖޭއާއި ބޭރުގެ ހަތަރު ޤައުމެއް ހިމެނޭ ގޮތަށް ޖުމްލަ 472 ވޯޓު ފޮށި ވަނީ ބެހެއްޓިފައެވެ. ވޯޓުލުމުގެ ހައްގު ލިބިގެންވާ 262،135 މީހުން އެބަތިއްބެއެވެ. މީގެ ތެރެއިން އައްޑޫސިޓީއަށް ބަލާއިރު އައްޑޫގެ އެކި ސަރަހައްދުތަކުގައި 31 ވޯޓުފޮށި ބެހެއްޓިފައިވާއިރު 15،336 މީހުން ވަނީ އެފޮށިތަކަށް ރަޖިސްޓްރީ ކޮށްފައެވެ.\nދެ ކެންޑިޑޭޓުންގެ ފަރާތުންވެސް ފޯރިގަދަ ކެމްޕޭން ހަރަކާތްތަކަކަށްފަހު މިއަދު ވޯޓުލުން ފެށިގެން ކުރިއަށްދާއިރު ފާހަގަކޮށްލެވޭ ކަމަކީ ވޯޓު ލުމުގެ ގަޑި ފެށުމާއެކު އެތައްސަތޭކަ ބަޔަކު ވޯޓު ލުމަށްޓަކައި ނިކުމެ ވޯޓުލާސަރަހައްދުތައް ދިގު ކިއު ލައިންތަކުން ފުރާލާފައިވާކަމެވެ. އަދި ކިއު ދިގުވެ ވޯޓުލެވޭގޮތް ލަސްވުމާއި އަވީގައި ގިނައިރު ކޮޅަށް ތިބެންޖެހުމުގެ ސަބަބުން ބައެއް ފަރާތްތަކުން އެކަމުގެ ޝަކުވާތައްވެސް އަންނަނީ ކުރަމުންނެވެ. ނަމަވެސް ވޯޓުލުމުގެ ކަންތަކުގައި މިހާތަނަށް މާބޮޑު ހަމަނުޖެހުމެއް ހިނގާފައިވާ ކަމުގެ މައުލޫމާތެއް ލިބިފައި ނުވެއެވެ.\nމިއަހަރުގެ މުލަ ރޯދަ ދުވަހަކީ އަންނަ ހޯމަ ދުވަސް ކަމުގައި އިޢުލާންކޮށްފި\nއިންޑިއާގެ މިނިސްޓްރީ އޮފް އެކްސްޓަރނަލް އެފެއާސް ގެ ވަފުދެއް އައްޑޫއަށް ޒިޔާރަތްކުރައްވައިފި\nކުނިކޮށްޓަށް ވަންނަ ގޭޓް އެހެންދިމާލަކަށް ބަދަލުކޮށް ލިންކް ރޯޑުގައި ޓްރެފިކް ނިޝާންތައް ހަރުކުރަނީ\nހައުންސިންގ މިނިސްޓަރ އައްޑޫއަށް ޒިޔާރަތްކުރައްވައިފި\nއައްޑޫގެ ސިއްހީ ޚިދުމަތްތައް ރަނގަޅުކުރުމަށް އެޗްއާރުއެޗް އާއެކު ކައުންސިލުން މަޝްވަރާކުރައްވައިފި\nމިނިސްޓްރީ އޮފް އިކޮނޮމިކް ޑެވެލޮޕްމަންޓުން ފޯރުކޮށްދެއްވަމުން ގެންދެވި ޚިދުމަތްތައް ކައުންސިލްގެ ދަށަށް


ނަމާދުގައި ޚުޝޫޢަތްތެރިވުން2– DhiSalafiyyah\nނަމާދުގައި ޚުޝޫޢަތްތެރިވުން 2\n08/10/2011 އަޚްލާޤްއައްޝައިޚު ޝަފީޢު ޢަބްދުﷲ\n3- ނަމާދަށް ތައްޔާރުވުން:\nނަމާދަށް އަޅާ ތައްޔާރުވުމަކީ އޭނާ މާތް ﷲ އަށް ލޯބިވާ ކަމުގެ ދިރިހުރި ޢަލާމާތެކެވެ. އަދި އޭނާ ނަމާދު ވަޤުތާއި އެ ނަމާދު ޖަމާޢަތުގައި އަދާކުރުމަށް ފަރުވާތެރި ވުމަކީ މާތް ﷲ އޭނާ ދެކެ ލޯބިފުޅުވާ ކަމުގެ އަލާމާތެކޭވެސް ބުނެވިދާނެއެވެ.\nއެހެނީ މާތް ﷲ ޤުދުސީ ޙަދީޘެއްގައި ވަޙީކުރައްވާފައިވެއެވެ. “وما تقرب إلي عبدي بشيء أحب إلي مما افترضته عليه “ (رواه البخاري)\nމާނައީ: ” (އަޅާ ތިމަން އިލާހާ ކުއްތަންވުމުގައި) ތިމަން އިލާހު އަޅާގެ މައްޗަށް ފަރުޟުކުރެއްވި ކަންތަކުން ކުއްތަންވުމަށްވުރެ ވަކިން ބޮޑަށް ތިމަން އިލާހުގެ ޙަޟްރަތުގައި ލޮބުވެތިވެގެންވާ އެހެން ކަމެއް ނުވެއެވެ.”\nވުމާއެކު، ނަމާދަކީ ހަމަކަށަވަރުން މާތް ﷲ ގެ ޙަޟްރަތުގައި އެންމެ ލޮބުވެތި އަޅުކަމެކެވެ. އެ އަޅުކަން އޭގެ އެންމެ ފުރިހަމަ ހައިބަތުގައި ޤާއިމުކުރުމަކީ މާތް ﷲ ގެ ލޯބި އަޅާގެ މައްޗަށް ހާސިލުވާނެ ކަމެކެވެ.\nނަމާދަށް އިންސާނާ އަންނަ އިރު، ދުނިޔެވީ ފިކުރުތަކުން އޭނަގެ ހިތާއި ސިކުނޑި ހުސްކުރަން ޖެހޭނެއެވެ. ދުނިޔެއަކީ މާތް ﷲ ގެ ޙަޟްރަތުގައި މަދިރިއެއްގެ ވަރަޔާ އެއްފަދަވެސް ނުވާ އެއްޗެއް ކަން ހިތަށް ގެންނަން ޖެހޭނެއެވެ. ދުނިޔެއަކީ އިމްތިހާނެއްކަން ދަންނަން ޖެހޭނެއެވެ. ދުނިޔޭގައި އުޅެން ޖެހޭނީ މުސާފިރެއްގެ ގޮތުގައެވެ.\nކީރިތި ރަސޫލާ ޙަދީޘުފުޅު ކުރައްވާފައިވެއެވެ.\n“كن في الدنيا كأنك غريب أو عابر سبيل” وكان عبدالله بن عمر يقول :”إذا أصبحت فلا تنتظر المساء . إذا أمسيت فلا تنتظر الصباح ،وخذ من صحتك لمرضك ومن حياتك لموتك ” (رواه البخاري)\nމާނައީ: ” ތިބާ ދުނިޔޭގައި ބީރައްޓެއްސެއްގެ ގޮތުގައި ނުވަތަ މުސާފިރެއްގެ ގޮތުގައި ވާށޭއެވެ.” އަދި (މިޙަދީޘްފުޅު ވިދާޅުވުމަށްފަހު) ޢަބްދުﷲ އިބްނު ޢުމަރު ވިދާޅުވެއެވެ. ” ތިބާގެ މައްޗަށް ހެނދުނު ވެއްޖެނަމަ ، ދެން ރޭގަނޑަށް އިންތިޒާރު ނުކުރާށެވެ. އަދި ތިބާގެ މައްޗަށް ރޭގަނޑުވެއްޖެނަމަ، ދެން ހެނދުނަށް އިންތިޒާރު ނުކުރާށެވެ. އަދި ސިއްހަތުގެ (ފައިދާ ހެޔޮގޮތުގައި) ތިބާ ބަލިވުމުގެ (ކުރިން) ލިބިގަންނާށެވެ. އަދި ހަޔާތުގެ (ފައިދާ ހެޔޮގޮތުގައި) މަރުވުމުގެ (ކުރިން) ލިބިގަންނާށެވެ.”\nތިބާގެ ހިތް ދުނިޔޭގެ މަޝާޣިލުތަކާއި ފިކުރުތަކުން ހުސް ކުރުމަށްފަހު، ވުޟޫ ކުރާށެވެ. ވުޟޫ ކުރާއިރު ވީހާވެސް ވުޟޫގެ ޝަރުތުތަކާއި ވާޖިބުތަކާއި ސުންނަތްތަކަށް އަހައްމިއްޔަތުކަން ދޭށެވެ. އަދި ކާމިލު ވުޟޫއެއް ކުރާށެވެ. އެއަށްފަހު މިސްކިތަށް މަޑު މޮޅިކަމާއި މަޑު މައިތިރިކަމާއެކު އަރާށެވެ. އެއަށްފަހު ފުރަތަމަ ސަފަށް އިސްކަން ދޭށެވެ. އަދި ކީރިތި ރަސޫލާ (ޞައްލަ ﷲ ޢަލަހި ވަސައްލަމް) ގެ މި ޙަދީޘްފުޅު އަބަދުވެސް ހިތުގައި ބާއްވާށެވެ.\n“ألا أدلكم على ما يمحو الله به الخطايا ويرفع به الدرجات؟”قلنا:بلى يا رسول الله .قال :”إسباغ الوضوء على المكاره،وكثرة الخطى إلى المساجد ،وانتظار الصلاة بعد الصلاة” (رواه مسلم والترمذي)\nމާނައީ: ” ތިމަންކަލޭގެފާނު ތިޔަބައިމީހުންނަށް އެކަމެއް ކުރުމުން ފާފަތައް ފުހެވި ދަރަޖަތައް މަތިވެރިވާނެ ކަމަށް ދައްކައިދެން ހެއްޔެވެ؟” ތިމަންބޭކަލުން (އަޞްޙާބު ބޭކަލުން) ދެންނެވީމެވެ. ” އާދޭހެވެ. ﷲ ގެ ރަސޫލާއެވެ.” އެކަލޭގެފާނު ޙަދީޘުފުޅު ކުރެއްވިއެވެ. ” ވުޟޫގެ ގުނަވަންތަކުގައި ރަނގަޅަށް ފެން ޖައްސުމާއި، މިސްކިތަށް ދިޔުމުގައި ގިނަ ފިޔަވަޅުތައް އެޅުމާއި، އެއް ނަމާދު ނިމުމުން އަނެއް ނަމާދަށް އިންތިޒާރުކުރުމެވެ.”\nއެހެންކަމުން، ފަރުޟު ނަމާދަކަށްވިޔަސް އަދި ނަފުލު ނަމާދަކަށް ވިޔަސް އަޅުގަނޑުމެންގެ ސަލަފުއްޞާލިހުން ވަރަށް ފުރިހަމައަށް ތައްޔާރުވެ އުޅުއްވިއެވެ. އެގޮތުން، ޙާތިމުލް އަޞަމްގެ އަރިހުން ސުވާލުކުރެވުނެއެވެ. އެކަލޭގެފާނުގެ ނަމާދާ ބެހޭގޮތުންނެވެ. ޖަވާބުގައި ވިދާޅުވިއެވެ. ” ނަމާދު ވަގުތު ވަދެއްޖެނަމަ، ވުޟޫ އޭގެ އެންމެ ކާމިލު ގޮތުގައި ކުރަމެވެ. ދެން ނަމާދު ކުރާ ތަނަށް ދަމެވެ. (މިސްކިތުގައި ނަމަ، މަސްޖިދުއްސުންނަތުގެ ދެރަކުޢަތް އިށީނުމުގެ ކުރިން ކުރަން ޖެހޭނެއެވެ.) އެއަށްފަހު އިށީންނަމެވެ. އެއީ ހުރިހައި ގުނަންތަކެއް ހަމަޖެހިލުމަށް ދާންދެނެވެ. ދެން ނަމާދަށް ތެދުވަމެވެ. ތެ ތަނބިކަށި އަހުރެންގެ ހަށިގަނޑުގެ ފުޅާމިނަށްވާ ގޮތަށް ބަހައްޓަމެވެ. މިހުރީ ޞިރާޠު މަގުގައި ކަމަށް ބަލަމެވެ. ސުވަރުގެ ވަނީ އަހުރެންގެ ކަނާއަތް ފަރާތުގައެވެ. އަދި ނަރަކަ ވަނީ ވައަތް ފަރާތުގައެވެ. މަލަކަލް މައުތު ވަނީ އަހުރެންގެ ފަހަތުގައެވެ. ދެން މިއީ އަހުރެންގެ އެންމެ ފަހު ނަމާދު ކަމަށް ހީކުރަމެވެ. ދެން އުއްމީދާއި ބިރުވެރިކަމުގެ މެދުގައި ވަމެވެ. (އުއްމީދަކީ ސުވަރުގެ ލިބުމެވެ. ބިިރުގަންނަނީ ނަރަކައިގެ އަޛާބަށް ހުށަހެޅިދާނެކަމަށެވެ). އަދި ހަށަން ބަންނަ ތަކުބީރު ވިސްނައިގެން ލަސްލަހުން ކިޔަމެވެ. އަދި ޤުރުއާން ވީހާވެސް ތަރުތީލުކޮށް ރީއްޗަށް ކިޔަވަމެވެ. ދެން ތަވާޟުޢުކަމާއެކު ރުކޫ ކުރަމެވެ. އަދި ޚުޝޫޢަށްތެރިކަމާއެކު ސަދިޖަކުރަމެވެ. އިޚްލާޞްތެރިކަން މިހުރިހައި ކަމަކާ އެކުކޮށްލަމެވެ. ނަމަވެސް، (ނަމާދުކޮށް ނިމޭއިރު) މި އަޅުކަން މާތް ﷲ ޤަބޫލު ކުރެއްވި ކަމެއް ނުވަތަ ނޫން ކަމެއް ނޭނގެއެވެ.”\nދެން ނަމާދަށް ތައްޔާރުވުމުގެ ގޮތުން ކުރެވޭނެ ކަމަކީ، މުއައްޒިނާއެކު ބަންގީގެ ކަލިމަތައް ތަކުރާރު ކުރުމެވެ. ނަމަވެސް، حي على الصلاة حي على الفلاح މުއައްޒިނު ކިޔާއިރު އަޅުގަނޑުމެން ކިޔަން ޖެހޭނީ لا حول ولا قوة إلا بالله މިހެންނެވެ. އެހެން ހުރިހައި ކަލިމައެއް މުއައްޒިނާއެކު ތަކުރާރު ކުރާނީއެވެ. ބަންގިއަށްފަހު ބަންގި ދުޢާ މާނައަށް ވިސްނައިގެން ކިޔަންވާނެއެވެ.\nއަދި ދަންނައެވެ. ފަރުޟު ނަމާދުގެ ކުރިން ކުރާ ރަވާތިބު ސުންނަތް ނަމާދުތަކާއި ނަވާފިލު ނަމާދުތަކުގެ ސަބަބުން ޚުޝޫޢަތްތެރިކަން އިތުރުވާނެއެވެ. އެހެނީ، ފަރުޟު އަޅުކަމަށްފަހު، ދެން މާތް ﷲ ގެ ލޯބި އަޅާގެ މައްޗަށް ޙައްޤުވެގެންދާ ކަމަކީ ނަވާފިލުތަކެވެ. ޤުދުސީ ޙަދީޘުފުޅެއްގައި މާތް ﷲ ވަޙީކުރައްވާފައިވެއެވެ. “ولا يزال عبدي يتقرب إلى بالنوافل حتى أحبه” (رواه البخاري)\nމާނައީ: ” ނަވާފިލު އަޅުކަންތަކުން އަޅާ ތިމަން އިލާހާ ކުއްތަން ވުމުގައި ދެމިހުރެއްޖެނަމަ، އެ އަޅާ ދެކެ ތިމަން އިލާހު ލޯބިވެވޮޑިގަންނަވަމެވެ.”\n4- ނަމާދުގެ އަޙްކާމުތައް އެނގުން:\nހަމަކަށަވަރުން، ނަމާދު ފުރިހަމައަށް ކުރެވޭނީ ނަމާދުގެ އަޙްކާމުތައް އެނގިގެންނެވެ. ނަމާދުގެ އަޙްކާމުތައް އެނގުމަކީ ނަމާދު ކުރުމުގައި ޚުޝޫޢަތްތެރިކަން އިތުރުވާނެ ސަބަބެކެވެ. ނަމާދުގެ ރުކުންތަކާއި ވާޖިބާތުތަކާއި ސުނަނުތައް ދަސްކުރަން ޖެހޭނެއެވެ. އަދި ވީހާވެސް ފުރިހަމައަކަށް ނަމާދު އަދާކުރެވޭތޯ ބަލަންވާނެއެވެ. އެހެނީ، ނަމާދު ފިޤުހު ނޭނގި ކުރެވޭ ނަމާދެއްގެ މާ ބޮޑު މޭވާއެއް ނެތެވެ. އެކަމުން ކުރާނޭ މާ ބޮޑު ރާހަތެއް ނެތެވެ.\nކީރިތި ރަސޫލާ ޞައްލަﷲ ޢަލަހި ވަސައްލަމް ޙަދީޘުފުޅު ކުރައްވާފައިވަނީ އެކަލޭގެފާނު ދަސްކޮށްދެއްވި ގޮތަށް ނަމާދު ކުރުމަށެވެ. “صلوا كما رأيتموني أصلي” މާނައީ: “ތިމަން ކަލޭގެފާނު ނަމާދުކުރަނިކޮށް ތިޔަބައިމީހުން ދުށް ގޮތަށް ނަމާދު ކުރާށެވެ”.


Bridge hulhuvumun ufalaa eku raalhaa elheyne: Muizzu | Mihaaru\nމާލެ އާއި ހުޅުލެއާ ދެމެދު އަޅާފައިވާ ބްރިޖު: އަންނަ މަހު7ގައި ބްރިޖު އާއްމުކޮށް ހުޅުވާލުމުން، ކުރިއެކޭ އެއްގޮތަށް އެ ސަރަހައްދުގައި ރާޅާއެޅޭނެ ކަމަށް މިނިސްޓަރު ވިދާޅުވި.\nބްރިޖު ހުޅުވުމުން އުފަލާ އެކު ރާޅާ އެޅޭނެ: މުއިއްޒު\n29 އޯގަސްޓް 2018 - 21:42 20 comments\nމާލެ އާއި ހުޅުލެއާ ދެމެދު އަޅާފައިވާ ބްރިޖު އާއްމުންނަށް ހުޅުވާލުމާ އެކު، އެ ސަރަހައްދުގައި ކުރިއެކޭ ވެސް އެއްގޮތަށް ރާޅާ އަޅަން ފުރުސަތު ދޭނެ ކަމަށް ހައުސިން މިނިސްޓަރު ޑރ. މުހައްމަދު މުއިއްޒު މިއަދު ވިދާޅުވެއްޖެ އެވެ.\nބްރިޖުގެ މަސައްކަތް ފެށުމާ އެކު، އެ ސަރަހައްދުގައި ރާޅާ އެޅުން މަނާކުރުމުން ރާޅާ އަޅާ މީހުން އެކަމުގެ ހިތްހަމަނުޖެހުން ފާޅުކުރި އެވެ. އެ މައްސަލައިގައި، ހައުސިން މިނިސްޓްރީ އާއި ކަމާބެހޭ އެހެން އިދާރާތަކަށް ޝަކުވާ ވެސް ހުށަހެޅި އެވެ.\nހައުސިން މިނިސްޓްރީން މިއަދު ބޭއްވި ނޫސްވެރިންގެ ބައްދަލުވުމުގައި މުއިއްޒު ވިދާޅުވީ ކުރިން ވެސް ނިންމާފައި އޮތީ ރާޅާ އަޅާ މީހުންނަށް ލޮނުޒިޔާރަތްކޮޅުގައި ފުރުސަތު ދިނުމަށެވެ.\n"އެކަން މަނާކުރީ ސަލާމަތީ ސަބަބުތަކަކަށްޓަކައި. އެހެންވީމާ ރާޅާ އަޅާ ކުދިން ބްރިޖު ހުޅުވުމާ އެކު، އުފަލާއެކު ރާޅާ އަޅަންވީ،" މުއިއްޒު ވިދާޅުވި އެވެ.\nޗައިނާ ސަރުކާރުގެ އެހީއާ އެކު އަޅާފައިވާ ބްރިޖު ހުޅުވަން ނިންމާފައި ވަނީ މާދަމާ ރެ އެވެ. އެ މަޝްރޫއުގެ ނިމުން ފާހަގަކުރުމުގެ ކުލަގަދަ ރަސްމިއްޔާތުތައް މާދަމާ އިން ފެށިގެން ހަފުތާއަކަށް ދިގު ދެމިގެންދާނެ އެވެ. އާއްމު ދަތުރުތަކަށް ބްރިޖު ހުޅުވާލާނީ އަންނަ މަހުގެ7ގައި ކަމަށް ހައުސިން މިނިސްޓްރީން ވަނީ ބުނެފަ އެވެ.\nއިތުރު ލިޔުންތައް ތަރައްގީގެ މަޝްރޫއުތައް ހައުސިން މިނިސްޓްރީ ކުރީގެ މިނިސްޓަރު ޑރ. މުހައްމަދު މުއިއްޒު ސިނަމާލެ ބްރިޖު ހައުސިން މިނިސްޓަރު ރާޅާއެޅުން\n"މާލޭގައި ތާރު އެޅުން ދެ ދުވަސްތެރޭ ނިންމާނަން"\n"ތާރު އަޅާ މަގުތައް ބްރިޖު ހުޅުވެންވާއިރަށް ނިމޭނެ"


Maaraamaareethah madhu kuraane aa visnumeh beynunvey!\nމާލޭގައި ކުރިން ހިންގި މާރާމާރީއެއްގައި ސްކޫލެއްގެ ކުއްޖަކު ޒަހަމްވެފައި -- ފޮޓޯ: އަވަސް\nއާބާދީގައި 35 ޕަސެންޓަށްވުރެ ގިނައީ ޒުވާނުންނެވެ. ގޭތެރޭގެ މާހައުލުގައި ދިމާވާ ތަފާތު އިޖްތިމާއި އެކިއެކި މައްސަލަތަކުގެ ސަބަބުން ގޭގައި ވަގުތު ހޭދަ ނުކޮށް މަގުމަތީގައި ރައްޓެހި ރަހުމަތްތެރިންނާއެކު ގިނަ ވަގުތު ހޭދަކުރާ ޒުވާނުން މަދެއް ނޫނެވެ. މިފަދަ ފަރާތްތަކުގެ ތެރޭގައި ގިނައީ ވެސް ވަޒީފާ އަދާ ނުކުރާ ޒުވާނުންނެވެ. އެ މީހުން ރަހްމަތްތެރިންގެ އަދަދު ގިނަ ކުރުމަށް ތަފާތު މަސައްކަތްކޮށް ރަހްމަތްތެރިން ގިނަވެ ނަތީޖާ އަކަށްވަނީ ނުރަނގަޅު ވިސްނުމާއި ހިޔާލުގިނަވުމެވެ. ކުށުގެ ވެއްޓަށް ވަނުމެވެ. އެކި ސަރަޙައްދުތަކުގައި މިގޮތަށް ރަހުމަތްތެރިންގެ ގްރޫޕް އުފެދި ވާދަވެރި ކަމަށް ބަދަލުވެ، ބަދަލުހިފުމާއި ނަފުރަތު އަދަން ފަށަ އެވެ. އެއް ބަޔަކު އަނެއް ބަޔަކަށްވުރެ ބާރުވެރިކަން ދެއްކުމާއި ދިމާވާ އެކިއެކި ކަންކަމުގައި ރުޅިވެރިކަން ބޮޑުވެ ބަދަލު ހިފުމުގެ ރޫހު އުފެދި ހަމަނުޖެހުމާއި މާރާމާރި އާއި ތަފާތު އެކި ކުށްތައް ކުރަން ފަށަ އެވެ.\nމާރާމާރީއަކީ މީހެއްގެ ރުހުމަކާ ނުލައި އޭނާގެ ގައިގާ އަތްލުމާއި އޭނާއަށް އަނިޔާއެއް ކުރުން އަދި އޭނާއަށް އެ ވަގުތު އަނިޔާއެއް ދީފާނެ ކަމުގެ ބިރު ދެއްކުމެވެ. ގާނޫނުލްއުގޫބާތުގައި ބަޔާންކޮށްފައިވާ ހުރިހާ ޖިނާއީ ކުށެއް ޖިނާޔަތުގެ ނުވަތަ ޖުނަޙްގެ ކުށުގެ ގޮތުގައި ދަރަޖަ ކުރެވިފައި ވެއެވެ. ޖިނާޔަތުގެ ކުށަކީ ބޮޑެތި ކުށްތަކެވެ. ޖިނާޔަތުގެ ކުށްތައް ފަސް ދަރަޖައަކަށް ދަރަޖަ ކުރެވިފައިވެ އެވެ. އެންމެ ބޮޑު އުގޫބާތް ކަނޑައަޅާފައި ވަނީ ޖިނާޔަތުގެ ދަރަޖަ އެކެއް ގައި ހިމެނޭ ކުށްތަކަށެވެ. ޖުނަޙްގެ ކުށަކީ މެދުމިނުގެ ކުށެވެ. ޖުނަހުގެ ކުށްތައް ތިން ދަރަޖައަކަށް ދަރަޖަ ކުރެވިފައި ވެއެވެ.\nމާރާމާރީގެ ބައެއް ކުށް ދަރަޖަކުރެވެނީ ޖިނާޔަތުގެ ހަތަރު ވަނަ ދަރަޖައިގެ ކުށުގެ ގޮތުގަ އެވެ. އަދި ބައެއް ކުށް ދަރަޖަ ކުރަނީ ޖުނަހުގެ ތިނެއް އަދި ދެ ވަނަ ދަރަޖައިގެ ކުށުގެ ގޮތު އެވެ. ޖިނާޔަތުގެ ހަތަރު ވަނަ ދަރަޖައި ދަރަޖަ ކޮށްފައި ވަނީ މާރާމާރީއެއްގައި ބޮޑު އަނިޔާއެއް މީހެއްގެ ހަށިގަނޑަށް ދިނުމާއި ނުރައްކާތެރި ހަތިޔާރެއް ބޭނުން ކުރުމާއި އަނިޔާ ލިބުނު ފަރާތަކީ ފުލުހެއް ނުވަތަ ސިފައިންގެ މީހެއް ކަމުގައިވާ މައްސަލަތަކެވެ. މީހެއްގެ ހަށިގަނޑަށް އަނިޔާއެއް އަމިއްލައަށް ދިން ކަމަށް ވާނަމަ، އެ ކުށަކީ ޖުނަޙްގެ ދެވަނަ ވަނަ ދަރަޖައިގެ ކުށެކެވެ. އެހެނިހެން ހުރިހާ މާރާމާރީ ހިމެނެނީ ޖުނަޙްގެ ތިން ވަނަ ދަރަޖައިގަ އެވެ.\nނުރައްކާތެރި ހަތިޔާރަކީ އެއިން ހިފިދާނެ ހުއްދަ އެހެން ބޭނުމެއް އޮތްކަން ސާބިތު ކޮށްދެވެން ނެތް ހާލަތްތަކުގައި ބޭނުންކުރާ، މީހަކު މަރާލެވިދާ ފަދަ ގާބިލުކަން ހުރި ހަތިޔާރަށާއި އެއިން އާދައިގެ އާންމު ހުއްދަ ބޭނުމެއް ކުރެވެން ނުހުންނަ އެއްޗެހީގެ ތެރެއިން މީހަކަށް ބޮޑެތި އަނިޔާ ލިބިދާނެ ފަދަ ގޮތަކަށް ބޭނުން ކުރެވޭ އެއްޗެއްސާއި އެއްވެސް ބާވަތެއްގެ ވަޅި އާއި ކަނޑި އާއި ހަންޖަރާއި ރޭޒަރު ތިލަ އަދި ކަޓަރާއި ކަޓަރު ތިލަ އާއި ކަތިވަޅި އަދި ފުރޯގެ އިތުރުން ކޯރާޑި އަދި މުޅޯ ނުވަތަ ތޫނުކޮށްފައި ނުވަތަ ކޮޅު ފޭއްސާފައި ހުންނަ ދަގަނޑު ނުވަތަ ލަކުޑި، ނުވަތަ އެނޫން ވެސް އެ ޒާތުގެ ތަކެއްޗެކެވެ.\nމީގެ އިތުރުން ތޫނު އެއްޗެހި ނުވަތަ ޓޭޒާ ގަން އާއި ސްޓަން ގަންއާއި އެނޫން ވެސް މީހެއްގެ ހަށިގަނޑަށް ޝޮކެއް ފޮނުވައިގެން އޭނާއަށް ނުކުޅެދޭ ހާލަތެއް ވަގުތީ ގޮތުން ނަމަވެސް މެދުވެރިކުރުވާ ކޮންމެ އެއްޗެއް، ނުވަތަ ގޮވާއެއްޗެއް، ނުވަތަ ވިހައާއި ވިހަ ގޭސް ނުވަތަ މީހުން މަރުވެދާ ފަދަ ކެމިކަލް ނުވަތަ ބައިލޮޖިކަލް މާއްދާއެއް ނުވަތަ ނުރައްކާތެރި އެސިޑް ނުވަތަ ރޭޑިއޯ އެކްޓިވް މާއްދާ ހިމެނޭ އެއްޗެއްސެވެ.\nމާރާމާރީގެ ތަފާސް ހިސާބު\nފުލުހުންނަށް އެކި ފަހަރު މަތިން އާއްމު ކޮށްފައިވާ ތަފާސް ހިސާބު ގެތެރޭގައި ވަކިވަކި ކުށްތަކުގެ ތަފާސް ހިސާބު ވެސް އާއްމުކޮށްފައި ވެ އެވެ. ދެހާސް އަށް ވަނަ އަހަރުން 2019 ވަނަ އަހަރާއި ދެމެދު މާރާމާރީ އެންމެ ގިނަވެފައިވަނީ 2009 ވަނަ އަހަރު އެވެ. އަދި މާރާމާރީ އެންމެ މަދުވެފައި ވަނީ 2019 ވަނަ އަހަރު އެވެ. ދެހާސް ނުވަ ވަނަ އަހަރު މާރާމާރީގެ 1898 މައްސަލަ ފުލުހަށް ހުށަހެޅިފައިވެ އެވެ. ދެހާސް ނުވަ ވަނަ އަހަރުން ފެށިގެން 2019 ވަނަ އަހަރާއި ދެމެދު 2013 ވަނަ އަހަރު ފިޔަވާ އެއް އަހަރުން އަނެއް އަހަރަށް މާރާމާރީގެ މައްސަލަތައް ވަނީ މަދުވެފަ އެވެ.\nމާރާމާރީގެ މައްސަލަތަކުގެ ތަފާސް ހިސާބުގައި ބެހިގެން ގޮސްފައި ވަނީ މައިގަނޑު ދެ ބަޔަކަށެވެ. އެއީ ގްރޫޕް މާރާމާރީ އާއި ދެ މީހުންގެ ދެމެދުގައި ހިނގާ މާރާމާރީގެ މައްޗަށެވެ. މިއިން ކޮންމެ ބައެއްގައި އިތުރު ތިން ބައި ހިމެނެ އެވެ. އެއީ ހަތިޔާރު ބޭނުން ނުކޮށް ހިންގާފައިވާ މާރާމާރީ، ހަތިޔާރު ބޭނުން ކޮށްގެން ހިންގާފައިވާ މާރާމާރީ އަދި ތޫނު ހަތިޔާރު ބޭނުން ކޮށްގެން ހިންގާފައިވާ މާރާމާރީ އެވެ. މައިގަނޑު ދެ ބައިގައި ވެސް މާރާމާރީ އެންމެ ގިނައީ ހަތިޔާރު ބޭނުން ނުކޮށް ހިންގާފައިވާ މާރާމާރީ އެވެ.\nނުރައްކާތެރި ހަތިޔާރެއް ބޭނުންކުރުން ދަރަޖަ ކުރެވިފައި ވަނީ ޖިނާޔަތުގެ ހަތަރު ވަނަ ދަރަޖައިގެ ކުށެއްގެ ގޮތުގަ އެވެ. ޖިނާޔަތުގެ ހަތަރު ވަނަ ދަރަޖައިގެ ކުށެއްގައި ޖަލުގައި ބަންދު ކުރުމަށް ކަނޑައެޅޭ އެންމެ ދިގު މުއްދަތަކީ ހަތަރު އަހަރު ދުވަހަށްވުރެ ދިގު ނޫން މުއްދަތެކެވެ. އަދި ޖޫރިމަނާއެއް ކަނޑައަޅާނަމަ 200،000 ރުފިޔާ އެވެ.\nމީހަކަށް ބޮޑު އަނިޔާއެއް ނުލިބޭ އަދި އަނިޔާ ލިބުނު ފަރާތަކީ ފުލުހެއް ނުވަތަ ސިފައިންގެ މީހެއްކަމުގައި ނުވާ ހާލަތްތަކުގައި މާރާމާރި ނުވަތަ ޖެހުން ދަރަޖަކުރެވިފައި ވަނީ ޖުނަހުގެ ތިން ވަނަ ދަރަޖައިގެ ކުށަކަށެވެ. ޖުނަޙްގެ ތިން ވަނަ ދަރަޖައިގެ ކުށެއްގައި ޖަލުގައި ބަންދު ކުރުމަށް ކަނޑައެޅޭ އެންމެ ދިގު މުއްދަތަކީ ތިން މަސް ދުވަހަށް ވުރެ ދިގު ނޫން މުއްދަތެކެވެ. އަދި ޖޫރިމަނާއެއް ކަނޑައަޅާނަމަ 12،000 ރުފިޔާ އެވެ.\nމާރާމާރީގައި ހައްޔަރުކޮށްފައިވާ މީހުންގެ އުމުރުފުރާއަށް ބަލާއިރު އެންމެ ގިނައީ ޒުވާން އުމުރުފުރާގައި ހިމެނޭ 18 އަހަރާއި 35 އަހަރާއި ދެމެދުގެ ޒުވާނުންނެވެ. މާރާމާރީތަކުގައި ބައިވެރިވެ ހައްޔަރު ކޮށްފައިވާ އުމުރުން 18 އަހަރުން ދަށުގެ ކުދިން ނިސްބަތަކީ ބޮޑު އަދަދެކެވެ. މި ފަދަ ކުދިން ކުށުގެ މާހައުލުގެ ތެރެއަށް ވަނަ ނުދިނުމަށް ގިނަ ގުނަ މަސައްކަތްކުރަން ޖެހެ އެވެ. މާރާމާރީގެ މައްސަލަތަކުގައި ހައްޔަރުކުރާ އަންހެނުންގެ އަދަދު ނިސްބަތުން ވަރަށް މަދެވެ. މާރާމާރީގެ މައްސަލަތަކުގައި ހައްޔަރުކުރާ ފިރިހެނުން ގިނަވެފައި ވުމަކީ އެކަމުގެ ނޭދެވޭ އަސަރު މުޅި މުޖްތަމައުއަށާއި އެ ފަރާތްތަކުގެ އާއިލާއަށް ކުރާނެ ކަމެކެވެ.\nމާރާމާރީ މާލެއާ އަތޮޅުތަކަށް ބެހޭ ގޮތް\nފާއިތުވި 12 އަހަރުގެ ތަފާސްހިސާބަށް ބަލާއިރު މާލޭގައި މާރާމާރީ އެންމެ ގިނައިން ހިނގާފައި ވަނީ މާފަންނު އަދި ހެންވޭރުގަ އެވެ. މި ދެއަވަށަކީ މާލޭގައި އެންމެ އާބާދީ ބޮޑު ސަރަހައްދު ވެސް ބޮޑު ދެ އަވަށެވެ. އަތޮޅުތަކުގެ މާރާމާރީގެ މައްސަލަތަކަށް ބަލާއިރު އަތޮޅުތަކަށް ހުށަހެޅޭ މާރާމާރީގެ 20 ޕަސެންޓް ހުށަހެޅެނީ އައްޑޫ ސިޓީ އަށެވެ. މާރާމާރީގެ މައްސަލަތައް އެންމެ މަދީ މ. އަދި ވ. އަތޮޅުގަ އެވެ.\nދައުވާ ކުރުމަށް ފޮނުވާ ނިސްބަތް މަދު\nމާރާމާރީގެ މައްސަލަތައް ނިންމާފައިވާ އަދަދަކީ ނިސްބަތުން ބޮޑު އަދަދެކެވެ. ތަހުގީގު ފުރިހަމަ ކުރުމަށް ފަހު ޝަރީއަތައް ދައުވާ ކުރުމަށް ޕޮރޮސިކިއުޓާ ޖެނެރަލްގެ އޮފީހަށް ފޮނުވިފައިވާ މައްސަލައަކީ ނިންމާ މައްސަލަތަކުގެ ނިސްބަތުން ވަރަށް މަދު އަދަދެކެވެ. އަދި ދައުވާ ކުރުމަށް ޕްރޮސިކިއުޓާ ޖެނެރަލްގެ އޮފީހަށް ފޮނުވާ މަދު މައްސަލަތަކުން ވެސް ބައެއް މައްސަލަތައް އިތުރަށް ތަގްގީގް ފުރިހަމަ ކުރުމަށް ނުވަތަ ދައުވާ ކުރެވޭ ވަރަށް ހެކި ނެތުމުން އަނބުރާ ފޮނުވާލާފައިވެ އެވެ.\nއެޑިޓަރުގެ ނޯޓް: މި ލިޔުމުގައި ބޭނުން ކޮށްފައިވާ ތަފާސް ހިސާބަކީ ފުލުހުންގެ ވެބްސައިޓްގައި އާއްމުކޮށްފައިވާ ތަފާސް ހިސާބާއި ފުލުހުން ލިޔުމުން ދީފައިވާ ތަފާސް ހިސާބު ތަކެވެ. އަދި މިލިޔުމުގައި ބޭނުން ކޮށްފައި ވާނީ 2008 ވަނަ އަހަރުން 2019 އަހަރުގެ ހިސާބެވެ. މި ލިޔުން ލިޔެފައިވާ އާދަމް އިބްރާހިމަކީ ހިއުމަން ރިސޯސާސްގެ ދާއިރާއިން މާސްޓާސް ހާސިލްކޮށް، ސިންގަޕޫރުގެ ޕޮލިސް އެކަޑަމީން ސީނިއާ ޕޮލިސް އޮފިސާސް ތަމްރީން ފުރިހަމަކޮށް ތަފާސް ހިސާބު ބޭނުން ކޮށްގެން ދިރާސާ ކުރުމަށް ސިކްސް ސިގުމާ މެނޭޖްމަންޓް އިންސްޓިއުޓުން ބްލެކް ބެލްޓް ފުރިހަމަ ކޮށްފައިވާ މީހެކެވެ.\nމޯލްޑިވްސް ޕޮލިސް ސާވިސް ޕްރޮސެކިއުޓާ ޖެނެރަލްގެ އޮފީސް މާފުށީ ޖަލު + ކްރިމިނަލް ކޯޓް ކުށްކުރުން


Football For Friendship Gai Rajjey Ge Dhekudhin Vidhaalaifi - Vaguthu\nފުޓްބޯލް ފޯރ ފްރެންޑްޝިޕްގައި ރާއްޖޭގެ ދެ ކުދިން ވިދާލައިފި\nގަޒްޕްރޮމް އިން އިންތިޒާމު ކޮށްގެން ރަޝިޔާގެ މޮސްކޯގައި މިއަހަރު ކުރިޔަށް ގެންދިޔަ ފުޓްބޯލް ފޯރ ފްރެންޑްޝިޕްގެ6ވަނަ ސީޒަން ކާމިޔާބު ކަމާއި އެކު ނިންމާލައިފިއެވެ.\nމި ޕްރޮގްރާމް ރަޝިޔާގައި ކުރިޔަށް ގެންގޮސްފައި ވަނީ ޖޫން 8 ވަނަ ދުވަހުން 15 އަށެވެ. 211 ގައުމުން 12 އަހަރުގެ ކުޅުންތެރިން އަދި ނޫސްވެރިން ބައިވެރިވެފައި ވާއިރު މިކުދިން އެއް ކޮށްފައި ވަނީ 32 ޓީމަށް ބަހާލައިގެންނެވެ.\nރާއްޖެއިން ވަނީ މިއަހަރު މި ޕްރޮގްރާމުގައި ފުރަތަމަ ފަހަރަށް ބައިވެރި ވެފައެވެ. ހަމަ އެހެންމެ ރާއްޖެ ތަމްސީލު ކޮށްދީފައި ވަނީ މުހައްމަދު އުވެއިސް އަދި އަހުމަދު ޒަހާން ނަޒީރުއެވެ.\nމުހައްމަދު އުވެއިސް މި ޕްރޮގްރާމުގައި ޖެހިފައި ވަނީ ވޭލްޝާކް ޓީމުގައެވެ. އުވެއިސްގެ ޓީމު އެކުލެވިގެން ވަނީ ކޭޕް ވާޑް، ބުރުނީ، ހޮންޑިއުރަސް، ބޮސްނިއާ ހާޒެގޮވީނިއާ އަދި ލެބަނޮންގެ ކުދިންނާއި އެކުގައެވެ. އުވެއިސް ކުޅެފައި ވަނީ ޑިފެންޑަރަކަށެވެ. ނަމަވެސް އޭނާ ވަނީ ކޮލިފައިން ގައި މުހިންމު ގޯލުތައް ކާމިޔާބު ކޮށްދީ، މޮޅު ޓެކުލް ތައް ޖަހާފައެވެ.\n" އަހަރެން ވަރަށް އުފާވޭ، ރާއްޖެ ތަމްސީލު ކޮށް މި ޕްރޮގްރާމުގައި ބައިވެރިވުމުގެ ފުރުސަތު ލިބުނީތީ، މި ޕްރޮގްރާމުގެ ފަރާތުން އަހަންނަށް އެކި ގައުމު ތަކުން ގިނަ ރައްޓެހިން ލިބުނު. އަދި މީގެ އިތުރުން ވޯލްޑް ކަޕުގެ ފުރަތަމަ މެޗު ބަލާލަން ލިބުނު ފުރުސަތަކީ އަހަރެންގެ ހަޔާތުން ދުވަހަކުވެސް ހަނދާން ނުނެތޭނެ ކަމެއް" މުހައްމަދު އުވެއިސް ބުންޏެވެ.\nހަމަ އެހެންމެ ޒަހާން ވެސް ވަނީ މިޕްރޮގްރާމުގައި ނޫސްވެރިއެއްގެ ގޮތުގައި ހަރަކާތްތެރި ވެފައެވެ. އޭނާ ވަނީ ހުރިހާ މުހިންމު އިވެންޓު ތައް ކަވާ ކޮށްފައެވެ. މީގެ އިތުރުން ޒަހާން ވަނީ ރަޝިޔާގެ ބޮޑު ސްޕޯޓްސް ނޫހެއްގެ ފަރާތުން ތަމްރީނު ހޯދާފައެވެ. އަދި ނޫސް ހަދައި ފުޓްބޯލް ފޯރ ފްރެންޑްޝިޕު ނޫހަށް ޒަހާން ވަނީ ނޫސް ލިޔެދީފައެވެ. މޮސްކޯގައި ކުރިޔަށް ގެންދިޔަ މިޕްރޮގްރާމް ނިންމާފައި ވަނީ 12 ޖޫންގައި ސަޕްސަން އެރީނާގައި ބޭއްވި ރަސްމިއްޔާތަކުންނެވެ. މި ރަސްމިއްޔާތުގައި އެކީ ގައުމު ތަކުގެ ސަގާފީ ހަރަކާތްތައް ވަނީ ހުށަހަޅާދީފައެވެ.\nމި ޕްރޮގްރާމް އާއި ބެހޭގޮތުން އެފްއޭއެމްގެ ރައީސް، ބައްސާމް އަދީލް ޖަލީލް ވިދާޅުވެފައި ވަނީ " ކުޑަ ކުޅުންތެރިން އަދި ނޫސްވެރިންނާއި އެކު މިޕްރޮގްރާމުގައި ބައިވެރި ވެވުނު ކަމީ އަހަރެން ވަރަށް އުފާ ކުރާ ކަމެއް. އަހަރެމެންގެ ބޭނުމަކީ ކުޑަ ކުދިންގެ ތެރޭގައި ގުޅުން ބަދަހި ކުރުމުގެ ޓޫލް އަކަށް ފުޓުބޯޅަ ވުމަށް ވުމަށް އަހަރެން އުއްމީދު ކުރަން މިޕްރޮގްރާމުގައި ދެކުދިންނަށް ދަސްވި ކަންތައްތަކަކީ ކުރިޔަށް އޮތް ތަނުގައި ބޭނުން ކުރާނެ، އަދި އާއިލާ އާއި ރައްޓެހިންނަށް ވެސް ދަސްކޮށްދޭނެ ކަންތައް ތަކުގައި ވުމަށް" ކަމަށެވެ.\nމީގެ އިތުރުން އުވެއިސް އަށް ވަނީ ފީފާ ވޯލްޑް ކަޕު ހުޅުވުމުގެ ރަސްމިއްޔާތުގައި ބައިވެރިވެ، ފުރަތަމަ މެޗުގައި ރަޝިޔާ ކުޅުނު މެޗު ބަލަން ފުރުސަތު ވެސް ލިބިފައެވެ.


Andhireegai Dhilley Mushroom Thakeh Fenije - Vaguthu\nކޮވިޑް-19: އަދަދުތަކުން ހިތްހަމަޖެހުން! - 53 މިނެޓް ކުރިން\nއިންޑިޔާގެ ޖަންގައްޔަކުން މަޝްރޫމުގެ އައު ވައްތަރެއް ފެނިއްޖެ އެވެ.\n''މަޝްރޫމު ޑޮކިޔުމެންޓޭޝަން ޕްރޮޖެކްޓް'' ކުރިއަށް ގެންދިޔަ ފަރާތަކުން ބުނެފައިވަނީ''ރޮރިޑޮމިސަސް ފެލޮސްޑޭކިޑިސް''ގެ ނަމުން ނަން ދެވިފައިވާ މި ބާވަތް އެންމެ ފުރަތަމަ ފެނިފައިވަނީ މިދިޔަ އޯގަސްޓް މަހުގެ ރެއެއްގައި ކާސީ ހިލްސްގެ މެގަލަޔާގެ މޯލިނޮންގެއިންނެވެ. އޭގެ ފަހުން މި ބާވަތުގެ މަޝްރޫމު ފެނިފައިވަނީ ހުޅަނގު ޖެއިންތިއާ ހިލްސްގެ ރެންގް ޝުރީއިންނެވެ.\nމި ބާވަތުގެ މަޝްރޫމު ފެނުނު ގޮތް ކިޔައިދެމުން ސައިންޓިސްޓުން ބުނެފައިވަނީ މަޝްރޫމުތަކާއި ބެހޭގޮތުން ދިރާސާ ކުރުމަށް އިންޑިޔާއާއި ޗައިނާގެ ސައިންޓިސްޓުންގެ ޓީމެއް އައްސާމަށް ދެ ހަފުތާއަށް ދިޔުމުގެ ތެރޭގައި ތަފާތު އެތައް ވައްތަރެއްގެ މަޝްރޫމު ފެނުނު ކަމަށާއި މިތަނުން ބައެއް ބާވަތްތަކަކީ ސައިންޓިސްޓުންނަށް ވެސް އަލަށް ފެނުނު ބާވަތްތަކެއް ކަމަށެވެ.\nއެ ސަރަހައްދުގައި ދިރިއުޅޭ ރައްޔިތުން ''އިލެކްޓްރިކް މަޝްރޫމް''ގެ ނަމުން ނަން ދީފައިވާ މި ބާވަތް ފެނުމުން ސައިންޓިސްޓުން ދެން ގޮސްފައިވަނީ ހުޅަނގު ޖެއިންތާ ހިލްއަށެވެ.\nމި ޖަންގައްޔަށް އެެ ސައިންޓިސްޓުން ގެންގޮސްދީފައިވަނީ އެ ސަރަހައްދުގައި ދިރިއުޅޭ އާއްމު ރައްޔިތެކެވެ. މަޝްރޫމު ގަސްތަކާއި އަރާއި ހަމަވުމުން އެންމެންގެ ޓޯޗުގެ އަލިތައް ނިއްވާލުމުން މިނިޓެއްހާއިރު ފަހުން ފެނިގެން ދިޔައީ ފެހި ކުލައިގެ އައްޔަކުން މުޅި ތަން އަލިވެގެން ދިޔަ މަންޒަރެވެ. މަޝްރޫމުތައް ދިއްލިފައިވަނީ ފެހި ކުލައަކަށެވެ.\nމި އަވަށުގެ ރައްޔިތުން މި ބާވަތުގެ މަޝްރޫމު ބޭނުން ކުރަނީ ރޭގަނޑުގެ އަނދިރީގައި ޖަންގަލި ފާހަގަ ކުރާ އައްޔެއްގެ ގޮތުގައެވެ.\nމި ޓީމުގައި ބައިވެރިވި ސައިންޓިސްޓުން ބުނެފައިވާ ގޮތުގައި މި ބާވަތުގެ މަޝްރޫމު އެންމެ ފުރަތަމަ ފެނިފައިވަނީ އިންޑިޔާއިންނެވެ.\nއިންޑިއާ ސިފައިންގެ ހަނގުރާމަމަތީ މަތިންދާ ބޯޓެއް ވެއްޓިއްޖެ\nނޮވެމްބަރު 22, 2020 19:26\nއަނެއްކާ ބަޔޯލުމިނިސެންޓް މަޝްރޫމްއެއްތަ ތީ؟\nނޮވެމްބަރު 23, 2020 18:28\nމިއީ 2015 ވަނަ އަހަރު ޑޮކިއުމެންޓްކޮށްފައިވާ ސޭމް މަޝްރޫމް.\nތިއީ އަލަށް ފެނުނު އެއްޗެއް ނޫން،


ކިތަންމެ ޞާލިޙް މީހަކު ނަމަވެސް މަރުވުމުން އިވޭނީ ﷲ އިއްވެވި އަޑެއް- އެނޫން އަޑެއް ނީވޭނެ\nކިތަންމެ ޞާލިޙް މީހަކު ނަމަވެސް މަރުވުމުން އެމީހަކަށް އިވޭނީ ﷲ ތަޢާލާ އިއްވެވި އަޑެކެވެ. އިތުރު އެއްވެސް އަޑެއް ނުއިވޭނެއެވެ.\nމިސާލަކަށް ޖަނާޒާގައި ބައިވެރިވި މީހުންގެ ފިޔަވަޅުގެ އަޑު އިވޭނެއެވެ. އެކަން އެނގެނީ ޙަދީޘުންނެވެ. ސަހަރާތަކަށް ވަންނައިރު ކުރާ ސަލާމުގެ އަޑު އިވޭނެއެވެ. އެކަންވެސް އެނގެނީ ހަދީޘުންނެވެ. ކައު އިތުރު ރަސޫލާ މުޙައްމަދު (ޞޢވ) އަށް ކިޔަވާ ޞަލަވާތް އިތުރު އެކަލޭގެފާނަށް ލިބިވަޑައިގަންނަވާނެއެވެ. އެކަންވެސް އެނގެނީ ހަމަ ޙަދީޘްފުޅުންނެވެ.\nއިންސާނާ މަރުވުމުން އޭނާގެ ހަށިގަނޑުގެ ގުނަވަންތަކުގެ މަސައްކަތް ހުއްޓެއެވެ. އެހިސާބުން އޭނާ އެވަނީ މީސްތަކުންނާއި ހުރިހާ ގޮތަކުން ގުޅުން ކެނޑިފައެވެ. ދެން އޭނާ އާއިމެދު ހިނގާ ހުރިހާ ކަންކަން ހިނގަމުންދާނީ ﷲ ތަޢާލާ މިންވަރުފުޅު ކުރެއްވެވި ގޮތަކަށެވެ.\nބައެއް މީހުން ސުވާލުކުރެއެވެ. ސަހަރާއަށް ވަދެ ކުރާ ސަލާމުގެ އަޑު އިވޭއިރު ދެން ދައްކާ ވާހަތަކުގެ އަޑު ނުއިވެންވީ ކީއްވެގެން ހެއްޔެވެ؟ މިސުވާލު ކުރުމަށްފަހު ގޮސް މަހާނަ ކައިރީ ހުއްޓި ތަފާތު ވާހަކަތައްވެސް އެބަ ދައްކައެވެ. މިއީ ކުރާ ވަރަށް ގޯސް ކަމެކެވެ. އެހެނީ އެފަދަ އެއްވެސް ވާހަކައެއްގެ އަޑު މަރުވެގެން ވަޅުލެވިފައިވާ މީހާއަށް އިވޭނެ ކަމުގެ އެއްވެސް ހެއްކެއް ދަލީލެއް ނެތެވެ. ކީރިތި ޤްރްއާނުން އަދި ޙަދީޘުން އެނގެން ނެތުމުންނެވެ.\nދުނިޔަވީ މިސާލެއް ބުނެލަން ހެއްޔެވެ؟ ރޭޑިއޯއެއް ހުޅުވައިގެން ތަފާތު ފްރިކްއެންސީތަކުން އަޑު އެހިދާނެއެވެ. ނަމަވެސް އެއް ފްރިކްއެންސީއަކުން އަޑުއަހާއިރު އެހެން ފްރިކްއެންސީތަކުގެ އަޑެއް ނުއިވޭނެއެވެ. މަރުވުމުންވެސް މިވަނީ އެފަދަ ގޮތެކެވެ. އިވޭނީ ﷲ ތަޢާލާ މިންވަރުފުޅު ކުރެއްެވެވި އަޑެކެވެ.\nރޭޑިއޯ އިން އަޑުއަހާއިރު ބައެއް ފަހަރު ފްރިކުއެންސީއަކުން އަޑު އަހަމުން ގެންދާއިރު އެހެން ފްރިކްއެންސީއެއްގެ އަޑު އަރައިފާނެއެވެ. އެއީ އެ އުފެއްދީ އިންސާނުން ކަމަށްވެފައި ބޭނުން ކުރަނީ އިންސާނުން ކަމަށްވާތީ ހުންނަ އުނި ކަންތައްތަކެއްގެ ސަބަބުންނެވެ.\nނަމަވެސް މަރުވުމުން މިފަދަ ގޮތެއް މެދުވެރިއެއް ނުވާނެއެވެ. އެހެނީ މަރުވުމުން ހުރިހާ ގޮތްތަކެއް، ހުރިހާ ކަންކަމެއް މިންވަރުފުޅު ކުރައްވަވަނީ ﷲ ތަޢާލާ ކަމަށްވާތީއެވެ. ﷲ ތަޢާލާ ކަމަކަށް މިންވަރުފުޅު ކުރެއްވެވުމުން އެކަން އެހެން ގޮތަކަށް ބަދަލު ނުވާނެތީއެވެ.\nމިބާވަތުގެ ކަންކަމުގައި ކީރިތި ޤްރްއާނާއި ޙަދީޘުން އެނގެން ނެތް އެއްވެސް ކަމެއް ޤަބޫލުކުރުމެއް ނެތެވެ. ޤަބޫލުކުރާނަމަ އެކަން ވާނީ ބާޠިލު ކަމަކަށެވެ. އެހެންކަމާއިއެކުވެސް މަހާނަ ކައިރިއަށް ގޮސް އެކިއެކި ކަންކަމު އެދޭ މީހުންވެސް އެބައުޅެއެވެ.\nނިކަން ވިސްނައިބަލާށެވެ. އަވަހާރަވުމަށްފަހު ދަރިކަނބަލުން ފާޠިމަތުގެފާނަށް ނަމަވެސް އެއްވެސް ކަމެއް ކޮށް ނުދެއްވެވޭނެކަމަށް ﷲ ތަޢާލާ ހުރިހާ ގޮތަކުން އެންމެ މާތް ކުރެއްވެވި މިއުންމަތުގެ ސާޙިބާ، ކައު އިތުރު ރަސޫލާ މުޙައްމަދު (ޞޢވ) ޙަދީޘްފުޅު ކުރައްވަވާފައިއިރު އާދައިގެ އިންސާނަކަށް އެމީހާ މަރުވުމަށްފަހު އެހެން މީހަކަށް ކަމެއް ކޮށްދެވޭނީ ކިހިނަކުން ހެއްޔެވެ؟\nވީމާ ކަންކަން ކުރާއިރު ކީރިތި ޤްރްއާނާއި ޙަދީޘްފުޅުތަކުން ހާމައަށް ފެންނަން ހުރި ހެކިތަކާއި ދަލީލުތަކުގެ ބޭނުން ހިފާށެވެ. މީހަކު ދައްކާހައި ވާހަކައެއް ޤަބޫލުކޮށް އަމަލު ނުކުރާށެވެ.